**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

# (Άρθρο 40 παρ. 1 Κ.τ.Β.)

Στην Αθήνα, σήμερα, 15 Ιανουαρίου 2024, ημέρα Δευτέρα και ώρα 13.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής κ. Χρήστου Κέλλα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων και Αθλητισμού «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης» (2η συνεδρίαση – ακρόαση εξωκοινοβουλευτικών προσώπων).

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ.: Χρήστος Γούλας, Γενικός Διευθυντής του Ινστιτούτου Εργασίας της Γενικής Συνομοσπονδίας Εργατών Ελλάδας (ΙΝΕ/ΓΣΕΕ), Στυλιανή Μανουσογιωργάκη, Γενική Γραμματέας της Ομοσπονδίας Λειτουργών Μέσης Εκπαίδευσης (ΟΛΜΕ), Γεώργιος Κουτσοκώστας Διευθυντής Εκπαίδευσης του Ινστιτούτου του Συνδέσμου Ελληνικών Τουριστικών Επιχειρήσεων (ΙΝΣΕΤΕ), Σωτήριος Θεοδωρόπουλος, Μέλος του ΔΣ της Ένωσης Τεχνολόγων Εκπαιδευτικών (ΕΤΕ) - Υπεύθυνος επιστημονικών θεμάτων, Φωτεινή Δούλη, Πρόεδρος του Συλλόγου Σπουδαστών Δημοσίων ΙΕΚ Αττικής (ΣΥΣΔΙΕΚ), Δούρος Παλαιολόγος, Αντιπρόεδρος του Δ.Σ. της Ομοσπονδίας Λειτουργών Τεχνικής και Επαγγελματικής Εκπαίδευσης Ελλάδος (ΟΛΤΕΕ), Ηλίας Τσιντώνης, Γενικός Γραμματέας του Δ.Σ. της Ομοσπονδίας Λειτουργών Τεχνικής και Επαγγελματικής Εκπαίδευσης Ελλάδος (ΟΛΤΕΕ), Μαρία Ψωμοδότη, Ειδική Γραμματέας του Δ.Σ. της Ομοσπονδίας Λειτουργών Τεχνικής και Επαγγελματικής Εκπαίδευσης Ελλάδος (ΟΛΤΕΕ),Νικόλαος Σεκεριάδης, Ταμίας του Δ.Σ. της Ομοσπονδίας Λειτουργών Τεχνικής και Επαγγελματικής Εκπαίδευσης Ελλάδος (ΟΛΤΕΕ), Ιωάννα Σιοτρόπου, Πρόεδρος της Πανελλήνιας Ένωση Ιδιωτικών ΙΕΚ (ΠΕΙΙΕΚ), Βασίλειος Αδαμόπουλος, μέλος της Πανελλήνιας Ένωση Ιδιωτικών ΙΕΚ (ΠΕΙΙΕΚ), Αικατερίνη Βασιλείου, Πρόεδρος του Δ.Σ. του Σωματείου Εκπαιδευτών Δημοσίων ΙΕΚ (ΣΕΔΙΕΚ), Κωνσταντίνα Μπουλούτα, μέλος του Σωματείου Εκπαιδευτών Δημοσίων ΙΕΚ, Ιωάννης Γιαννακλής, μέλος του Σωματείου Εκπαιδευτών Δημοσίων ΙΕΚ και Αναστάσιος Κακούρος, Πρόεδρος της Πανελλήνιας Ένωσης Διευθυντών Δημοσίων ΙΕΚ (ΠΑΝΕΔΔΙΕΚ).

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ.: Ντόρα Οικονόμου, Διευθύντρια Τομέα Ανάπτυξης Ανθρώπινου Δυναμικού του Συνδέσμου Επιχειρήσεων και Βιομηχανιών (ΣΕΒ), Δέσποινα Βαλάση, Επιστημονική Σύμβουλος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΙΜΕ/ ΓΣΕΒΕΕ), Αντώνιος Μέγγουλης, Διευθυντής και Νομικός Σύμβουλος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Σάββας Φωτιάδης, Πρόεδρος του Δ.Σ. της Πανελλήνιας Ομοσπονδίας Συλλόγων Υπουργείου Παιδείας (ΠΟΣΥΠ) και Ιωάννης Βαρδακαστάνης, Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ).

Στη συνεδρίαση παρέστησαν η Υφυπουργός, κυρία Ιωάννα Λυτρίβη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καπετάνος Χρήστος, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Οικονόμου Θωμαϊς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Στυλιανίδης Ευριπίδης, Φωτήλας Ιάσων, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Μανούσος Γεώργιος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρίες και κύριοι συνάδελφοι, σας καλωσορίζω στη δεύτερη συνεδρίαση της Επιτροπής μας, με θέμα τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων και Αθλητισμού με τίτλο «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης».

Στην παρούσα συνεδρίαση, όπως γνωρίζετε, θα έχουμε την ευκαιρία να ακούσουμε τις απόψεις των εξωκοινοβουλευτικών προσώπων φορέων για το υπό συζήτηση νομοσχέδιο του Υπουργείου Παιδείας, σύμφωνα με τα όσα ορίζει το άρθρο 38 του Κανονισμού της Βουλής.

Θυμίζω ότι οι φορείς, που εκλήθησαν από την Επιτροπή μας, είναι ο Σύνδεσμος Επιχειρήσεων και Βιομηχανιών, το Ινστιτούτο της Γενικής Συνομοσπονδίας Εργατών Ελλάδας, η Ομοσπονδία Λειτουργών Μέσης Εκπαίδευσης, το Ινστιτούτο της Γενικής Συνομοσπονδίας Επαγγελματιών Βιοτεχνών Εμπόρων Ελλάδας, η Ελληνική Συνομοσπονδία Εμπορίου και Επιχειρηματικότητας, ο Σύνδεσμος Ελληνικών Τουριστικών Επιχειρήσεων, η Εθνική Συνομοσπονδία Ατόμων με Αναπηρία, η Πανελλήνια Ένωση Διευθυντών Δημοσίων ΙΕΚ, η Πανελλήνια Ομοσπονδία Συλλόγων του Υπουργείου Παιδείας, η Ένωση Τεχνολόγων Εκπαιδευτικών, το Σωματείο Εκπαιδευτών Δημοσίων ΙΕΚ, η Ομοσπονδία Λειτουργών Τεχνικής και Επαγγελματικής Εκπαίδευσης Ελλάδος, η Πανελλήνια Ένωση Ιδιωτικών ΙΕΚ, η ΑΔΕΔΥ και ο Σύλλογος Σπουδαστών Δημοσίων ΙΕΚ.

Επειδή οι φορείς, που θα ακούσουμε είναι αρκετοί και τα όσα θα μας πουν θα είναι χρήσιμα για το έργο μας, θα ξεκινήσουμε αμέσως τη διαδικασία. Προχωρούμε κατευθείαν στην ακρόαση των φορέων και ξεκινάμε με το Σύνδεσμο Επιχειρήσεων και Βιομηχανιών.

Τον λόγο έχει η κυρία Ντόρα Οικονόμου, Διευθύντρια Τομέα Ανάπτυξης Ανθρώπινου Δυναμικού του Συνδέσμου Επιχειρήσεων και Βιομηχανιών (ΣΕΒ).

# ΝΤΟΡΑ ΟΙΚΟΝΟΜΟΥ (Διευθύντρια Τομέα Ανάπτυξης Ανθρώπινου Δυναμικού του Συνδέσμου Επιχειρήσεων και Βιομηχανιών (ΣΕΒ): Σας ευχαριστώ πολύ.

Αξιότιμε, κύριε Πρόεδρε, αξιότιμοι, κυρίες και κύριοι βουλευτές, αξιότιμα μέλη της Επιτροπής, η Ελλάδα διαχρονικά βρίσκεται χαμηλά στους σχετικούς διεθνείς δείκτες και για το λόγο αυτόν, η ενίσχυση της τεχνικής, αλλά και της τεχνολογικής εκπαίδευσης αποτελούν μιας καίριας σημασίας εθνική προτεραιότητα.

Η διασύνδεση του συστήματος εκπαίδευσης και κατάρτισης με τις ανάγκες της παραγωγής είναι περιορισμένη, με αποτέλεσμα την αυξανόμενη δυσκολία πρόσβασης των επιχειρήσεων σε εξειδικευμένο ανθρώπινο δυναμικό και ιδιαίτερα σε τεχνικούς και τεχνίτες.

Στο πλαίσιο αυτό, ως ΣΕΒ, αναγνωρίζουμε πολλές διατάξεις στο νομοσχέδιο, ως θετικές. Θετική, επίσης, είναι και η προσπάθεια περαιτέρω ενίσχυσης της αρχικής επαγγελματικής εκπαίδευσης και κατάρτισης. Όμως, σας θέτουμε ορισμένες προτάσεις καλύτερης υλοποίησης της σημαντικής αυτής μεταρρύθμισης.

Σημείο 1. Μεγάλη πολυπλοκότητα του νέου συστήματος, σε συνδυασμό με τον πολύ μεγάλο αριθμό της απαιτούμενης δευτερογενούς νομοθεσίας. Μαζί με τα θετικά στοιχεία, το σχέδιο νόμου δημιουργεί νέες δομές, όργανα, ρόλους και διαδικασίες, που χρειάζονται άμεσο σχεδιασμό, ωρίμανση και υποστήριξη, με ανθρώπινους και υλικούς πόρους, για να λειτουργήσουν έγκαιρα και αποτελεσματικά. Όλα αυτά, όμως απαιτούν την έκδοση άνω των 25 υπουργικών αποφάσεων. Πολλές από αυτές είναι κοινές, ενώ αρκετές από αυτές θα αφορούν διακριτά κάθε σχολική δομή. Είναι σημαντικό να μην υπάρχουν καθυστερήσεις, ώστε να μην υπονομευτεί το ζητούμενο αποτέλεσμα.

Σημείο 2. Η μετονομασία των ΙΕΚ σε ΣΑΕΚ δεν οδηγεί αυτόματα στην αναβάθμιση τους και στην ενίσχυση της ελκυστικότητας τους είτε για τους υποψήφιους σπουδαστές είτε για τους εν δυνάμει εργοδότες τους. Αναδεικνύουμε την ανάγκη, για την αναβάθμιση της υλικοτεχνικής υποδομής τους, αλλά και την ενίσχυσή τους, με τους απαιτούμενους για την λειτουργία τους πόρους και με το κατάλληλα εφοδιασμένο, με σύγχρονες γνώσεις, εκπαιδευτικό προσωπικό. Ταυτόχρονα, πρέπει, με κάθε τρόπο, να αναβαθμιστεί η εικόνα τους στην κοινωνία και την αγορά εργασίας. Η νέα οργανωτική τους δομή και η σύσταση των ΚΕΕΚ μπορεί να βοηθήσει προς την κατεύθυνση αυτή. Εξάλλου, η συνένωση δυνάμεων, που εισάγουν τα Κέντρα Επαγγελματικής Εκπαίδευσης και Κατάρτισης αποτελεί δεδηλωμένη θέση και πρόταση του ΣΕΒ.

Σημείο 3. Αντιμετώπιση επικαλύψεων ειδικοτήτων στα διάφορα επίπεδα της ΕΕΚ και κυρίως μεταξύ επιπέδων 4 και 5. Θα πρέπει οι επιχειρήσεις να έχουν, με απλό τρόπο, τη δυνατότητα να διακρίνουν σε ποια ειδικότητα και επίπεδο αντιστοιχούν οι ανάγκες, που έχουν σε εξειδικευμένο τεχνικό προσωπικό και, αντίστοιχα, οι απόφοιτοι να έχουν ευκολότερη πρόσβαση στην αγορά εργασίας.

Σημείο 4. Τα προγράμματα σπουδών πρέπει να ενισχυθούν, με ψηφιακές πράσινες και οριζόντιες δεξιότητες, με βάση τις τρέχουσες, αλλά και μελλοντικές ανάγκες του παραγωγικού μοντέλου της χώρας μας.

Σημείο 5. Η εκπροσώπηση της αγοράς εργασίας στα συμβούλια ΚΕΕΚ πρέπει να είναι ενισχυμένη. Εκτός από τα τοπικά επιμελητήρια, θα πρέπει να συμμετέχουν και άλλοι συλλογικοί φορείς εκπροσώπησης. Για παράδειγμα, οι περιφερειακοί και κλαδικοί σύνδεσμοι επιχειρήσεων, κλαδικά συμβούλια δεξιοτήτων και άλλα επιμελητήρια, ανάλογα πάντα με τα παραγωγικά χαρακτηριστικά κάθε περιοχής και τις αναπτυξιακές προτεραιότητες και προοπτικές της.

Σημείο 6. Αναγκαίος ο σχεδιασμός της εφαρμογής της πρακτικής άσκησης στα ΕΠΑΛ. Ως ΣΕΒ θεωρούμε ιδιαίτερα σημαντική και χρήσιμη την εφαρμογή της πρακτικής άσκησης. Η επιτυχία της πρόβλεψης αυτής, όμως θα κριθεί από τη διασφάλιση του ενεργού και ουσιαστικού ρόλου των επιχειρήσεων στο σχεδιασμό και στην εφαρμογή της, καθώς, ως φορείς υποδοχής των ασκούμενων, πρέπει να είναι σε θέση να υποστηρίξουν ένα τέτοιου μεγέθους εγχείρημα, που είναι μια σοβαρή πρόκληση για όλους.

Σημείο 7. Ενδυνάμωση του ρόλου των ΣΠΑΕ. Η ίδρυση των ΣΠΑΕ, με το νόμο 4763/2020, αξιολογείται ως εξαιρετικά σημαντική και, με αφορμή τη σχετική διάταξη του σχεδίου νόμου, προτείνουμε την περαιτέρω ενδυνάμωση τους, με παροχή επαρκούς επιστημονικής και τεχνικής υποστήριξης, ώστε να μπορούν να υλοποιούν δράσεις διασύνδεσης επαγγελματικής εκπαίδευσης με την τοπική αγορά εργασίας, δηλαδή, μελέτες, αξιολογήσεις, ενημερωτικές

εκδηλώσεις και άλλα, ανάλογα πάντα με τις ανάγκες και τα θέματα, που αναδεικνύονται στην περιοχή εμβέλειάς τους.

Τέλος, προτείνουμε την περισσότερο ισορροπημένη σύνθεση τους, δηλαδή, μεταξύ εκπαίδευσης και αγοράς εργασίας, με διπλασιασμό των τακτικών μελών των κοινωνικών εταίρων. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Και εμείς σας ευχαριστούμε, κυρία Οικονόμου.

Τον λόγο έχει ο κύριος Γούλας.

**ΧΡΗΣΤΟΣ ΓΟΥΛΑΣ (Γενικός Διευθυντής του Ινστιτούτου Εργασίας της Γενικής Συνομοσπονδίας Εργατών Ελλάδος ΙΝΕ/ΓΣΕΕ)**: Κύριε Πρόεδρε, ευχαριστώ πολύ. Θα προσπαθήσω να είμαι σύντομος. Έχουμε αναπτύξει στο Ινστιτούτο επτά άξονες. Δεν θέλω να μπω στη διαδικασία κατ’ άρθρον, απλά επί της αρχής, να θέσω ορισμένα ζητήματα. Εννοείται έχουμε φτιάξει και ένα συγκεκριμένο υπόμνημα, γύρω στις δεκαπέντε σελίδες, τις οποίες όταν τελειώσω, θα δώσω για χρήση του Σώματος.

Καταρχήν, θα ήθελα να πω εισαγωγικά, ότι εμείς υποδεχόμαστε θετικά το υπό συζήτηση νομοσχέδιο, γιατί συμπληρώνει διαστάσεις προηγούμενων νομοθετημάτων. Και εμείς εκτιμούμε ότι οποιαδήποτε μεταρρυθμιστική προσπάθεια οφείλει να αξιοποιεί τη συσσωρευμένη εμπειρία εφαρμογής. Οπότε, το συγκεκριμένο νομοσχέδιο έρχεται να συνεχίσει την εφαρμοστική εμπειρία.

Ωστόσο, δεν γίνεται να μην αναφέρουμε την παντελή απουσία πρωτοβουλίας κοινωνικού διαλόγου και συζήτησης επί των θεμάτων αυτών. Το θέμα της επαγγελματικής εκπαίδευσης και κατάρτισης είναι πολύ σημαντικό, για την εκπαίδευση και για την αγορά εργασίας και θεωρούμε ότι, αν είχε προηγηθεί μία έστω και μικρή διαδικασία κοινωνικού διαλόγου, το αποτέλεσμα θα ήταν πολύ πιο σοβαρό και πολύ πιο αποδοτικό και αποτελεσματικό. Θα προσπαθήσω να αναφερθώ πολύ συνοπτικά σε επτά άξονες.

Πρώτος άξονας, σύνδεση επαγγελματικής εκπαίδευσης και κατάρτισης με την απασχόληση. Για εμάς αυτό είναι ένα διαρκές ζητούμενο, ιδιαίτερα στο πεδίο της επαγγελματικής εκπαίδευσης και κατάρτισης, το οποίο διαμορφώνει και ποιοτικά χαρακτηριστικά, αλλά και σχέση των καταρτιζόμενων, των αποφοίτων και της επένδυσης, που γίνεται, στο πεδίο αυτό από το κράτος, αλλά και από τις οικογένειες και από τα άτομα, έτσι ώστε να έχει αντίκρισμα στην αγορά εργασίας. Στο συγκεκριμένο νομοσχέδιο, βλέπουμε ότι καταβάλλονται προσπάθειες προς αυτή την κατεύθυνση, ωστόσο, χρειάζονται ενίσχυση, ειδικότερο προσανατολισμό και πιο ποιοτική αναβάθμιση. Για παράδειγμα, δεν προβλέπεται ουσιαστικά ο όρος της λεγόμενης σύζευξης, ο οποίος, όμως, για εμάς είναι πολύ σημαντικός. Όταν εμείς λέμε «σύζευξη μεταξύ των αποφοίτων και των θέσεων εργασίας», εννοούμε και επιχειρούμε να υπερβούμε τα φθαρμένα αφηγήματα, περί αναντιστοιχίας δεξιοτήτων, μεταξύ εργατικού δυναμικού και αναγκών των επιχειρήσεων ή τις διαρκείς επικλήσεις προσαρμογής του εθνικού συστήματος επαγγελματικής εκπαίδευσης και κατάρτισης, στις μάλλον χαμηλές παραγωγικές προσδοκίες των ελληνικών επιχειρήσεων. Για εμάς, σύζευξη σημαίνει συγκροτημένη, συστηματική και διαρκής αμφίπλευρη παρέμβαση, τόσο στο πεδίο των μονάδων της επαγγελματικής εκπαίδευσης και κατάρτισης όσο και στο πεδίο του παραγωγικού μετασχηματισμού και της ενίσχυσης του προς μια πιο ποιοτική διάσταση.

Δεύτερος άξονας, ο άξονας της επαγγελματικής συμβουλευτικής και τα γραφεία επαγγελματικής ανάπτυξης και σταδιοδρομίας. Εμείς θεωρούμε, ότι η αναβάθμιση του ρόλου της επαγγελματικής συμβουλευτικής είναι μία ποιοτική διάσταση, είναι θετική, είναι ορθή η κατεύθυνση της. Ωστόσο και στο σημείο αυτό, διαπιστώνουμε μια σειρά από ελλείψεις και από ελλείμματα και σε ποιοτικό επίπεδο μεθοδολογιών, αλλά και σε επίπεδο σύνδεσης, σε επίπεδο διακυβέρνησης. Για παράδειγμα, σύνδεση των Σ.Σ.Π.Α.Ε. με τα γραφεία επαγγελματικής ανάπτυξης και σταδιοδρομίας. Υπενθυμίζω, ότι τα γραφεία επαγγελματικής ανάπτυξης σταδιοδρομίας, τα λεγόμενα Γ.Ε.Α.Σ., είχαν θεσμοθετηθεί και στον προηγούμενο νόμο, αλλά ουδέποτε λειτούργησαν. Παραμένουν επιστημονικά, επιχειρησιακά και διοικητικά άμορφα και δεν μπορούν να επιτελέσουν το ρόλο τους, ως μηχανισμός συλλογής και αποτύπωσης δεδομένων, αλλά ακόμη περισσότερο, ως δομών υποστήριξης της επαγγελματικής ανάπτυξης των εργαζομένων. Στο σημείο αυτό, χρειάζονται σημαντικές βελτιώσεις και εμβαθύνσεις.

Τρίτος άξονας, ζητήματα μαθητείας και πρακτικής άσκησης. Εδώ βλέπουμε μια αδυναμία λειτουργικής ένταξης των μισθολογικών εργαλείων μάθησης και κατάρτισης, στους χώρους εργασίας. Το μεθοδολογικό εργαλείο μάθησης και κατάρτισης, στους χώρους εργασίας, είναι οι πολιτικές μαθητείας και πρακτικής άσκησης. Από τη μια μεριά, η μαθητεία συνεχίζει να έχει περιορισμένη εφαρμογή σε όλο το πεδίο, μόνο στο 4ο έτος των ΕΠΑΛ υπάρχει μία προσέγγιση προς αυτή την κατεύθυνση, ωστόσο, όσον αφορά τα ΙΕΚ, υπάρχει μια διοικητική πολυτυπία και μια περιορισμένη διάθεση, για την προστασία των δικαιωμάτων των πρακτικώς ασκούμενων. Θεωρούμε, λοιπόν, επείγουσα ανάγκη τη διαμόρφωση ενός σαφούς και συνεκτικού θεσμικού πλαισίου, για την επαγγελματική εκπαίδευση και κατάρτιση, στους χώρους εργασίας, το οποίο

να προβλέπει ελάχιστες αποζημιώσεις των μαθητών και σπουδαστών, των καταρτιζόμενων, πλήρη ασφαλιστική κάλυψη, χωρίς εξαιρέσεις και υποχρεωτικά και αναγγελλόμενες συμβάσεις. Αυτό το λέω, γιατί, αυτή τη στιγμή, σύμβαση υπάρχει μόνο στο πεδίο της μαθητείας συνδεδεμένη με τον κατώτατο μισθό. Ωστόσο, στο πεδίο της πρακτικής άσκησης, δεν υπάρχει και όπου υπάρχει, συνδέεται μόνο με τη χρηματοδότηση προγραμμάτων ΕΣΠΑ και όχι βεβαίως, με κάποια υποχρέωση των επιχειρήσεων για αμοιβή. Επίσης, είναι σημαντικό να πούμε ότι το θέμα της αμοιβής και των δικαιωμάτων των πρακτικά ασκούμενων και των μαθητευόμενων, μπορεί να υπάρχει σε επίπεδο κατώτατου ορίου και μετά οι κλαδικές συμβάσεις εργασίας να μπορούν να διαμορφώνουν επιπλέον δυνατότητες για τους πρακτικά ασκούμενους και τους μαθητευόμενους.

Τέταρτος άξονας: Εργαστηριακή εκπαίδευση και κατάρτιση. Για εμάς είναι ίσως η πιο σημαντική διάσταση για την ενίσχυση της ποιότητας της επαγγελματικής εκπαίδευσης και κατάρτισης. Ο τρόπος λειτουργίας των Εργαστηριακών Κέντρων και η θέση της εργαστηριακής άσκησης χρειάζεται να ενισχυθεί και σε πληρέστερη στελέχωση, σε αναγκαίο τεχνικό και εκπαιδευτικό προσωπικό και, βεβαίως, να προβλεφθεί σε ό,τι αφορά τις διαδικασίες αναβάθμισης, τακτικής συντήρησης και έγκαιρης προμήθειας εργαστηριακού εξοπλισμού και αναλωσίμων.

Έκτος άξονας: Επαγγελματικά δικαιώματα και σύνδεση με την τριτοβάθμια εκπαίδευση.

Στο πρώτο κομμάτι, θα ήθελα να πω ότι χρειάζεται να γίνει μια ουσιαστική συζήτηση και θεσμοθέτηση των θεμάτων των επαγγελματικών δικαιωμάτων των αποφοίτων, να αποφευχθεί ο κίνδυνος Προγραμμάτων Σπουδών διαφορετικών επιπέδων να οδηγούν σε ταυτόσημα επαγγελματικά δικαιώματα, καταργώντας στην πράξη την αυτοτέλεια των εκπαιδευτικών δομών και των προγραμμάτων τους, αλλά στερώντας παράλληλα και τις δυνατότητες επαγγελματικής εξέλιξης από τους αποφοίτους.

Το δεύτερο έχει να κάνει με την αξιολόγηση του ορθού μέτρου της διαπερατότητας των αποφοίτων των ΙΕΚ προς την τριτοβάθμια εκπαίδευση, υπό την έννοια ότι πρέπει να δούμε, αν αυτό λειτούργησε, πώς λειτούργησε, ποια προσχώματα υπάρχουν και πως αυτό μπορεί επιπλέον να διευρυνθεί. Εκτιμώ ότι η διαπερατότητα των αποφοίτων των ΙΕΚ στην τριτοβάθμια εκπαίδευση είναι ένα σημαντικό διακύβευμα, το οποίο θα έπρεπε το συγκεκριμένο νομοσχέδιο να το δει, με μεγαλύτερη εμβάθυνση και με μεγαλύτερη πληρότητα.

Τέλος, για εμάς έχει ενδιαφέρον να δούμε το θέμα του δικτύου της επαγγελματικής εκπαίδευσης και κατάρτισης. Έχει ενδιαφέρον η ιδέα να είναι στα ίδια κτίρια, στις ίδιες δομές, Επαγγελματικές Σχολές επιπέδου 3, 4 και 5. Ωστόσο, θα πρέπει να δούμε τις επικαλύψεις, να στηρίξουμε τις συμπληρωματικότητες και τις συνέργειες έναντι των επικαλύψεων και, βεβαίως, να δούμε ποιοτικές διαστάσεις, όπως για παράδειγμα, είναι τα Προγράμματα Σπουδών, τα εκπαιδευτικά υλικά.

Στο επίπεδο των ΙΕΚ έγινε μια προσπάθεια, με την ανανέωση των Οδηγών Κατάρτισης, στην οποία και εμείς συμβάλαμε, αλλά τι γίνεται με την ανάγκη επικαιροποίησης και αξιολόγησης τους; Το νομοσχέδιο δεν αναφέρει κάτι, σε σχέση με αυτό. Ελπίζουμε να μην ξαναγίνει πάλι μετά από 30 χρόνια, όταν βρεθούν πόροι από τα διαρθρωτικά Ταμεία.

Το ίδιο ισχύει και για τα Προγράμματα Σπουδών και, κυρίως, τα εκπαιδευτικά υλικά των ΕΠΑΛ, τα οποία -κατά την άποψή μας- χρειάζονται επιπλέον εκσυγχρονισμό.

Τέλος, υπάρχει μια ρύθμιση στο νομοσχέδιο, που για μας είναι επίσης σημαντική. Είναι η δυνατότητα των αποφοίτων να αναβαθμίζουν τις γνώσεις και να επικαιροποιούν τις δεξιότητές τους, με στοχευμένα προγράμματα, μετά το τέλος της φοίτησής τους.

Ωστόσο και εδώ το νομοσχέδιο είναι πολύ περιοριστικό.

Εμείς εκτιμούμε ότι δεν είναι δυνατόν αυτό να γίνεται μόνο στους αποφοίτους των ΙΕΚ - των πρώην ΙΕΚ - και να αποκλείονται οι απόφοιτοι του επιπέδου 3 και του επιπέδου 4. Για παράδειγμα, αν στο τέλος μιας εκπαιδευτικής περιόδου υπάρχει αναγκαιότητα οι εκπαιδευόμενοι να καταρτιστούν, σε ένα συγκεκριμένο και πολύ σπουδαίο για την επαγγελματική τους ανάπτυξη αντικείμενο, στην ουσία αποκλείουμε τους αποφοίτους των επιπέδων 3 και 4.

Ευχαριστώ πολύ για το χρόνο, που μού δώσατε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς ευχαριστούμε τον κύριο Γούλα. Το λόγο έχει τώρα η κυρία Μανουσογιωργάκη, από την ΟΛΜΕ. Ορίστε.

**ΣΤΥΛΙΑΝΗ ΜΑΝΟΥΣΟΓΙΩΡΓΑΚΗ (Γενική Γραμματέας της Ομοσπονδίας Λειτουργών Μέσης Εκπαίδευσης (ΟΛΜΕ) :** Ευχαριστώ, κύριε Πρόεδρε.

Ακούσαμε στην ομιλία του Υπουργού, την Παρασκευή, να λέει ότι θέλει πάρα πολύ το διάλογο και με τα Κόμματα και με τους φορείς. Αναρωτιόμαστε ποιον ακριβώς διάλογο εννοεί, όταν έχει να συναντηθεί με την ΟΛΜΕ από τον Ιούλιο, παρά τα επανειλημμένα αιτήματα μας για συνάντηση. Ποιον ακριβώς διάλογο εννοεί, όταν η ΟΛΜΕ ζήτησε να της αποσταλεί εγκαίρως το νομοσχέδιο, για να μελετηθεί ενδελεχώς και να ακολουθήσει πραγματική και ουσιαστική συζήτηση και της κριτικής, αλλά και των προτάσεων. Το νομοσχέδιο δεν μας εστάλη ποτέ.

Ο μόνος διάλογος, που γίνεται, δυστυχώς, είναι στις αίθουσες των δικαστηρίων, όπου έχουν συρθεί οι εκπαιδευτικοί - ήδη 2 φορές στην ολιγόμηνη θητεία του Υπουργού. Ακόμα και σήμερα, που έχουν κληθεί οι φορείς, για να ακουστούν, ο Υπουργός δεν είναι εδώ. Αυτό για μας, προφανώς, δεν είναι διάλογος. Είναι, δυστυχώς, ο ορισμός της αντιδημοκρατικότητας. Καλούμαστε, σήμερα, εδώ, μέσα σε λίγα λεπτά, να αναλύσουμε ένα ολόκληρο νομοσχέδιο, πράγμα, προφανώς, αδύνατο. Θεωρούμε ότι δεν θέλετε να ακουστούν πραγματικά ούτε η κριτική, ούτε οι προτάσεις μας. Προφανώς, μπορώ να μιλήσω μόνο γενικά, μέσα σε τόσο λίγο χρόνο, και να πω τα εξής.

Το συγκεκριμένο νομοσχέδιο δεν είναι τίποτα άλλο παρά συνέχεια του νόμου 4763 του 2020, ενός νόμου, που σύσσωμη η εκπαιδευτική κοινότητα απέρριψε και αποδείχτηκε πλήρως αποτυχημένος στην εφαρμογή του, αυτά τα χρόνια. Δεν υπάρχει ούτε μία ρύθμιση εντός του νομοσχεδίου, που να βελτιώνει την παιδαγωγική διαδικασία και να βελτιώνει τις συνθήκες άσκησης του εκπαιδευτικού λειτουργήματος.

Μίλησε ο Υπουργός για Δ΄ Βιομηχανική Επανάσταση και αναγκαιότητα ώσμωσης με τη νέα τεχνολογία. Για ποια Βιομηχανική Επανάσταση μιλάμε, όταν τα σχολικά βιβλία των ΕΠΑΛ είναι κυριολεκτικά του προηγούμενου αιώνα;

Το 2017, είχαν δοθεί 10 εκατομμύρια ευρώ για τη συγγραφή νέων προγραμμάτων σπουδών και νέων βιβλίων. Γιατί δεν υλοποιήθηκε αυτός ο απαραίτητος εκσυγχρονισμός και αφού δεν τον υλοποιήσατε, ενημερώστε μας πού πήγαν αυτά τα κονδύλια του ΕΣΠΑ.

Το νομοσχέδιο επικεντρώνεται ουσιαστικά μόνο σε αλλαγές τεχνοκρατικού τύπου, σε διοικητικό επίπεδο. Αντιμετωπίζετε την εκπαίδευση, σαν να είναι επιχείρηση και μας λέτε ότι θα βελτιωθεί, εάν εφαρμόσετε αγοραίο μάνατζμεντ. Είναι, δυστυχώς, τρομακτική η πλήρης άγνοια της εκπαιδευτικής πραγματικότητας, εκ μέρους της πολιτικής ηγεσίας του Υπουργείου Παιδείας.

Η δημιουργία των περίφημων Campus, που περήφανα μας παρουσιάζετε, ως καινοτομία, δεν είναι παρά μια παρωχημένη ιδέα, που είχε νομοθετηθεί το 1977, απέτυχε παταγωδώς και καταργήθηκε και μισό αιώνα μετά μας το παρουσιάζετε, ως εκσυγχρονισμό!

Αυτό, που στην πραγματικότητα θέλετε, είναι η συγχώνευση των σαράντα, περίπου, ΕΠΑΛ, που θα προκύψουν από τα Campus, προκειμένου να καταργήσετε θέσεις εργασίες και ειδικότητες, όπως είχατε κάνει και το θλιβερό 2013, που, εν μία νυκτί, καταργήσατε ειδικότητες και στείλατε σε διαθεσιμότητα δυόμισι χιλιάδες εκπαιδευτικούς, τους οποίους ακόμα και σήμερα δεν έχετε αποκαταστήσει ούτε μισθολογικά ούτε συνταξιοδοτικά.

Αδιαφορείτε πλήρως για τις διεθνείς μελέτες, που επισημαίνουν ότι στα υπερμεγέθη σχολεία, αυτά, δηλαδή, που θα δημιουργηθούν από τις συγχωνεύσεις σας, η σχολική βία αυξάνεται ραγδαία. Όχι μόνο δεν παίρνετε κανένα ουσιαστικό μέτρο, για την αντιμετώπιση της βίας, αλλά με τις ρυθμίσεις, που φέρνετε, με μαθηματική ακρίβεια, θα την αυξήσετε.

Αδιαφορείτε πλήρως για τις διεθνείς μελέτες, που επισημαίνουν ότι η αποτελεσματικότητα της εκπαιδευτικής διαδικασίας απαιτεί συνεργασία και συμμετοχή όλων των εμπλεκομένων στις αποφάσεις. Εσείς, αντίθετα, προωθείτε την υπερσυγκέντρωση εξουσιών και τον πλήρη έλεγχο όλων των λειτουργιών σε ένα πρόσωπο – μάνατζερ, που δεν θα είναι καν απαραίτητα εκπαιδευτικός.

Θεσμοθετείτε Εποπτικά Συμβούλια, χωρίς ούτε έναν εκπαιδευτικό της τάξης, μέσα σε

αυτά.

Εξακολουθείτε να αποκλείετε και από τα ΣΠΑΕ και από τα ΚΟΞΕ τους δημοκρατικά

εκλεγμένους εκπροσώπους των εκπαιδευτικών.

Σε όλα τα συμβούλια βάζετε εκπροσώπους Επιμελητηρίων, επιχειρήσεων, της αγοράς γενικότερα, αλλά όχι εκπαιδευτικούς, όχι, δηλαδή, αυτούς, που ζουν και εργάζονται στο πεδίο και γνωρίζουν τις πραγματικές ανάγκες των σχολείων μας.

Παραδίδετε το σχεδιασμό και τη λειτουργία της επαγγελματικής εκπαίδευσης σε ανθρώπους της αγοράς, που καμία παιδαγωγική και διδακτική γνώση δεν έχουν, αλλά θα αποφασίζουν για όλα τα θέματα λειτουργίας των ΕΠΑΛ. Οι επιχειρήσεις θα αποφασίζουν τι θα σπουδάζουν τα παιδιά μας, αδιαφορώντας για τις δικές τους ανάγκες.

Θεσμοθετείτε την Επιτροπή Συντονισμού στα σχολεία, περιθωριοποιώντας το Σύλλογο Διδασκόντων και Διδασκουσών, διαλύοντας, δηλαδή, τη δημοκρατική και συνεργατική λειτουργία των σχολείων.

Σε μια περίοδο, που η επαγγελματική εξουθένωση των εκπαιδευτικών, με βάση τα επίσημα στοιχεία, έχει αυξηθεί ραγδαία και ήδη παρουσιάζεται στη χώρα μας το φαινόμενο της μεγάλης παραίτησης, αυξάνετε ακόμα περισσότερο τη γραφειοκρατία, ειδικά για τους διευθυντές και της διευθύντριες, σε βάρος του παιδαγωγικού ρόλου του σχολείου. Δημιουργείτε, ουσιαστικά, ένα δαιδαλώδη γραφειοκρατικό διοικητικό μηχανισμό, αντί να ασχολείστε με τα πραγματικά προβλήματα των σχολείων.

Θεσμοθετείτε μάλιστα και υψηλότατες αμοιβές γι’ αυτούς τους τεχνοκρατικούς μηχανισμούς, αντί να στρέφετε τη χρηματοδότηση για την επίλυση των προβλημάτων της εκπαίδευσης.

Θεσμοθετείτε ακόμα για τους μαθητές και τις μαθήτριες της Γ΄ Λυκείου πρακτική άσκηση σε επιχειρήσεις της περιοχής, με αντικατάσταση του σχολικού εργαστηριακού προγράμματος, 22 μέρες, χωρίς αμοιβή και χωρίς ασφάλιση. Με αυτή τη ρύθμιση και φυσικά και με τις ρυθμίσεις, που είχαν προηγηθεί και συνεχίζονται, ουσιαστικά επαναφέρετε την ανήλικη, απλήρωτη και ανασφάλιστη εργασία για τα παιδιά μας. Αυτός δεν είναι εκσυγχρονισμός, αυτός είναι μεσαίωνας. Η μαθητεία μπορεί να είναι μόνο για ενήλικα άτομα με μισθό και πλήρη ασφαλιστικά και συνταξιοδοτικά δικαιώματα.

Εγκαταλείπετε οριστικά από ό,τι φαίνεται, αφού τα προηγούμενα χρόνια το υπονομεύσατε συνειδητά, το εγκληματικό και διεθνώς αναγνωρισμένο Πρόγραμμα «Μία νέα αρχή στα ΕΠΑΛ», που ενίσχυε, πραγματικά, τα Επαγγελματικά Λύκεια και αναδείκνυε το σημαντικό κοινωνικό τους ρόλο, προάγοντας την ενίσχυση, τη συμμετοχή και τη δημιουργικότητα των μαθητών και των μαθητριών.

Δεν κάνατε ούτε μία σχετική πρόσληψη τη φετινή σχολική χρονιά, εγκαίρως. Οι προσλήψεις έγιναν τον Νοέμβριο, τρεις μήνες, μετά την έναρξη των σχολείων.

Αναρωτιόμαστε, λοιπόν, ποια είναι αυτά τα προβλήματα της επαγγελματικής εκπαίδευσης που θεωρείτε ότι επιλύει το νομοσχέδιο. Τα απαρχαιωμένα βιβλία και προγράμματα σπουδών, τα απαρχαιωμένα κτίρια, όπου, κυριολεκτικά, πέφτουν τα ταβάνια στο κεφάλι μας, τα απαρχαιωμένα εργαστήρια και τους εξοπλισμούς, τη μόνιμη υποστελέχωση σε διδακτικό και λοιπό προσωπικό, την αναγκαιότητα έστω επιμόρφωσης των εκπαιδευτικών στην εξέλιξη της τεχνολογίας και της παραγωγής; Κανένα απολύτως πρόβλημα δεν επιλύει αυτό το νομοσχέδιο.

Για μας το νομοσχέδιο έχει ξεκάθαρα τρεις στόχους.

Το κλείσιμο των σχολείων, με τις συγχωνεύσεις, ώστε να εξαφανιστούν θέσεις εργασίας και να μειωθεί ακόμα περισσότερο η χρηματοδότηση της επαγγελματικής εκπαίδευσης.

Την εμπορευματοποίηση της επαγγελματικής εκπαίδευσης και την παράδοσή της στα πρόσκαιρα ιδιωτικά συμφέροντα της αγοράς.

Την παραγωγή φθηνού, αλλά και υπαρκτού εργατικού δυναμικού, που μαθημένο στην απλήρωτη και ανασφάλιστη μαθητεία, που τους εξαναγκάζετε, δεν θα διεκδικεί τα εργασιακά του δικαιώματα.

Για μια ακόμα φορά, η Κυβέρνηση της Νέας Δημοκρατίας παραδίδει τη δημόσια εκπαίδευση στα ιδιωτικά συμφέροντα και αντιμετωπίζει τα παιδιά μας σαν εμπορεύματα.

Η βελτίωση της επαγγελματικής εκπαίδευσης απαιτεί σύγχρονα κτίρια, σύγχρονα βιβλία και προγράμματα σπουδών, σύγχρονα εργαστήρια. Απαιτεί πλήρη στελέχωση, με μόνιμους διορισμούς. Απαιτεί ουσιαστική επιμόρφωση των εκπαιδευτικών. Με λίγα λόγια, απαιτεί γενναία χρηματοδότηση.

Είναι προφανές ότι διαφωνούμε τόσο επί των σκοπών όσο και επί των άρθρων και απαιτούμε την απόσυρση αυτού του αντιεπιστημονικού και αντιπαιδαγωγικού νομοσχεδίου. Επιμένουμε να ζητάμε την κατάργηση του αποδεδειγμένα αποτυχημένου νόμου 4763/2020.

Ένα τελευταίο σχόλιο για την ομιλία της Παρασκευής του κ. Υπουργού. Ακούσαμε να χαρακτηρίζει αντιφατική την κριτική, που του ασκείται και θα θέλαμε να του απαντήσουμε ότι όλα τα επιχειρήματα του Υπουργείου Παιδείας είναι αντιφατικά και όχι η κριτική. Μιλάτε για διάλογο, αλλά όχι μόνο τον αρνείστε στην πράξη, αλλά μας σέρνετε και στα δικαστήρια. Μιλάτε για εκσυγχρονισμό της εκπαίδευσης, αλλά επαναφέρετε νόμους του 1977. Επαναφέρετε την παιδική εργασία και δεν επιλύετε κανένα απολύτως πρόβλημα. Μιλάτε για το καλό των παιδιών μας, αλλά τα μετατρέπετε σε φτηνό εργατικό δυναμικό, προωθώντας μόνο ιδιωτικά συμφέροντα, προωθώντας ουσιαστικά την απόλυτη υποταγή της εκπαίδευσης στις προσταγές της αγοράς.

Περί αντιφατικότητας, λοιπόν, επιστρέφουμε τη φράση του Υπουργού, που χρησιμοποίησε στην ομιλία του, από τον Γούντι Άλεν. Ναι, «και το φαγητό είναι κακό και η μερίδα είναι μικρή». Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Κουτσοκώστας.

**ΓΕΩΡΓΙΟΣ ΚΟΥΤΣΟΚΩΣΤΑΣ (Διευθυντής Εκπαίδευσης του Ινστιτούτου του Συνδέσμου Ελληνικών Τουριστικών Επιχειρήσεων – ΙΝΣΕΤΕ):** Κατ’ αρχάς, να αναφέρω ότι στον Σύνδεσμο Ελληνικών Τουριστικών Επιχειρήσεων, αλλά και στο Ινστιτούτο του υποστηρίζουμε οποιαδήποτε ενέργεια ή μεταρρύθμιση, η οποία θα ενισχύσει το Εθνικό Σύστημα Εκπαίδευσης και Κατάρτισης, το οποίο, κατά γενική ομολογία, χρειάζεται υποστήριξη.

Θεωρούμε ότι το σχέδιο νόμου κινείται προς τη σωστή κατεύθυνση. Είναι ιδιαίτερα σημαντικό να επενδύσουμε στην οριζόντια ποιοτική συνοχή, σε όλες τις εκπαιδευτικές δομές και βαθμίδες. Επίσης, χρειάζεται να δοθεί ιδιαίτερη βαρύτητα στην ευελιξία, αλλά και στην κινητικότητα και στις συνέργειες όλων των εμπλεκόμενων φορέων.

Ως θετική επίσης κρίνουμε και τη δημιουργία της Ενιαίας Ψηφιακής Πύλης, η οποία θα βελτιώσει την επικοινωνία, μεταξύ όλων των ενδιαφερομένων Μερών. Η νέα αποστολή των Κέντρων Επαγγελματικής Κατάρτισης θα ενισχύσει τη διασύνδεση με την αγορά εργασίας, ενώ η σύσταση των Θεματικών Ερευνητικών Ινστιτούτων θα προσφέρει μια τοπική και περιφερειακή διάσταση στη λειτουργία των εκπαιδευτικών δομών, ενισχύοντας παράλληλα και τις τοπικές συνέργειες.

Σημαντική είναι επίσης και η δημιουργία στοχευμένων πιλοτικών δράσεων είτε στο επίπεδο των επαγγελματικών λυκείων είτε στο επίπεδο των Σχολών Ανώτερης Επαγγελματικής Κατάρτισης και, ως Ινστιτούτο, έχουμε συμμετάσχει σε τέτοιου είδους δράσεις, στον ευρύτερο χώρο της επαγγελματικής κατάρτισης και εκ του αποτελέσματος μπορούμε να πιστοποιήσουμε την προστιθέμενη αξία, που μπορούν να προσφέρουν.

Επιπλέον, έχουμε τοποθετήσει και γνωμοδότηση για ζητήματα επαγγελματικής κατάρτισης, όπως η αναμόρφωση των Ανώτερων Σχολών Τουριστικών Επαγγελμάτων. Ακόμη, έχουμε συμμετάσχει, σε συνεργασία με τους υπόλοιπους κοινωνικούς εταίρους, στο έργο επικαιροποίησης των οδηγιών κατάρτισης και το πρόγραμμα σπουδών των ΙΕΚ.

Έχει αξία να αναφέρουμε ότι πριν από λίγους μήνες υλοποιήσαμε, σε συνεργασία με την Deloitte, τη μελέτη, με τίτλο «Η ανάγκη επαγγελματικής κατάρτισης, reskilling και upskilling , του ανθρωπίνου δυναμικού στον τουρισμό».

Στη μελέτη αυτή, αναγνωρίστηκε μία σειρά ειδικοτήτων και επαγγελμάτων, που εκτιμάται ότι είναι κατά προτεραιότητα σημαντικές, για την ενίσχυση της ποιότητας και της ανταγωνιστικότητας του ελληνικού τουρισμού και αντιστοιχήθηκαν με κρίσιμες γνώσεις και δεξιότητες, για την αναβάθμιση και ενίσχυση του ανθρώπινου δυναμικού στον τομέα, έτσι ώστε να διαμορφωθούν προτάσεις, αναφορικά με το τι θα πρέπει να καλύπτεται από τα προγράμματα κατάρτισης. Επίσης, η μελέτη περιλαμβάνει ανάλυση της υφιστάμενης κατάστασης, ως προς θέματα ανθρώπινου δυναμικού και κατάρτισης, ανάλυσης τάσεων και εξελίξεων και παρουσίαση βέλτιστων πρακτικών. Είναι σημαντικό να πούμε, ότι η μελέτη αυτή μπορεί να χρησιμεύσει, ως οδηγός, για όλα τα ενδιαφερόμενα μέρη, στον ευρύτερο χώρο της επαγγελματικής εκπαίδευσης και κατάρτισης.

Κλείνοντας να αναφέρω, ότι ο Σύνδεσμος Ελληνικών Τουριστικών Επιχειρήσεων, αλλά και το Ινστιτούτο του ΣΕΤΕ, θα συνεχίσουν να είναι υποστηρικτές κάθε προσπάθειας αναβάθμισης του προφίλ του Εθνικού Συστήματος Εκπαίδευσης και Κατάρτισης. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Θεοδωρόπουλος.

**ΣΩΤΗΡΙΟΣ ΘΕΟΔΩΡΟΠΟΥΛΟΣ (Μέλος του Δ.Σ. της Ένωσης Τεχνολόγων Εκπαιδευτικών (ΕΤΕ) – Υπεύθυνος επιστημονικών θεμάτων):** Ευχαριστώ πολύ, κύριε Πρόεδρε. Κύριε Πρόεδρε, κυρίες και κύριοι βουλευτές, ως εκπρόσωπος της Ένωσης Τεχνολόγων Εκπαιδευτικών, που είναι μία επιστημονική ένωση μάχιμων εκπαιδευτικών, στην τεχνική και επαγγελματική εκπαίδευση, θα ήταν παράλειψη, αν αγνοούσαμε να εξάρουμε τα θετικά σημεία αυτού του νομοσχεδίου, με τις όποιες επιφυλάξεις έχουμε, αλλά, δυστυχώς, είναι λίγα.

Η δημιουργία ηλεκτρονικής πύλης στο ΣΑΕΚ είναι ένα θετικό, όπως επίσης η εβδομάδα προσανατολισμού και το πρόγραμμα εικονικών επιχειρήσεων, αν αυτό μπορεί να λειτουργήσει.

Κυρίες και κύριοι, ο χρόνος και ο τρόπος, που ήρθε το σχέδιο νόμου, μας δημιουργεί προβληματισμούς. Και εξηγώ. Με το παρόν νομοσχέδιο, επιχειρείται μια νέα νομοθετική παρέμβαση στο Εθνικό Σύστημα Επαγγελματικής Εκπαίδευσης και Κατάρτισης, πριν, όμως υλοποιηθεί το σύνολο των μεταρρυθμίσεων, που προέβλεπε ο προηγούμενος νόμος του 2020, ο ν.4763. Με αυτό το σκεπτικό, τίθεται το εξής απλό ερώτημα. Πώς μπορεί ένα νομοσχέδιο να καταρρίπτει τον προηγούμενο νόμο, που είναι, άλλωστε, νωπός του 2020;

Η μετονομασία των ΙΕΚ σε ΣΑΕΚ είναι μόνο η αλλαγή του ονόματος και τίποτα παραπάνω, κατά τη γνώμη μας, ουσιώδες. Δίχως επαγγελματικά δικαιώματα, δίχως αλλαγές, δίχως μόνιμο εκπαιδευτικό προσωπικό, που να μπορεί να μεταδώσει κατάλληλα και αποτελεσματικά τις δεξιότητες, αλλά και με την ταυτόχρονη υποβάθμιση των ΕΚ, των Εργαστηριακών Κέντρων, μόνο δημοσιονομικό κόστος προσφέρει.

Κυρίες και κύριοι, τα ΠΕΠΑΛ, ένας νέος θεσμός, εδώ και λίγα χρόνια, δεν έχουν ακόμη αξιολογηθεί από επιστημονικές επιτροπές και αν υποθέσουμε, ότι δεχόμαστε ότι έχουν καλές πρακτικές, τις οποίες καλούμαστε να μεταφέρουμε στα ΕΠΑΛ, αυτές τις δραστηριότητες μπορούμε να τις δεχτούμε, μέσα στο εκπαιδευτικό ωράριο των ΕΠΑΛ, όπως η έγκριση των ολιγομελών τμημάτων ή το μέγιστο αριθμό των μαθητών ανά τάξη; Πράγματι, αυτό είναι μια καλή πρακτική. Για αυτήν την πρακτική, όμως, δεν γίνεται κουβέντα στο σχέδιο νόμου και όσον αφορά τα ΕΠΑΛ.

Η πρακτική άσκηση των μαθητών στα ΠΕΠΑΛ δεν έχει εφαρμοστεί σε κανένα ΠΕΠΑΛ, μέχρι σήμερα, στη χώρα.

Επιπλέον, τα ΠΕΠΑΛ χρησιμοποιούν βιβλία των ΕΠΑΛ, δηλαδή, των ΤΕΕ, άρα, βιβλία εικοσαετίας. Ακόμα, τον ίδιο εργαστηριακό εξοπλισμό, με κάποιες βελτιώσεις του, από τις προμήθειες, που έχει κάνει το Υπουργείο Παιδείας, δίχως, όμως, αναλυτικά προγράμματα και εφαρμογή αυτών των νέων υλικών, που παίρνουμε και εξοπλισμού στην εκπαίδευση. Γενικά, δεν έχει αξιολογηθεί τίποτα, δεν έχει αξιολογηθεί κάτι, που να χρήζει καλής πρακτικής και να μπορούμε και εμείς να το μεταφέρουμε στα ΕΠΑΛ.

Ερχόμαστε, κυρίες και κύριοι, στο σημείο εκείνο, που το σχέδιο νόμου μιλάει, για τις συγχωνεύσεις των ΕΠΑΛ. Προκαλούνται καταργήσεις ΕΠΑΛ, χωρίς καμία μελέτη τόσο αριθμητικών όσο και ποιοτικών δεδομένων. Διαμορφώνεται, με αυτόν τον τρόπο, μείωση δαπανών και μήπως δημιουργία κενού χώρου για την κατάρτιση;

Οι σχολικές μονάδες, χωρίς την απαραίτητη υποδομή και τις ανάλογες διοικητικές και υποστηρικτικές υπηρεσίες, αφενός μεν δεν είναι εύκολα διαχειρίσιμες, αφετέρου δεν ευνοούν την αποτελεσματική αντιμετώπιση και τα φαινόμενα σχολικής βίας και παραβατικότητας, που όλοι μας βλέπουμε, αυτές τις μέρες, να είναι σε έξαρση.

Στο τέλος, μας οδηγείτε στο συμπέρασμα ότι δίνετε διαφορετική βαρύτητα στην επαγγελματική εκπαίδευση και στην κατάρτιση, με σαφές, προφανώς, προβάδισμα στην κατάρτιση.

Παύει το ΕΠΑΛ να είναι ο πυλώνας της Επαγγελματικής Εκπαίδευσης. Αυτό που όλοι μας ξέραμε τόσα χρόνια, που αποτελούσε το προπύργιο όλων των τεχνικών επαγγελμάτων στη χώρα μας και όχι μόνο αυτό.

Το σχέδιο νόμου, αντί να στηρίξει και να βελτιώσει τα εργαστηριακά κέντρα, που όλοι οι απόφοιτοι αυτό έχουν σαν εικόνα. Αυτοί που έχουν περάσει από την Τεχνική Επαγγελματική Εκπαίδευση, οι μόνες τους αναμνήσεις, οι μόνες εικόνες, που έχουν αποκομίσει, πέρα από τις αίθουσες της θεωρίας, περισσότερο έχουν βασιστεί στα εργαστήρια.

Έναν απλό άνθρωπο του μόχθου του επαγγέλματος, αν ρωτήσει κάποιος από εμάς, που δούλευε, που σπούδασε, θα σου πει «στο τάδε εργαστήριο» και έχουμε ζωντανά παραδείγματα, ως μάχιμοι εκπαιδευτικοί.

Τα εργαστηριακά κέντρα, όταν δημιουργήθηκαν, για να εξηγήσω τους λόγους, που διαφωνούμε με αυτό το νομοσχέδιο, ως προς την κατάργηση, ναι είναι, πραγματικά η κατάργηση των εργατικών κέντρων, κυρίες και κύριοι, δεν είναι αλλαγές, δεν υφίστανται αλλαγές, υφίσταται κατάργηση. Τα εργαστηριακά κέντρα ήταν μια εκπαιδευτική δομή επιτυχημένη, που λειτουργούσε, εδώ και 38 χρόνια. Και γιατί έγινε; Έγινε για να μειώσει, για να αποκαταστήσει, για να θεραπεύσει τις παθογένειες της επαγγελματικής εκπαίδευσης.

Τότε που τα σχολικά εργαστήρια είχαν πρόβλημα με την απουσία του διαχειριστικού θεσμικού πλαισίου, μεταξύ των σχολικών μονάδων, που εξυπηρετούσαν. Κανείς δεν ήταν υπεύθυνος για το οτιδήποτε. Οι επισκευές και οι συντηρήσεις των Εργαστηριακών Κέντρων ήταν ανύπαρκτες. Με τη δημιουργία, λοιπόν, των ΕΚ δημιουργήθηκε ένα άλλο πλαίσιο. Υπήρξε ανάληψη συντήρησης. Το Οργανόγραμμα από το Διευθυντή, τους Τομεάρχες, τους Υπεύθυνους Εργαστηρίων, ανά τομέα κατεύθυνσης, ήταν υπεύθυνοι ιεραρχικά για τη συντήρηση, για τον εκσυγχρονισμό και τη φύλαξη του εξοπλισμού.

Σήμερα, κυρίες και κύριοι, με το καινούργιο νομοσχέδιο, καταργείτε την εκπαιδευτική δομή, που λέγεται «Εργαστηριακό Κέντρο», το Σύλλογο Διδασκόντων. Και μη μου πει κανένας δεν το γράφει! Το σχέδιο νόμου αποψιλώνει, απογυμνώνει το Εργαστηριακό Κέντρο από εκπαιδευτικό προσωπικό. Στο Εργαστηριακό Κέντρο, που προκύπτει από την εφαρμογή αυτού του νομοσχεδίου, είναι μόνο ο Διευθυντής, οι δύο ελάχιστοι υποδιευθυντές, για να έχουν τρεις βάρδιες λειτουργίας του Εργαστηριακού Κέντρου – και λέω τρεις βάρδιες λειτουργίας, για να προλάβω ερωτήματα, γιατί τα Εργαστηριακά κέντρα εξυπηρετούν δομές του ΕΠΑΛ, των ΣΑΕΚ, των ΕΣΚ, που θα γίνουν, και των εσπερινών. Πρωί, απόγευμα, μεσημέρι και βράδυ. Ορίζει μόνο δύο Υποδιευθυντές, καταργεί τους Τομεάρχες Κατεύθυνσης. Στα ΕΚ, κάθε κατεύθυνση είχε τον Τομεάρχη της και υπό τη σκέπη του, την επίβλεψη του, είχε τους υπεύθυνους εργαστηρίου, αλλά ήταν μία δομή, που λειτουργούσε, με τέτοιον τρόπο, ούτως ώστε να έχει τον απόλυτο έλεγχο τόσο της συντήρησης, της επισκευής, της φύλαξης και της διασφάλισης της περιουσίας του ελληνικού λαού.

Τώρα, λοιπόν, με το καινούργιο νομοσχέδιο, θα μου πει κάποιος ότι υπερπολλαπλασιάζονται οι τομεάρχες. Πράγματι, ο θεσμός των τομεαρχών περνάει αποκλειστικά στην ευθύνη των ΕΠΑΛ. Λες και ο νομοθέτης είχε στο νου του, όταν το σχεδίαζε, ότι έχουμε δομές τέτοιες με ένα ΕΠΑΛ και ένα ΕΚ! Δεν είναι έτσι. Και στην Αττική, αλλά και στο χώρο, που υπηρετώ, στους Αγίους Αναργύρους Αττικής, το ΕΚ, σαν εκπαιδευτική δομή, φιλοξενεί τρία ΕΠΑΛ: Δύο πρωινά, σε διαφορετικές περιοχές, σε αποστάσεις τεσσάρων και πέντε χιλιομέτρων. Φανταστείτε, λοιπόν και γι’ αυτό τα λέω και εξηγώ, ο Τομεάρχης του ΕΠΑΛ της περιοχής άλφα του Καματερού, πόσο σχέση μπορεί να έχει με τη συντήρηση τη φύλαξη την ασφάλεια του εξοπλισμού;

Το ίδιο συμβαίνει και με τους υπεύθυνους εργαστηρίων. Μέχρι τώρα, οι υπεύθυνοι εργαστηρίων είχαν κάποιο κίνητρο, μείωση ωραρίου, τώρα δεν υπάρχει τίποτα, δεν προβλέπεται τίποτα μέσα στο νομοσχέδιο. Βάσει ποιων κινήτρων κάποιος εκπαιδευτικός θα θελήσει να γίνει υπεύθυνος εργαστηρίων; Με ένα φόρτο εργασιών; Αντί αυτού τα επιφορτίζεται πλέον ένας άνθρωπος, ο Διευθυντής, με την κατάργηση του συνόλου του εκπαιδευτικού προσωπικού των ΕΚ.

Έτσι, λοιπόν, θα φτάσουμε σε παθογένειες του παρελθόντος, με τον παροπλισμό του εξοπλισμού και της περιουσίας του ελληνικού λαού.

Τέλος, δανείζομαι τα λόγια από την ιστορική αναφορά του Υπουργού Παιδείας, για τους δύο Πρωθυπουργούς - ορόσημα στην ελληνική ιστορία. Τον Ελευθέριο Βενιζέλο, το 1926 και τον Κωνσταντίνο Καραμανλή, το 1959, όπου θεσμοθέτησε και έθεσε τα θεμέλια της τεχνικής εκπαίδευσης. Δεν πρέπει, όμως, να ξεχνάμε ότι επί Κωνσταντίνου Καραμανλή, ιδρύθηκε η σχολή Εκπαιδευτικών για την Τεχνική και Επαγγελματική Εκπαίδευση, η ΣΕΛΕΤΕ, η οποία με την υποδομή της, τα προγράμματα σπουδών, την ποιότητα εκπαίδευσης αποτέλεσαν, για πάρα πολλές δεκαετίες, ένα πραγματικό campus, για τη σύγχρονη εκπαίδευση. Αυτή, λοιπόν η Σχολή είναι έξω από τον πανεπιστημιακό χώρο. Ουδέποτε οι προηγούμενες ηγεσίες του Υπουργείου Παιδείας, φορείς, που ασχολούνται με την επαγγελματική εκπαίδευση, δέχτηκαν να εκφραστούν οι απόψεις, γιατί εμείς σαν εκπαιδευτικοί, κύριε Πρόεδρε, θεωρούμε ότι η αναβάθμιση της Τεχνικής Επαγγελματικής Εκπαίδευσης περνάει, μέσα και πρώτιστα, από την αναβάθμιση του ρόλου των εκπαιδευτικών.

Εάν δεν υπάρχει σχολή, πανεπιστήμιο, που να εκπαιδεύει πανεπιστημιακούς, με τον τρόπο, που θα διδάξουν τα τεχνικά μαθήματα και με τις ιδιαιτερότητες, που έχουν, η τεχνική εκπαίδευση θα βαλτώνει. Είναι, ευκαιρία, λοιπόν, να διδαχθούμε από την ιστορία, έστω την ύστατη στιγμή, η κυρία Υφυπουργός ή ο κύριος Υπουργός, ας μας καλέσει σαν φορέα μόνο και μόνο να ακούσετε τις απόψεις μας. Είναι μια ανοιχτή πρόκληση από εμάς. Ακούστε μόνο τις απόψεις μας. «Πάταξον μεν, άκουσον δε». Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, πολύ τον κύριο Θεοδωρόπουλο.

Τον λόγο έχει η κυρία Δούλη Φωτεινή, που είναι Πρόεδρος του Συλλόγου Σπουδαστών Δημοσίων ΙΕΚ Αττικής.

**ΦΩΤΕΙΝΗ ΔΟΥΛΗ (Πρόεδρος του Συλλόγου Σπουδαστών Δημοσίων ΙΕΚ Αττικής (ΣΥΣΔΙΕΚ):** Καλή χρονιά, με υγεία, σε όλες και όλους. Εκπροσωπώ το Σύλλογο Σπουδαστών Δημοσίων ΙΕΚ Αθήνας, όπου στις πρόσφατες εκλογές συμμετείχαν 4.400 περίπου σπουδαστές. Να ενημερώσω, επίσης, ότι τα αιτήματα και οι θέσεις μας είναι ίδιες και με το Σύλλογο Σπουδαστών της Θεσσαλονίκης. Θέλουμε να γνωρίζετε ότι ήδη, μέσα από τις σχολές, με γενικές συνελεύσεις, το νομοσχέδιο αυτό απορρίπτεται από την πλειοψηφία των σπουδαστών. Αυτό θα κάνουμε και την Πέμπτη, με την κινητοποίησή μας, έξω από τη Βουλή και καλά θα κάνουν όλα τα Κόμματα να πάρουν θέση, γιατί έχουμε συναντηθεί με τα περισσότερα από αυτά και έχουν υποσχεθεί διάφορα, πάνω στα προβλήματά μας. Η στάση τους θα κριθεί από τους ίδιους τους σπουδαστές. Το νομοσχέδιο, που συζητάμε σήμερα, δεν αποτελεί παρά ακόμα μια πράξη κοροϊδίας, που βιώνουμε, χρόνια. Σε αυτό το κακοπαιγμένο σήριαλ της αναβάθμισης, εγώ προσωπικά το έχω βιώσει και ως σπουδάστρια των ΕΠΑΣ, αλλά και τώρα στα Δημόσια ΙΕΚ ή όπως και να τα βαφτίσει το Υπουργείο.

Για το ίδιο το νομοσχέδιο και τα ανέξοδα βαφτίσια, που κάνει η Κυβέρνηση με αυτό, έχουμε τοποθετηθεί αναλυτικά και με αντίστοιχη ανακοίνωση στις 9 του Γενάρη, την καταθέτουμε και στα πρακτικά.

Στη σημερινή μας τοποθέτηση, θεωρούμε ότι χρέος μας είναι να είμαστε δημιουργικοί, να θέσουμε τις προτάσεις μας, οι οποίες, άλλωστε, για όλους εμάς τους σπουδαστές και τις σπουδάστριες, αποτελούν τους μόνους και πραγματικούς όρους αναβάθμισης των σπουδών μας.

1. Πραγματική αύξηση της χρηματοδότησης, για δωρεάν και ποιοτικές σπουδές. Τα 120 εκατομμύρια, που εξαγγείλατε, από το Πέραμα, δεν φτάνουν, όχι μόνο για την ανανέωση του εξοπλισμού, που είτε είναι ανύπαρκτος, όπως παραδείγματος χάριν, στο ΙΕΚ της Ηλιούπολης, οι μηχανοτρονικοί δεν έχουν καν εργαστήρια ή οι μηχανοτρονικοί, στο Περιστέρι, την εποχή της ηλεκτροκίνησης, κάνουν μάθημα με οχήματα του 1970. Τα χρήματα δεν φτάνουν όχι μόνο για να καλυφθούν τα ανύπαρκτα αναλώσιμα, παραδείγματος χάρη στην Ειδικότητα Αισθητικής, όπου το κόστος πάει γύρω στα 300 ευρώ το εξάμηνο, για τους σπουδαστές, αντίστοιχα, σε κομμωτές, μάγειρες κ.λπ. αλλά ούτε καν για τις επισκευές στα κτίρια, που πολλές φορές είναι σαν φαντάσματα και εμείς κάνουμε μάθημα.

Εδώ και δύο χρόνια κλείνουμε τα τζάμια με κόλλες Α4 στο Δημόσιο ΙΕΚ του Πειραιά.

Υπάρχουν και άλλα ατελείωτα παραδείγματα.

1. Πραγματική αναβάθμιση του πτυχίου μας και αυτό είναι το πιο βασικό. Γιατί για όσους δεν το γνωρίζουν, οι σπουδαστές που ολοκληρώνουν τη φοίτηση και την πρακτική άσκηση, αντί για πτυχίο, παίρνουν μια βεβαίωση σπουδών. Αυτό εσείς το λέτε αναβάθμιση; Λες και έχουμε παρακολουθήσει κάποιο μηνιαίο σεμινάριο και πρέπει να πάμε στον ΕΟΠΠΕΠ, για να το πιστοποιήσουμε. Μάλιστα, με το άρθρο 4 του συγκεκριμένου νομοσχεδίου θεωρούμαστε, ως εργαζόμενοι δευτεροβάθμιας εκπαίδευσης. Δηλαδή, τελειώσαμε το λύκειο, κάναμε μηχανογραφικό, σπουδάσαμε τέσσερα εξάμηνα στα ΙΕΚ, κάναμε και πρακτική και τελικά πήραμε απολυτήριο λυκείου! Δεν σας φαίνεται αστείο;
2. Να καθιερωθεί η υποχρεωτική πληρωμή της πρακτικής άσκησης στο 100% του κατώτατου μισθού του ανειδίκευτου εργάτη. Ταυτόχρονα, στους εργασιακούς κλάδους, που υπάρχει συλλογική σύμβαση εργασίας, με ευνοϊκότερους όρους, να εντάσσονται εκεί όλοι οι σπουδαστές. Η πρακτική να είναι με πλήρη ένσημα και ασφάλιση, να είναι μετρήσιμος χρόνος για το ταμείο ανεργίας, να μετράει, ως προϋπηρεσία, να υπάρχει ουσιαστική και τακτική επίβλεψη της διεξαγωγής πρακτικής από το Υπουργείο Εργασίας. Είναι κοροϊδία να λέτε ότι οι σπουδαστές δεν είναι εργαζόμενοι. Ας πάρουμε, για παράδειγμα, τον τουρισμό. Χιλιάδες πρακτικάριοι βγάζουν τη δουλειά, σε άθλιες συνθήκες εργασίας και μακριά από κάθε έννοια εκπαιδευτικής διαδικασίας.
3. Να γίνουν μόνιμες προσλήψεις καθηγητών και διοικητικού προσωπικού.
4. Να υπάρξει ενιαία ύλη και πρόγραμμα σπουδών, πανελλαδικά, ανά ειδικότητα, με αντίστοιχα συγγράμματα.
5. Να αυξηθεί το όριο των απουσιών κατά 30% για τους εργαζόμενους σπουδαστές και για τους σπουδαστές, που αντιμετωπίζουν ζητήματα υγείας.
6. Να καταργηθεί το ηλικιακό όριο των 22 ετών για το σπουδαστικό πάσο. Να δρομολογηθεί η έκδοση κάρτας αντίστοιχης της φοιτητικής.

Και τέλος, να σταματήσει η απαράδεκτη πρακτική της ΔΥΠΑ να κόβει ασφαλιστικά δικαιώματα από ανέργους, που ξεκινάνε σχολές ΙΕΚ. Είναι πολλές οι καταγγελίες, ήδη, από άνεργες μητέρες, από μονογονεϊκές οικογένειες, που έχασαν την ασφαλιστική κάλυψη των παιδιών τους, από αυτή την πρακτική. Να σταματήσει η άθλια πρακτική να μας κόβει ή και να μας ζητάει πίσω επιδόματα ανεργίας.

Απαιτούμε από την Κυβέρνηση και τα Κόμματα να λάβουν σοβαρά υπόψιν τους τα παραπάνω αιτήματά μας. Εμείς από την πλευρά μας δηλώνουμε αποφασισμένοι να συνεχίσουμε να παλεύουμε όσο χρειαστεί, μέχρι την πλήρη ικανοποίηση τους.

Καλούμε τους σπουδαστές και την επόμενη περίοδο, μέσα από γενικές συνελεύσεις και αγωνιστικές κινητοποιήσεις, σε κάθε ΙΕΚ, να δώσουν δύναμη σε αυτή την προσπάθεια. Σας ευχαριστούμε, που μας ακούσατε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστούμε πολύ, κυρία Δούλη.

Το λόγο έχει ο κ. Τσιντώνης, Γενικός Γραμματέας του Δ.Σ. της Ομοσπονδίας Λειτουργών Τεχνικής και Επαγγελματικής Εκπαίδευσης Ελλάδος.

# ΗΛΙΑΣ ΤΣΙΝΤΩΝΗΣ (Γενικός Γραμματέας του Δ.Σ. της Ομοσπονδίας Λειτουργών Τεχνικής και Επαγγελματικής Εκπαίδευσης Ελλάδος, (ΟΛΤΕΕ): Κυρία Υφυπουργέ, κύριε Γενικέ

Γραμματέα, κύριε Πρόεδρε της Επιτροπής, κυρίες και κύριοι βουλευτές, είμαι ο Ηλίας Τσιντώνης, Γενικός Γραμματέας της Ομοσπονδίας Λειτουργών Τεχνικής και Επαγγελματικής Εκπαίδευσης, της αντιπροσωπευτικότερης Ομοσπονδίας για την τεχνική και επαγγελματική εκπαίδευση.

Τα τελευταία 50 χρόνια, δηλαδή, από τη Μεταπολίτευση και μετά, το Υπουργείο Παιδείας έχει αλλάξει έντεκα φορές όνομα και έχουν θητεύσει σε αυτό τριάντα διαφορετικοί Υπουργοί, πολλοί εκ των οποίων είχαν τη φιλοδοξία να συνδέσουν το όνομά τους, με μία εκπαιδευτική μεταρρύθμιση.

Το νομοσχέδιο αυτό προσπαθεί να αναβιώσει θεσμούς, οι οποίοι λειτουργούσαν πριν 45 χρόνια, όταν το 1977 δημιουργήθηκαν τα Κέντρα Επαγγελματικής και Τεχνικής Εκπαίδευσης, τα ΚΕΤΕ, τα οποία φιλοξενούσαν τα τεχνικά λύκεια, τα επαγγελματικά λύκεια και τις μέσες τεχνικές επαγγελματικές σχολές. Στη συνέχεια, το 1984, μετατράπηκαν σε ενιαία πολυκλαδικά λύκεια και, σε σύντομο χρονικό διάστημα, το 1997, καταργήθηκαν, καθώς είχαν θεωρηθεί ξεπερασμένα, αποτυχημένα και δαπανηρά από την τότε πολιτική ηγεσία, αλλά και τα Κέντρα Ανώτερης Τεχνικής και Επαγγελματικής Εκπαίδευσης, τα γνωστά μας ΚΑΤΕΕ, τα οποία, το 1983, μετατράπηκαν σε ΤΕΙ.

Χαμένα χρόνια για τη δευτεροβάθμια τεχνική και επαγγελματική εκπαίδευση, χωρίς σκοπό και στόχευση. Κάθε αλλαγή Υπουργού και ένα νομοσχέδιο για την τεχνική εκπαίδευση. Συνήθως, πλανάται η εντύπωση, ότι η εκάστοτε μεταρρύθμιση έρχεται να αξιοποιήσει ευρωπαϊκά κονδύλια, αλλά αλίμονο, αν τα κονδύλια προκαλούν μεταρρυθμίσεις και όχι η αναγκαιότητά τους.

Σε κάθε περίπτωση, είναι να απορεί κανείς πότε ένας Υπουργός Παιδείας ενημερώνεται για το έργο του προκατόχου του, πότε αξιολογεί το υπάρχον σύστημα, πότε σχεδιάζει τη βελτιστοποίηση του, πότε υλοποιεί την απαιτούμενη μεταρρύθμιση. Χαρακτηριστική περίπτωση είναι τα πρότυπα ΕΠΑΛ, στα οποία ακόμη δεν έχει αξιολογηθεί το πλαίσιο λειτουργίας τους.

Σε λίγες μέρες, ψηφίζεται ένα ακόμη νομοσχέδιο του Υπουργείου Παιδείας και επιχειρείται μία ακόμη μεταρρύθμιση, που πρόκειται να αναστατώσει, για μία ακόμη φορά, τον εκπαιδευτικό κόσμο. Πιθανόν, αυτοί που γράφουν τα νομοσχέδια, να έχουν ιδιαίτερες γνώσεις και δεξιότητες. Όμως, στην τάξη του σήμερα, δεν έχουν μπει ποτέ. Θα έπρεπε να γνωρίζουν, ότι σχολεία με 400 μαθητές και με Σύλλογο Καθηγητών 50 άτομα, οριακά ελέγχονται για να λειτουργήσουν, όπως η κοινωνία έχει ανάγκη.

Με τις συγχωνεύσεις, πρόκειται να δημιουργηθούν τεράστια συγκροτήματα, με περισσότερους από χίλιους μαθητές και με Συλλόγους Καθηγητών της τάξης των 150 ατόμων, χωρίς να υπάρχει επάρκεια σε χώρους και αίθουσες. Ήδη, σε μικρότερα σχολεία, φτάσαμε στο απαράδεκτο καθεστώς των κληρώσεων μαθητών, με συνέπεια τη διαρροή του μαθητικού δυναμικού από τα επαγγελματικά λύκεια.

Η κοινωνία αλλάζει προς το χειρότερο και καθημερινά οι εκπαιδευτικοί της τάξης και της πράξης έχουν να αντιμετωπίσουν φαινόμενα, όχι απλά απρεπούς συμπεριφοράς, αλλά παραβατικότητας και βίας. Όσο μεγαλύτερα είναι τα σχολεία, τόσο πιο δύσκολη είναι η διαχείρισή τους. Αυτό που χρειάζεται είναι η αναβάθμιση των υπαρχόντων κτιρίων και η δημιουργία νέων.

Ποια ποιοτική συμπερίληψη αναφέρεται στο άρθρο 6, όταν υπάρχουν ετοιμόρροπα σχολεία, χωρίς βασικές υποδομές και κάποια από αυτά είναι χωρίς άδειες ανέγερσης και προδιαγραφές για ειδικά σχολεία, που τα άτομα με κινητικά προβλήματα δεν μπορούν να εξυπηρετηθούν στο ισόγειο και ούτε καν να ανέβουν στον πρώτο όροφο των κτιρίων και να μεταβούν στα γραφεία της διοίκησης;

Ζητάμε να μην εφαρμοστεί ο θεσμός των ΚΕΕΚ, καθώς αυτό θα δημιουργήσει σχολεία πολλών ταχυτήτων, τα επαγγελματικά λύκεια, τα Π.ΕΠΑ.Λ., τα ΚΕΕΚ, καθώς επίσης και τα ΕΝΕΕΓΥΛ.

Πριν 10 χρόνια, ο τότε Υπουργός Παιδείας, κύριος Αρβανιτόπουλος, με μία εκπαιδευτική μεταρρύθμιση - καλή ώρα - καταργεί 104 άκρως πετυχημένα σχολεία, ειδικά προσαρμοσμένα για ενήλικες και κυρίως, γι’ αυτούς που είχαν την ανάγκη να αποκτήσουν επαγγελματικές γνώσεις, για να μπουν άμεσα στην αγορά εργασίας, τις επαγγελματικές σχολές, τις λεγόμενες ΕΠΑΣ και θέτει σε διαθεσιμότητα 2.500 εκπαιδευτικούς, οι οποίοι ακόμη και σήμερα, ταλαιπωρούνται οικονομικά.

Τώρα, με το νομοσχέδιο αυτό, με ένα καλυμμένο τρόπο, επιχειρείται να καταργηθούν στην πράξη 100 περίπου εργαστηριακά κέντρα. Για τους ανθρώπους της τεχνικοεπαγγελματικής εκπαίδευσης, το Εργαστηριακό Κέντρο είναι η ραχοκοκαλιά του τεχνικού σχολείου και οι λόγοι λειτουργίας τους ποτέ δεν έπαψαν να υπάρχουν. Άλλωστε, αυτή είναι και η ειδοποιός διαφορά με τα γενικά λύκεια.

Συχνά στο νομοσχέδιο αναφέρεται η έκφραση «σύνδεση με την αγορά εργασίας». Πράγματι, υπάρχει ανάγκη για τη σύνδεση μεταξύ τεχνικού σχολείου και αγοράς εργασίας. Όμως, αυτή η ανάγκη δεν καλύπτεται με νομοσχέδια και προφανώς ούτε και με το συγκεκριμένο. Το νομοσχέδιο αναφέρεται στη σύζευξη τεχνικού σχολείου- αγοράς εργασίας, όταν το Υπουργείο Παιδείας δεν έχει εξασφαλίσει τις προϋποθέσεις, για να γίνει αυτό.

Ο βασικότερος τρόπος σύνδεσης με την αγορά εργασίας είναι η αναβάθμιση του περιεχομένου σπουδών των μαθητών, σύγχρονα αναλυτικά προγράμματα, νέα βιβλία, επικαιροποιημένη γνώση, επαγγελματικά δικαιώματα για όλες τις ειδικότητες και παράλληλα, η ανάπτυξη δεξιοτήτων, μέσω εργαστηριακών ασκήσεων, που θα θυμίζουν πραγματικές συνθήκες εργασίας και όχι προσομοίωση.

Η τεχνική εκπαίδευση, για να λειτουργήσει, πρέπει να βασίζεται σε γενναία δημόσια χρηματοδότηση και όχι να ζητιανεύει από τους ιδιώτες. Στο νομοσχέδιο, ανωτεροποιούνται τα ΙΕΚ, παραμένοντας, όμως, στο επίπεδο 5 του εθνικού πλαισίου προσόντων. Να προβλεφθεί ανάλογη ανωτεροποίηση και για τη μαθητεία του ΕΠΑΛ, έτσι ώστε να μην έχουμε αποφοίτους επιπέδου 5 δύο ταχυτήτων. Μάλιστα, το μεταλυκειακό έτος, τάξη μαθητείας, θα πρέπει να μπει στο παράλληλο μηχανογραφικό, θεραπεύοντας τη μέχρι τώρα κακώς εξαίρεσή του. Επίσης, να μην υπάρχει αλληλοεπικάλυψη ειδικοτήτων.

Με το εν λόγω νομοσχέδιο, η θέση του Πρωθυπουργού, ότι στηρίζουμε την τεχνική εκπαίδευση, γιατί μέσω αυτής θα γίνει η αναδιοργάνωση της χώρας, δεν φαίνεται να επαληθεύεται. Και δεν φαίνεται να επαληθεύεται, γιατί με το συγκεκριμένο νομοσχέδιο, το Υπουργείο δημιουργεί υπερδομές και συγχωνεύει ΕΠΑΛ, αντί να κατασκευάζει νέα κτίρια, με σύγχρονες προδιαγραφές, εξοπλισμό και πρόσβαση για ΑμεΑ. Δεν φαίνεται να επαληθεύεται, γιατί το νομοσχέδιο αποδομεί τα Εργαστηριακά Κέντρα και θέτει σε κίνδυνο τον εξοπλισμό των εργαστηρίων, ο οποίος θα πρέπει να διαφυλαχθεί, με κάθε κόστος, καθώς είναι πολύτιμος για την εκπαιδευτική διαδικασία και την ανάπτυξη δεξιοτήτων των μαθητών στα επαγγελματικά λύκεια. Αποτελούν θεμέλιο για την εκπαίδευση, καθώς εκεί πραγματοποιείται η πρακτική άσκηση και η εφαρμογή των θεωρητικών γνώσεων των μαθητών. Γι’ αυτό και τα Εργαστηριακά Κέντρα είναι αναντικατάστατα.

Το Υπουργείο θα πρέπει να βρει μηχανισμούς και πόρους και υπεύθυνα και αποτελεσματικά να συντηρούνται και να παραμένουν λειτουργικά τα εργαστήρια. Να σταματήσει να επιβαρύνει και να μεταθέτει τις ευθύνες του στους εκπαιδευτικούς. Επίσης, πρέπει να πραγματοποιηθεί η περαιτέρω ενίσχυση αυτών των πόρων, διότι η λειτουργία των Εργαστηριακών Κέντρων είναι κρίσιμη, για την ποιότητα της εκπαίδευσης. Αν ο Υπουργός έχει βάλει στόχο τη διάλυση των ΕΠΑΛ, με τις συγχωνεύσεις και την ιδρυματοποίηση, σε καλό δρόμο βρίσκεται. Αλλά να είναι ειλικρινής, γιατί η εκπαιδευτική κοινότητα της τεχνικής εκπαίδευσης πονάει και νοιάζεται για το δημόσιο σχολείο.

Εδώ θα πρέπει να αναφερθώ και στο άρθρο 18, που ορίζει τους σκοπούς του επαγγελματικού λυκείου. Εδώ, δεν υπάρχει ο ξεκάθαρος διττός ρόλος των ΕΠΑΛ. Δηλαδή και η εισαγωγή των αποφοίτων των τεχνικών λυκείων στην τριτοβάθμια εκπαίδευση. Όπως ξέρετε, τα ΕΠΑΛ δίνουν και πτυχίο και απολυτήριο, απολύτως ισότιμο με αυτό, που δίνουν και τα γενικά λύκεια. Το 2016 – 2017, δόθηκε η δυνατότητα των αποφοίτων των ΕΠΑΛ να μπαίνουν στα πανεπιστήμια, με ποσοστό 1% και για τα τότε ΤΕΙ 10% και για την ΑΣΠΑΙΤΕ 20%. Το 2019, αυτό το 1% έγινε 5%. Δυστυχώς, παραμένει 5%. Φέτος, αλλά και πέρυσι, το ποσοστό των μαθητών, στο σύνολο που έκαναν μηχανογραφικό, από τα ΕΠΑΛ ήταν 18% και 82% από τα γενικά λύκεια. Ενώ το 18% των αποφοίτων ΕΠΑΛ διεκδικεί 5% των θέσεων στα ΑΕΙ, το 82% από τα ΓΕΛ διεκδικεί το 95%. Αυτή είναι μία αδικία, που θα πρέπει να τη λάβετε σοβαρά υπόψιν και να την αποκαταστήσετε. Επίσης, αυθαίρετα, εντελώς, οι απόφοιτοι των ΕΠΑΛ, έχουν αποκλειστεί από τις σχολές αξιωματικών των Ενόπλων Δυνάμεων και των Σωμάτων Ασφαλείας.

Για την οικονομία του χρόνου, εμείς θα καταθέσουμε υπόμνημα, με τις παρατηρήσεις κατ’ άρθρο, όπως το έχουμε κάνει και στη διαβούλευση του νομοσχεδίου. Σας ευχαριστώ, πάρα πολύ, που με ακούσατε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς σας ευχαριστούμε. Το λόγο έχει η κυρία Ιωάννα Σιοτρόπου, Πρόεδρος της Πανελλήνιας Ένωσης Ιδιωτικών ΙΕΚ.

**ΙΩΑΝΝΑ ΣΙΟΤΡΟΠΟΥ (Πρόεδρος της Πανελλήνιας Ένωσης Ιδιωτικών ΙΕΚ (ΠΕΙΙΕΚ):** Κυρίες και κύριοι, μέλη της Επιτροπής Μορφωτικών Υποθέσεων, κυρία Υφυπουργέ, κύριε Γενικέ Γραμματέα, ως Πρόεδρος της Πανελλήνιας Ένωσης Ιδιωτικών ΙΕΚ, έχω την τιμή να παρουσιάσω τις προτάσεις μας, για την ενίσχυση και την αναβάθμιση του Εθνικού Συστήματος Επαγγελματικής Εκπαίδευσης και Κατάρτισης. Θέλω να επικεντρωθώ σε επτά κρίσιμα θέματα στη διαβούλευση του νομοσχεδίου, που αφορούν τον κλάδο, σύντομα και περιπαικτικά.

Πρώτον. Άρθρο 3 - μετονομασία. Αρχικά, θα αναφερθώ στη μετονομασία των Ινστιτούτων Επαγγελματικής Κατάρτισης σε Σχολές Ανώτερης Επαγγελματικής Κατάρτισης-ΣΑΕΚ. Θεωρούμε πολύ σημαντικό την επαναφορά της βαθμίδας Ανώτερης Εκπαίδευσης και τη χρήση του θεσμού «Σχολής» στο νέο τίτλο. Η χρήση του αρκτικόλεξου (ΣΑΕΚ) φαίνεται να μην αντικατοπτρίζει, επαρκώς, την περιγραφή των ιδρυμάτων, που επιδιώκουμε να αναβαθμίσουμε. Κάποιοι μπορεί να το παραπέμψουν και σε ποδοσφαιρική ομάδα.

Προτείνουμε την ονομασία από «Σχολές Ανώτερης Επαγγελματικής Κατάρτισης» σε

«Ανώτερης Επαγγελματικής Σχολής», η οποία πιστεύουμε ότι περιγράφει ποιο ακριβώς επίπεδο και ποιότητα της εκπαίδευσης προσφέρουμε. Αυτή η ονομασία τονίζει την ειδίκευση και την ανώτερη ποιότητα της κατάρτισης, που παρέχεται, συμβαδίζοντας με άλλες καθιερωμένες καταξιωμένες ονομασίες, στον τομέα της εκπαίδευσης, όπως άλλοτε «Ανωτέρα Σχολή Ηλεκτρονικών», «Ανωτέρα Δραματική Σχολή Τέχνης», «Ανώτερη Επαγγελματική Σχολή Χορού». Αυτή η ονομασία είναι πιο εύκολη, εύηχη στην προφορά και γνωστή στην εκπαιδευτική κοινότητα και στο ευρύ κοινό. Επιτυγχάνει και επισημάνει το υψηλό επίπεδο σπουδών, αντίθετα με τον όρο «Σχολές Ανώτερης Επαγγελματικής Κατάρτισης», καθώς χάνει τη διαχρονική αξία και τον ακαδημαϊκό χαρακτήρα.

Επομένως, καλούμε την Επιτροπή να λάβει υπόψη την πρότασή μας για τη μετονομασία των ΙΕΚ σε Ανώτερες Επαγγελματικές Σχολές, ως ένα βήμα, προς την επίτευξη μιας πιο δυναμικής, σύγχρονης και ανταγωνιστικής επαγγελματικής εκπαίδευσης στην Ελλάδα.

Δεύτερον. Αναβάθμιση Σπουδών στα ΙΕΚ. Ένα σημαντικό κενό, που εντοπίσαμε στο σχέδιο νόμου, που αφορά τις Σχολές Ανώτερης Επαγγελματικής Κατάρτισης (ΣΑΕΚ), θα πρέπει να συνοδευτεί από μια ουσιαστική αναθεώρηση των προγραμμάτων σπουδών και της διδακτικής προσέγγισης, ώστε να ανταποκρίνεται στις ανάγκες μιας δυναμικής ανεξάρτητης επαγγελματικής εκπαίδευσης. Στόχος είναι οι σπουδαστές να αποκτούν ισχυρές βάσεις, τόσο στη θεωρητική γνώση όσο και στην πρακτική εμπειρία, εξοπλίζοντάς τους, με τα απαραίτητα εφόδια, για πετυχημένη ενσωμάτωση στην αγορά εργασίας.

Η διεθνής εμπειρία και τα πρότυπα δείχνουν ότι τα Προγράμματα Επαγγελματικής Εκπαίδευσης και Κατάρτισης συνήθως απαιτούν μεγαλύτερη διάρκεια σπουδών, όπως τουλάχιστον 6 εξάμηνα, πέραν της πρακτικής άσκησης. Αυτό εξασφαλίζει ότι οι σπουδαστές λαμβάνουν μια πλήρη και ολοκληρωμένη εκπαίδευση. Στην Ελλάδα, η εφαρμογή ενός τέτοιου μοντέλου θα βελτίωνε σημαντικά την ποιότητα και την αποτελεσματικότητα της επαγγελματικής εκπαίδευσης, φέρνοντας το εθνικό σύστημα σε αντιστοιχία με διεθνείς πρακτικές και πρότυπα.

Συνοψίζοντας, είναι κρίσιμο να αντιμετωπίσουμε την αναβάθμιση των ΙΕΚ, ως μια ευκαιρία για μια βαθιά και ποιοτική αλλαγή, που θα οδηγεί σε ένα δυναμικό και ανταγωνιστικό επαγγελματικό εκπαιδευτικό σύστημα, με αντίστοιχα επαγγελματικά δικαιώματα.

Τρίτον. Εξετάσεις ΕΟΠΠΕΠ. Προτείνουμε την κατάργηση των εξετάσεων στον ΕΟΠΠΕΠ για τους αποφοίτους ΙΕΚ. Τα ΙΕΚ είναι η μόνη εκπαιδευτική βαθμίδα, που οι απόφοιτοι τους καλούνται, μετά τη λήξη της φοίτησης τους, δηλαδή, έως και δύο χρόνια μετά, να δώσουν εξετάσεις στο σύνολο των αντικειμένων, που διδάχθηκαν, καθ’ όλη τη διάρκεια των σπουδών τους, ώστε να αποκτήσουν τον τίτλο σπουδών τους.

Πιο συγκεκριμένα, θα αναφερθώ. Ο Εθνικός Οργανισμός Πιστοποίησης Προσόντων και Επαγγελματικού Προσανατολισμού, ο ΕΟΠΠΕΠ, συστάθηκε για την πιστοποίηση των προσόντων και τη διαδρομή της επαγγελματικής κατάρτισης από αδιαβάθμητους φορείς (άτυπη εκπαίδευση). Την εποχή που δημιουργήθηκαν τα ΙΕΚ, το 1992-1993, οι απόφοιτοι τους όφειλαν να εξεταστούν, αμέσως μετά τη φοίτησή τους στον ΝΟΕΚ και αργότερα ΕΟΠΠΕΠ. Η διάρκεια φοίτησης τους, τότε, ήταν 4 εξάμηνα και, μετά τη λήξη των σπουδών τους, έδιναν εξετάσεις για την απόκτηση διπλώματος επαγγελματικής κατάρτισης. Τότε, οι εξετάσεις διοργανώνονταν δύο φορές το χρόνο. Να τονίσω ότι την περίοδο εκείνη τα ΙΕΚ ήταν αδιαβάθμητα και εντασσόταν στην άτυπη μεταδευτεροβάθμια εκπαίδευση.

Σήμερα, τα ΙΕΚ έχουν ενταχθεί στην τυπική εκπαίδευση, στο Εθνικό Πλαίσιο Προσόντων και συγκεκριμένα στο Επίπεδο 5. Να σημειώσουμε ότι είναι ο μοναδικός φορέας εκπαίδευσης, από την εκπαιδευτική βαθμίδα του Εθνικού Πλαισίου Προσόντων, που ο τίτλος σπουδών, που απονέμεται, δεν θεωρείται έγκυρος ή ολοκληρωμένος, δηλαδή, δεν έχει επαγγελματικά δικαιώματα και εφόσον δεν έχει επιτύχει στις εξετάσεις πιστοποίησης.

Ο χρόνος που ορίζονται οι εξετάσεις πλέον είναι μία φορά το χρόνο, από δύο, που ίσχυαν στο παρελθόν. Ένας σπουδαστής, που έρχεται να σπουδάσει σε ένα ΙΕΚ, δημόσιο ή ιδιωτικό, απαιτείται 4 εξάμηνα φοίτησης συν ένα εξάμηνο πρακτικής άσκησης και εδώ θα πρέπει να επισημάνω τη διαφορά: Η διαδικασία απόκτησης της ΒΕΚ διαφέρει στα δημόσια από τα ιδιωτικά. Στα δημόσια, εκδίδεται από το διευθυντή του, ενώ από τα ιδιωτικά απαιτείται η έγκριση από τις αρμόδιες υπηρεσίες της Γενικής Γραμματείας Δια Βίου Μάθησης. Ο χρόνος για τη θεώρηση μπορεί να φτάσει και τα 2 χρόνια. Αντιλαμβάνεστε, κυρίες και κύριοι, κυρία Υφυπουργέ, πόσος χρόνος απαιτείται ένας σπουδαστής να ολοκληρώσει και να αποκτήσει το δίπλωμα επαγγελματικής κατάρτισης από τον ΕΟΠΠΕΠ; Γιατί θα πρέπει να γίνεται αυτή η διάκριση, μεταξύ όλων των βαθμίδων; Να λάβετε υπ’ όψιν ότι τα προγράμματα αλλάζουν. Ενώ η νομοθεσία απαιτεί τη διεξαγωγή μαθημάτων στην αγγλική γλώσσα, ουδέποτε έχουν πραγματοποιηθεί εξετάσεις στην αγγλική. Η τεχνολογία εξελίσσεται, με ραγδαίους ρυθμούς. Οι τράπεζες των ερωτήσεων δεν μπορεί να αναβαθμίζονται, σύμφωνα με την εξέλιξη για το κάθε επάγγελμα. Υπάρχουν ειδικότητες, που ουδέποτε έχουν γίνει πιστοποίηση, καθώς οι οδηγοί κατάρτισης αλλάζουν, συνεχώς. Πώς θα προχωρήσουμε, τα επόμενα χρόνια; Προτείνω ο ρόλος του ΕΟΠΠΕΠ, ως φορέας πιστοποίησης προσόντων, να παραμείνει στα πλαίσια της δια βίου μάθησης και της άτυπης εκπαίδευσης, όπως άλλωστε έχει σχεδιαστεί.

Τέταρτον. ΕΠΑΛ, ΙΕΚ, διπλώματα επιπέδου 5. Αξιότιμα μέλη της Επιτροπής Μορφωτικών Υποθέσεων της Βουλής, θέλω να επισημάνω ένα άλλο ζήτημα, που αφορά την ισοτιμία των πτυχίων ΕΠΑΛ, συν τη μαθητεία, σε σχέση με τα ΙΕΚ. Θεωρούμε άδικο και βαθύτατα αντιεκπαιδευτικό το γεγονός ότι η επαγγελματική προϋπηρεσία ή ακόμα χειρότερα η πρακτική άσκηση αντιστοιχίζεται με ακαδημαϊκό τίτλο ή με αντιστοίχιση, σε επίπεδα του εθνικού πλαισίου προσόντων. Η μαθητεία, ειδικά στην περίπτωση των αποφοίτων ημερήσιων και εσπερινών ΕΠΑΛ, αποτελεί μια πολύτιμη εμπειρία. Ωστόσο, δεν θα έπρεπε να ισοδυναμεί με το επίπεδο 5 του εθνικού πλαισίου προσόντων, το οποίο αποκτάται από τους απόφοιτους της μεταλυκειακής εκπαίδευσης, ιδίως από τα ΙΕΚ. Αυτή η αντιστοίχιση δημιουργεί μία ανισότητα και μειώνει την αξία των προσπαθειών και της αφοσίωσης των σπουδαστών, που επιλέγουν τη μεταλυκειακή εκπαίδευση. Είναι σημαντικό να αναγνωριστεί η μαθητεία, ως πολύτιμη εμπειρία προϋπηρεσίας, αλλά όχι ως ακαδημαϊκό επίπεδο, που ισούται με ένα πλήρες πρόγραμμα σπουδών. Προτείνουμε την αναγνώριση της μαθητείας αυστηρά, ως προσόν προϋπηρεσίας, που θα οδηγεί σε μισθολογική, εργασιακή και βαθμολογική αναγνώριση, εντός του αντίστοιχου πλαισίου προσόντων. Με αυτόν τον τρόπο, διασφαλίζεται ότι η προσπάθεια και η επένδυση σε ακαδημαϊκή εκπαίδευση δεν υποβαθμίζεται και ότι η αγορά εργασίας διαθέτει ένα σαφές και δίκαιο πλαίσιο αναγνώρισης διαφορετικών επιπέδων εκπαίδευσης και προϋπηρεσίας.

Καλούμε την Επιτροπή να λάβει υπόψη αυτές τις προτάσεις για τη διασφάλιση μιας δικαιότερης και πιο αποτελεσματικής εκπαιδευτικής πολιτικής. Είναι ουσιαστικό να επιδιώξουμε την αναβάθμιση των προσόντων, μέσα από μια συνεκτική και στοχευμένη προσέγγιση, που να σέβεται τις διαφορετικές εκπαιδευτικές διαδρομές και να προάγει την ποιότητα στην επαγγελματική κατάρτιση.

Πέμπτον. Λειτουργία ΕΠΑΛ. Θα ήθελα να αναφερθώ στο θέμα της λειτουργίας των εσπερινών ΕΠΑΛ. Είναι γνωστό ότι τα εσπερινά ΕΠΑΛ έχουν ως στόχο να παρέχουν εκπαιδευτικές ευκαιρίες σε εκείνους, που δεν είχαν τη δυνατότητα να συνεχίσουν τις σπουδές τους στη δευτεροβάθμια εκπαίδευση, στο παρελθόν ή επιθυμούν να αποκτήσουν νέες

δεξιότητες. Ωστόσο, έχουμε διαπιστώσει ότι συχνά οι μαθητές τα εσπερινά επαγγελματικά λύκεια και όχι μόνο στα εσπερινά, αλλά και στα ημερήσια επανεγγράφονται, σε διάφορες ειδικότητες ή απόφοιτοι λυκείου ή ακόμα και πτυχιούχοι πανεπιστημίου επιλέγουν αυτή τη βαθμίδα εκπαίδευσης. Έχετε αναρωτηθεί ποιοι είναι οι λόγοι, που ένας απόφοιτος λυκείου, ακόμη και με πανεπιστημιακή εκπαίδευση, 25, 30 ή ακόμα και 35 ετών, επιλέγει να σπουδάσει σε ένα ΕΠΑΛ; Κοιτάξτε, σας παρακαλώ τα στοιχεία σας, το μέσο όρο ηλικίας των ΕΠΑΛ. Με ποιο τρόπο θα στρέψετε τους μαθητές στην τεχνική επαγγελματική εκπαίδευση; Πώς θα πείσετε τους γονείς να στείλουν ένα παιδί 15 χρόνων στο ΕΠΑΛ, όταν εκεί φοιτούν ενήλικες και μάλιστα σε ηλικίες, που φτάνουν τα 30 ή τα 35 έτη; Αυτή η τάση θέτει σε κίνδυνο την ποιότητα και την αξιοπιστία της εκπαίδευσης, που παρέχεται στα ΕΠΑΛ. Προτείνουμε να διασφαλιστεί ότι η εκπαίδευση στα εσπερινά ΕΠΑΛ θα είναι προσβάσιμη και προσανατολισμένη σε εκείνους, που πραγματικά χρειάζονται αυτή την ευκαιρία.

Προτείνουμε, επίσης, τη δημιουργία σαφών κριτηρίων εγγραφής και παρακολούθησης των μαθημάτων στα εσπερινά ΕΠΑΛ, ώστε να αποφευχθεί η επανεγγραφή μαθητών, σε πολλαπλές ειδικότητες ή εγγραφή ατόμων, που έχουν ήδη πτυχίο ανώτερης εκπαίδευσης. Η εκπαίδευση πρέπει να είναι δίκαιη, ποιοτική και προσιτή σε όλους, χωρίς εξαιρέσεις ή προνομιακές καταστάσεις.

Έκτον, σε σχέση με το άρθρο 32, «μεταβατικές διατάξεις». Σε σχέση με τα ήδη αδειοδοτημένα ιδιωτικά ΙΕΚ, θα πρέπει να εφαρμοστεί αυτόματη μετάπτωση και τροποποίηση της άδειας λειτουργίας τους, χωρίς την ανάγκη υποβολής αίτησης εντός 6 μηνών. Η εν λόγω διαδικασία κρίνεται περιττή, καθώς η μετονομασία των ιδρυμάτων είναι υποχρεωτική και η διατήρηση της τρέχουσας διατύπωσης του άρθρου επιβάλλει ανώφελες χρονοβόρες γραφειοκρατικές διαδικασίες και επιβαρύνσεις σε δαπάνες.

Έβδομον, σε σχέση με το Σ.Σ.Π.Α.Ε. τονίζουμε τη σημασία της συμμετοχής εκπροσώπων από τα ιδιωτικά ΙΕΚ, στα συμβούλια στρατηγικής και ποιότητας. Η εμπειρία και η τεχνογνωσία μας, που θα φέρουν, είναι θεμελιώδεις για την εξέλιξη και επιτυχία του επαγγελματικού εκπαιδευτικού συστήματος.

Τέλος, θέλω να κλείσω, σε σχέση με την ιδιωτική επαγγελματική εκπαίδευση και την ισότιμη μεταχείριση. Αξιότιμοι κύριοι και κυρίες, αυτή τη στιγμή, αριθμούμε 85 ιδιωτικά ΙΕΚ, σε όλη τη χώρα και κατέχουμε το 55% του συνόλου των σπουδαστών, που φοιτούν στα ΙΕΚ. Το σύνολο των σπουδαστών, αυτή τη στιγμή, είναι περίπου 72.000, όπου 33.000 φοιτούν στα δημόσια και 39.000 στα ιδιωτικά. Στην εποχή μιας ταχέως εξελισσόμενης τεχνολογικής επανάστασης, όπου η τεχνητή νοημοσύνη, το ΑΙ, η επαυξημένη πραγματικότητα και η εικονική πραγματικότητα αλλάζουν τον τρόπο, που ζούμε, εργαζόμαστε και μαθαίνουμε, η ιδιωτική πρωτοβουλία στην επαγγελματική εκπαίδευση αποκτά ιδιαίτερη σημασία. Η ιδιωτική επαγγελματική εκπαίδευση, χάρη στην ευελιξία και την καινοτομία, που τη διακρίνει, έχει τη δυνατότητα να προσαρμοστεί γρήγορα στις νέες τεχνολογικές προκλήσεις και να ενσωματώσει τις τελευταίες τάσεις στο εκπαιδευτικό περιβάλλον. Αντίθετα, η γραφειοκρατία και η δυσκινησία, που συχνά συναντάμε στο δημόσιο σύστημα, καθιστούν πιο δύσκολη την άμεση και αποτελεσματική ανταπόκριση στις συνεχείς και επιτακτικές αλλαγές, που επιφέρει η τεχνολογική εξέλιξη. Παραδείγματος χάρη, οδηγοί κατάρτισης παρουσιάζουν μια χρονική καθυστέρηση από τη λήψη της απόφασης, ως την τελική χρήση, περίπου και τρία χρόνια, σε ένα κόσμο που η τεχνολογία μεταβάλλεται με εκπληκτική ταχύτητα. Νομοθετούμε για ποιο έτος, για το 2026, για το 2030; Ήδη, η τεχνολογική επανάσταση ανατρέπει τα δεδομένα της επαγγελματικής εκπαίδευσης τους τελευταίους έξι μήνες, με τη μαζική εφαρμογή της τεχνητής νοημοσύνης, σε όλα τα επίπεδα. Η ιδιωτική εκπαίδευση, με την ευέλικτη δομή και την ικανότητα για γρήγορη προσαρμογή, μπορεί να διαδραματίσει κρίσιμο ρόλο στην εκπαίδευση των νέων επαγγελματιών, ώστε να αντιμετωπίσουν τις προκλήσεις και τις ευκαιρίες του αύριο. Είναι οι φορείς, που προσφέρουν ευελιξία, προσαρμοστικότητα και άμεση ανταπόκριση στις εξελισσόμενες ανάγκες της αγοράς.

Έχετε προβληματιστεί, άραγε, ποιοι είναι αυτοί και γιατί επιλέγουν την ιδιωτική εκπαίδευση; Είναι μια σημαντική επιλογή για εκείνους, που επιθυμούν προσαρμοσμένα εκπαιδευτικά προγράμματα, που ανταποκρίνονται σε ανάγκες ή ενδιαφέροντα. Αυτή η προσαρμοστικότητα και η εστίαση στην ατομική πρόοδο, είναι κρίσιμη για την εξέλιξη μιας δια βίου μάθησης, που είναι ουσιαστικά στο σύγχρονο διαρκώς εξελισσόμενο κόσμο. Η ιδιωτική πρωτοβουλία, που έχει φέρει τις μεγάλες παγκόσμιες αλλαγές, είναι οι άνθρωποι με πάθος και

όραμα, που έχουν καθοδηγήσει, εμπνεύσει και καινοτομήσει. Είναι αυτοί οι άνθρωποι, με ενθουσιασμό και αγάπη, που δημιουργούν, ανοίγουν και χαράσσουν νέους δρόμους. Είναι ο Πάντος, ο Ζάππας, ο Αρσάκης, ο Ωνάσης, ο Steve Jobs, ο Walt Disney, ο Elon Musk και χιλιάδες άλλοι. Είναι τα άτομα, που άλλαξαν την ιστορία, ο καθένας μόνος του, ο καθένας ξεχωριστά.

Κλείνοντας, θέλω να ευχαριστήσω την Επιτροπή για την ευκαιρία, που μας δόθηκε, να εκθέσουμε τις απόψεις και τις προτάσεις της Πανελλήνιας Ένωσης Ιδιωτικών ΙΕΚ. Είμαστε απόλυτα δεσμευμένοι στο να συνεργαστούμε με το Υπουργείο και τη Βουλή, για να βελτιώσουμε την επαγγελματική εκπαίδευση, στη χώρα μας. Πιστεύουμε, ότι μέσω της ανοικτής διαλογικής διαδικασίας και συνεργασίας, μπορεί να δημιουργήσουμε ένα σύστημα, που θα έχει όχι μόνο αποτελεσματικό, αλλά και ανταποδοτικό χαρακτήρα, ανταποκρινόμενο στις ανάγκες της εργασίας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Το λόγο έχει η κυρία Αικατερίνη Βασιλείου, Πρόεδρος του Διοικητικού Συμβουλίου του Σωματείου Εκπαιδευτών Δημοσίων ΙΕΚ.

**ΑΙΚΑΤΕΡΙΝΗ ΒΑΣΙΛΕΙΟΥ (Πρόεδρος του Δ.Σ. του Σωματείου Εκπαιδευτών Δημοσίων ΙΕΚ (ΣΕΔΙΕΚ):** Ευχαριστώ, κύριε Πρόεδρε.

Και ευχαριστούμε, ως Σωματείο, την Επιτροπή Μορφωτικών Υποθέσεων του Κοινοβουλίου για την πρόσκληση, καθώς το ΣΕΔΙΕΚ είναι το μοναδικό πρωτοβάθμιο Όργανο εκπροσώπησης των εκπαιδευτών δημοσίων ΙΕΚ.

Όπως γνωρίζετε, έχει ήδη σταλεί υπόμνημα, στη δημόσια διαβούλευση, το οποίο και θα καταθέσουμε στα Πρακτικά της σημερινής Επιτροπής.

Θα ήθελα να ευχαριστήσω τον κύριο Βούτσινο, διότι είναι γεγονός ότι τα τελευταία χρόνια, επί θητείας του ως Γενικού Γραμματέα, έχει υπάρξει σημαντική βελτίωση και θετικά βήματα προς τη δια βίου μάθηση.

Το νομοσχέδιο φαίνεται να κινείται προς τη σωστή κατεύθυνση. Η σημερινή πρόσκλησή σας προς το Σωματείο μας έρχεται, όμως, σε αντίθεση με τις προβλέψεις του νομοσχεδίου, καθόσον οι εκπαιδευτές εξαιρούνται από τη συμμετοχή στα όργανα λήψεως αποφάσεων.

Με το σχέδιο νόμου του Υπουργείου Παιδείας, Θρησκευμάτων και Αθλητισμού, γίνεται μια προσπάθεια διεύρυνσης της συνεργασίας, μεταξύ επαγγελματικής εκπαίδευσης και της επαγγελματικής κατάρτισης, καθώς και βελτίωση αυτού, που λέμε, «σύνδεση της εκπαίδευσης και κατάρτισης με την αγορά εργασίας», προσπαθώντας να εξασφαλιστεί η επαγγελματική αποκατάσταση στους αποφοίτους και, ταυτόχρονα, να ωφεληθεί και η τοπική αγορά εργασίας. Είναι σαφές ότι απλά η μετονομασία των Ινστιτούτων Επαγγελματικής Κατάρτισης (ΙΕΚ)

σε Σχολές Ανώτερης Επαγγελματικής Κατάρτισης (ΣΑΕΚ) δεν πρόκειται να βελτιώσει την παρεχόμενη κατάρτιση, ενώ χρειάζονται πολλά ακόμα, για να αλλάξει η παρούσα κατάσταση.

Αποτελεί θετικό βήμα, κατά τη γνώμη μας, η θεσμοθέτηση των Κέντρων Επαγγελματικής Εκπαίδευσης και Κατάρτισης (ΚΕΕΚ), αλλά θα πρέπει να επιλυθούν πολλά πρακτικά προβλήματα, τα οποία θα προκύψουν στην εφαρμογή του νόμου, ώστε να καταφέρουν να λειτουργήσουν αποτελεσματικά.

Επίσης, θεωρούμε σημαντική - και φυσικά στα θετικά του νομοσχέδιου - την αναφορά στα μικροδιαπιστευτήρια, τα οποία θεωρούμε ότι θα διαδραματίσουν σημαντικό ρόλο στην αγορά εργασίας. Θα πρέπει, όμως, να προβλέπεται ο τρόπος μοριοδότησης τους.

Ξεκινώντας, λοιπόν, σημειώνουμε ότι στο νομοσχέδιο δεν υπάρχει αναφορά στον παράγοντα «άνθρωπο - εκπαιδευτή», διότι, χωρίς τον εκπαιδευτή, τίποτα από τα παραπάνω δεν θα μπορέσει να έχει αποτέλεσμα επιτυχές. Και σημειώνουμε τα εξής 4 σημαντικά:

Πρώτον. Οι συμβάσεις μας είναι μίσθωσης έργου, τις οποίες υπογράφουμε και μάλιστα ετεροχρονισμένα. Ακόμα, μάλιστα, δεν έχουμε υπογράψει γι’ αυτό το εξάμηνο, ενώ έχουμε εξαρτημένη εργασία. Η πρόβλεψη για ορθολογική κατανομή του εκπαιδευτικού προσωπικού είναι αδύνατον να υλοποιηθεί, όταν το σύνολο των εκπαιδευτών είναι ωρομίσθιοι - όπως συμβαίνει, μέχρι σήμερα.

Δεύτερον. Η Ηλεκτρονική Πύλη - άρθρο 11 - που θα αντικαταστήσει τη σημερινή πλατφόρμα «Κάθετο Μητρώο», το οποίο έχει αρκετά προβλήματα στη λειτουργία του, δεν εξασφαλίζει τη διαφάνεια. Η πραγματικότητα έχει δείξει ότι στις αναθέσεις, πολλές φορές, δεν εφαρμόζεται η αξιολογική σειρά. Μάλιστα, ο κάθε υποψήφιος δεν έχει τη δυνατότητα να ελέγξει, αν παρακάμφθηκε η αξιολογική σειρά και άρα, δεν έχει στοιχεία, για να καταθέσει ένσταση.

Τρίτον. Η Αξιολόγηση. Είμαστε υπέρ, αλλά θα πρέπει να συμμετέχουν όλοι οι μέτοχοι της εκπαιδευτικής διαδικασίας. Στις προβλέψεις του νομοσχεδίου, δεν προβλέπεται αξιολόγηση του διοικητικού προσωπικού των ΔΙΕΚ. Επίσης, ως προς τους εκπαιδευτές, δεν υπάρχει δυνατότητα ένστασης, ως προς την αξιολόγησή τους.

Και τέταρτον. Η αναβάθμιση των υποδομών – κτίρια, εξοπλισμός – είναι αναγκαία.

Δεν θα αναφερθώ σε περισσότερα, διότι έχουν αναφερθεί οι προλαλήσαντες. Θα ήθελα να σας ευχαριστήσουμε πολύ και ευελπιστούμε οι επισημάνσεις του Σωματείου μας Εκπαιδευτών Δημοσίων ΙΕΚ να μπορέσουν να ληφθούν υπόψη.

Προσβλέπουμε σε μία στενότερη συνεργασία. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς σάς ευχαριστούμε.

Το λόγο έχει τώρα ο κ. Αναστάσιος Κακούρος, Πρόεδρος της Πανελλήνιας Ένωσης Διευθυντών Δημοσίων ΙΕΚ. Ορίστε.

**ΑΝΑΣΤΑΣΙΟΣ ΚΑΚΟΥΡΟΣ (Πρόεδρος της Πανελλήνιας Ένωσης Διευθυντών Δημοσίων ΙΕΚ (ΠΑΝΕΔΔΙΕΚ):** Καλησπέρα σας και ευχαριστούμε για την πρόσκληση.

Θεωρούμε ότι το παρόν νομοσχέδιο θα συμπληρώσει τον προηγούμενο νόμο, τον 4763/2020 και θα τον κάνει πολύ πιο λειτουργικό. Νομίζουμε ότι είναι απαραίτητη η ψήφιση του νομοσχεδίου αυτού, γιατί θα βελτιώσει πάρα πολύ την κατάρτιση και την επαγγελματική εκπαίδευση και σίγουρα θα βελτιώσει πάρα πολύ τη συνεργασία, μεταξύ όλων των δομών κατάρτισης, κυρίως, μεταξύ του εργαστηριακού κέντρου και των δομών, τις οποίες εξυπηρετεί.

Υπήρχαν διάφορα προβλήματα, τα οποία πιστεύουμε ότι αυτός ο νόμος θα τα λύσει και θα βελτιώσει τη συνεργασία και μεταξύ τυχόν δομών, που θα μείνουν έξω από τα Κέντρα Επαγγελματικής Εκπαίδευσης και Κατάρτισης. Επίσης, θα συμβάλει στην άμεση σύνδεση της επαγγελματικής εκπαίδευσης και κατάρτισης, με την αγορά εργασίας και στην ιχνηλάτηση των αναγκών αυτών, δια μέσου των Γραφείων Επαγγελματικής Ανάπτυξης και Σταδιοδρομίας.

Ελπίζουμε τα Γραφεία αυτά να στελεχωθούν αρκετά σύντομα, γιατί νομίζουμε ότι έτσι όπως έχουν σχεδιαστεί, έχουν πολλά να προσφέρουν στην εκπαίδευση και κατάρτιση, αλλά θα βοηθήσουν πάρα πολύ και στο ρόλο των ΣΠΑΕ, δίνοντας, βέβαια, τα αναγκαία δεδομένα, ούτως ώστε να υπάρχουν οι απαραίτητες αποφάσεις για την ίδρυση καινούργιων ειδικοτήτων και ούτω καθεξής.

Επίσης, πιστεύουμε ότι θα βοηθήσει πάρα πολύ στον εμπλουτισμό της εργαστηριακής υποδομής. Μέχρι τώρα, παρατηρούνταν πάρα πολλά προβλήματα αλληλοεπικαλύψεων, εργαστηριακά κέντρα γειτονικά να έχουν ακριβώς τον ίδιο εξοπλισμό και ούτω καθεξής.

Πιστεύουμε, ότι η καινούργια αναδιοργάνωση θα βοηθήσει πάρα πολύ στην καλύτερη προμήθεια και στην πιο στοχευμένη ανάγκη της επαγγελματικής εκπαίδευσης και κατάρτισης.

Θεωρούμε θετικό σημείο του νομοσχεδίου τη θεσμοθέτηση του Οργανωτικού Συντονιστή.

Θεωρούμε πολύ θετικό τη δημιουργία της ηλεκτρονικής πύλης, την αξιοποίηση των ΙΑΣ, την οποία την περιμένουμε, καθώς και την προσθήκη ψυχολόγων στα ΙΑΣ, την καλύτερη οργάνωση των ΕΠΑΛ, αν και δεν είναι τόσο δικό μας θέμα, εννοώ των Δημοσίων ΙΕΚ, αλλά περισσότερο των ΕΠΑΛ, όπου βλέπουμε ότι θα τοποθετηθεί υποδιευθυντής, θα υπάρχουν υπεύθυνοι τομέων, θα πάρουν τα απαραίτητα επιδόματα και ούτω καθεξής.

Θεωρούμε πάρα πολύ θετικό τα Προγράμματα Ανάπτυξης Δεξιοτήτων των Εκπαιδευτών και ιδίως των εκπαιδευτών, που ασχολούνται με την εποπτεία των σπουδαστών, που κάνουν την πρακτική τους άσκηση.

Θεωρούμε θετικό και την αποζημίωση των μελών των ΣΠΑΕ. Θα θέλαμε ακόμα περισσότερο, αν είναι δυνατόν, και από τον τομέα της εργασίας να μπορούν να συμμετάσχουν, γιατί, δυστυχώς, πάρα πολλές φορές στις συνεδριάσεις οι εκπρόσωποί τους δεν είναι εκεί, όπως θα θέλαμε.

Τώρα, μερικές λίγες προτάσεις και τροποποιήσεις στο παρόν νομοσχέδιο.

Όπως είπαμε, θεωρούμε πολύ θετικό τον Οργανωτικό Συντονιστή και θα θέλαμε ακόμα περισσότερο να αυξηθούν τα προσόντα του. Θα θέλαμε να έχει μια εμπειρία στη διοίκηση, να είναι τουλάχιστον 4 - 5 χρόνια διευθυντής, σε μια δομή επαγγελματικής κατάρτισης ή εκπαίδευσης και να έχει εμπειρία στη διαχείριση των Ευρωπαϊκών Προγραμμάτων.

Επίσης, θεωρούμε πολύ σημαντικό στο άρθρο 22, οι απόφοιτοι των ΣΑΕΚ, οι απόφοιτοι των παλαιότερων ΙΕΚ είναι στην κατηγορία Δ.Ε.. Νομίζω ότι δυόμιση χρόνια είναι αρκετά, για να τοποθετήσουν τους σπουδαστές αυτούς και τους αποφοίτους στην κατηγορία Τ.Ε. κατά την πρόσληψή τους. Θα πρέπει να αναβαθμιστεί, γιατί και το επίπεδο 5, νομίζω, το απαιτεί αυτό.

Σημαντικό ζήτημα θεωρούμε μια αυτοτέλεια στην οικονομική διαχείριση των ΣΑΕΚ. θα πρέπει να εκδοθούν ΑΦΜ, ούτως ώστε τα ΣΑΕΚ, καταρχήν, να μπορούν να συμμετάσχουν σε Προγράμματα Ευρωπαϊκών Στρατηγικών Συνεργασιών, γιατί, χωρίς την ύπαρξη του ΑΦΜ, δεν είναι δυνατόν να γίνει αυτό. Επίσης, στο κομμάτι αυτό θα θέλαμε να ληφθεί κάποια ιδιαίτερη μέριμνα ή κάποια διάταξη του νόμου, γιατί αντιμετωπίζουμε αρκετά προβλήματα με τα Ευρωπαϊκά Προγράμματα και με τους εθνικούς φορείς, που όταν υπάρχει κάποια αλλαγή στην ονοματοδοσία, απαιτούν να ξεκινήσει μια μεγάλη διαδικασία από την αρχή και αυτό έχει σαν αποτέλεσμα να μην μπορούν τα ΣΑΕΚ ή οποιαδήποτε δομή να υποβάλει την καινούργια αίτηση για το καινούργιο Ευρωπαϊκό Πρόγραμμα. Θα θέλαμε να βρεθεί κάποια μέριμνα και γι’ αυτό.

Επίσης, προβλέπεται στο νόμο 4763/2020 η αξιολόγηση των εκπαιδευτών, έτσι ώστε να δρομολογηθεί και η ηλεκτρονική διαδικασία αξιολόγησης αυτών. Η δημιουργία του Μητρώου υπάρχει και θέλουμε πάρα πολύ να υπάρχει μια πολύ - πολύ μεγαλύτερη επιστημονική αντιμετώπιση του Μητρώου, γιατί πολλές φορές βλέπουμε πολλά περίεργα πράγματα.

Η αξιολόγηση των εκπαιδευτών και η ένταξή τους στο Μητρώο θα βοηθήσει πάρα πολύ σε αυτό.

Οι διευθυντές των δημοσίων ΙΕΚ έχουν στηρίξει σχεδόν όλα τα νομοθετήματα, που αφορούν στην επαγγελματική εκπαίδευση και κατάρτιση. Δεσμευόμαστε να στηρίξουμε και οτιδήποτε καινούργιο προκύψει και αυτό, αλλά και οτιδήποτε άλλο. Δεσμευόμαστε σε οτιδήποτε μας ζητηθεί να είμαστε εκεί να βοηθήσουμε, ούτως ώστε η επαγγελματική κατάρτιση να πάρει και στην Ελλάδα το ρόλο που της αξίζει. Σας ευχαριστώ πολύ για την πρόσκληση.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Βαλάση.

**ΔΕΣΠΟΙΝΑ ΒΑΛΑΣΗ (Επιστημονική Σύμβουλος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών, Βιοτεχνών και Εμπόρων Ελλάδος – ΙΜΕ/ΓΣΕΒΕΕ):** Αξιότιμε, κύριε Πρόεδρε, σας ευχαριστώ πολύ. Αξιότιμα μέλη της Επιτροπής, στο παρόν σχέδιο νόμου, που συζητούμε, αναγνωρίζουμε την πρόθεση για τη βελτίωση της ποιότητας και της αποτελεσματικότητας της επαγγελματικής εκπαίδευσης και κατάρτισης, ώστε αυτή να γίνει περισσότερο αποδεκτή από την κοινωνία, επομένως και πιο ελκυστική για τους μαθητές και τις μαθήτριες, ως ισότιμη επιλογή σταδιοδρομίας. Μέσω αυτής της λογικής, θα θέλαμε να δούμε και την αλλαγή της ονομασίας των ΙΕΚ σε Σχολές Ανώτερης Επαγγελματικής Κατάρτισης, όμως τα όποια προβλήματα, αναφορικά με την ποιότητα της ΕΕΚ, δεν λύνονται αποκλειστικά, με διοικητικές αναδιαρθρώσεις, ενώ η μετονομασία δεν συνιστά αυτόματα και αναβάθμιση.

Συνεπώς, υπάρχουν ορισμένες σημαντικές προκλήσεις, που εντοπίζουμε, ως ΓΣΕΒΕΕ, και οφείλουμε να τις επισημάνουμε, καθώς είναι δυνατόν στο μέλλον, και μάλιστα στο άμεσο μέλλον, να έχουμε σοβαρές αρνητικές επιπτώσεις ή στην καλύτερη των περιπτώσεων, να αμβλύνουν την αποτελεσματικότητα των παρεμβάσεων.

Ειδικότερα, μία πρώτη επισήμανση είναι η εξής. Το σχέδιο νόμου επιδιώκει, τουλάχιστον σε επίπεδο προθέσεων, να αντιμετωπίσει ένα πραγματικό ζήτημα, αυτό της διεύρυνσης της συνεργασίας, μεταξύ της Επαγγελματικής Εκπαίδευσης και Κατάρτισης και της προσπάθειας βελτίωσης της συνέργειας, μεταξύ των επιπέδων 3 έως 5, του Εθνικού Πλαισίου Προσόντων. Πράγματι, γίνεται αυτή η προσπάθεια, μέσω του σχεδίου νόμου, να αντιμετωπιστούν, ως ένα σημείο, αυτές οι υπάρχουσες επικαλύψεις περιεχομένων, οι ασάφειες των επαγγελματικών προοπτικών, οι συγκλίσεις και οι αποκλίσεις, μεταξύ ειδικοτήτων και επιπέδων, όμως θεωρούμε ότι η επιθυμητή συνεργασία και συνέργεια μεταξύ επαγγελματικής εκπαίδευσης και επαγγελματικής κατάρτισης δεν πρέπει να διαγράφει τις σημαντικές δομικές διαφορές τους, όπως προκύπτουν από τη διαφορετική στοχοθεσία τους και τη θέση τους, ως υποσυστήματα του ευρύτερου εκπαιδευτικού συστήματος της χώρας.

Αντιθέτως, όσο γίνεται πιο σαφής η διάκριση των εκπαιδευτικών διαδρομών οφείλει να επιτρέψει στο κάθε υποσύστημα να διατηρήσει την αυτονομία του και να βοηθήσει να εκπληρώσει το ρόλο του.

Στο πλαίσιο αυτό, θα θέλαμε να επισημάνουμε τον υπαρκτό κίνδυνο στην εποχή μας να υποβαθμιστεί η λυκειακή τριετής επαγγελματική εκπαίδευση, έναντι μιας επαγγελματικής κατάρτισης με πιο βραχυπρόθεσμο ορίζοντα.

Μια δεύτερη πρόκληση, που αναδύεται, επίσης στο σχέδιο νόμου, είναι η ίδρυση Κέντρων Επαγγελματικής Εκπαίδευσης και Κατάρτισης, όπου θα συνυπάρχουν δομές Επαγγελματικών Σχολών Κατάρτισης, επαγγελματικών λυκείων, εργαστηριακών κέντρων, ΙΕΚ και πλέον ΣΑΕΚ. Ναι, μεν είναι μια κεντρική πρωτοβουλία του σχεδίου νόμου και αναγνωρίζουμε ότι δεν πρόκειται για διαφορετικούς κόσμους μεταξύ τους, όμως θα πρέπει να αναρωτηθούμε, γιατί επιχειρείται αυτή η αλλαγή.

Επιδιώκεται καλύτερη διαχείριση ελλειμματικών υποδομών; Υπάρχει κίνδυνος, αντί για απλοποίηση στη λειτουργία, να επέλθει μια νέα διαχειριστική και γραφειοκρατική πολυπλοκότητα και εντέλει να οδηγηθούμε σε σταδιακή αδράνεια, όπως συχνά υποστηρίζεται και από πολλούς εκπαιδευτικούς στο δημόσιο διάλογο; Δεν ισχυριζόμαστε, ότι έχουμε σίγουρες απαντήσεις, σε αυτά τα ερωτήματα. Υποστηρίζουμε, όμως, ότι η νέα μορφή συνάρθρωσης των διαφορετικών σχολείων, έχει ανάγκη να περιλαμβάνει τη συστηματική παρακολούθηση, για την κατάλληλη και ασφαλή εφαρμογή της πρωτοβουλίας. Χρειάζονται επιπλέον σαφείς προβλέψεις, για την υποστήριξη στις καθημερινές ανάγκες λειτουργίας τέτοιων δομών, καθώς θα πρόκειται για γιγαντιαίες διοικητικές δομές.

Ένα ακόμα θέμα. Είναι υπαρκτός ο κίνδυνος να επέλθουν τα αντίθετα αποτελέσματα; Δηλαδή, να οδηγηθούμε στη συρρίκνωση των υπαρχουσών υποδομών, στο όνομα της εξοικονόμησης δημοσίων δαπανών. Συνεπώς, ναι στη συνεργασία, όχι στη συγχώνευση. Αναγνωρίζοντας, ως ΓΣΕΒΒΕ, την πολύ καλή συνεργασία, ως κοινωνικό εταίρου, που είχαμε, τα τελευταία χρόνια με τη Γενική Γραμματεία Επαγγελματικής Εκπαίδευσης και διά βίου μάθησης, δεν θα πρέπει να παραβλέψουμε, ότι τα ουσιαστικά ζητήματα από τα νομοθετικά μέτρα θεωρούμε ότι θα πρέπει να συμπληρώνονται και είναι σημαντικό να ξεκαθαρίζουν ακόμα περισσότερο οι παρατηρούμενες επικαλύψεις, μεταξύ των ειδικοτήτων και να προδιαγράφονται οι βέλτιστες διαδρομές απόκτησης προσόντων.

Βασική προδιαγραφή του νέου αυτού εγχειρήματος οφείλει να είναι η συστηματική επιμόρφωση του εκπαιδευτικού προσωπικού και των τριών βαθμίδων της επαγγελματικής εκπαίδευσης βαθμίδων - μορφών της επαγγελματικής εκπαίδευσης και κατάρτισης. Μαζί με την ενδυνάμωση των εκπαιδευτικών, είναι αναγκαία η ενίσχυση των υποδομών, ειδικά της εργαστηριακής πρακτικής άσκησης. Είναι αναγκαίες οι δράσεις της βελτίωσης της ποιότητας της πρακτικής άσκησης, συμπεριλαμβανομένων πρωτοβουλιών, για την επιμόρφωση των εκπαιδευτικών, στην πρακτική άσκηση των επιχειρήσεων.

Επίσης, κρίσιμο είναι και το θέμα της θεσμοθέτησης επαγγελματικών δικαιωμάτων για τους αποφοίτους όλων των ειδικοτήτων της επαγγελματικής εκπαίδευσης και κατάρτισης. Η διαμόρφωση ουσιαστικών κινήτρων συμμετοχής περισσότερων οργανισμών και επιχειρήσεων, ειδικά μικρών και πολύ μικρών επιχειρήσεων στη μαθητεία και την πρακτική άσκηση, όπως για παράδειγμα βραβεύσεις. Οι παραγωγικές ανάγκες της χώρας σίγουρα θα δημιουργήσουν στο μέλλον ανάγκες για νέες ειδικότητες. Γι’ αυτό, είναι σημαντική η ύπαρξη ενός μηχανισμού παρακολούθησης και αναβάθμισης των προγραμμάτων και των ειδικοτήτων, που θα παρακολουθεί τις σύγχρονες εξελίξεις στα επαγγέλματα και τις δεξιότητες και θα μεταφέρει αυτές τις εξελίξεις, σε νέες ειδικότητες, στο επίπεδο των προγραμμάτων και των περιεχομένων των εκπαιδευτικών.

Τέλος, θα πρέπει να υπογραμμίσουμε ότι οι αναφορές του σχεδίου νόμου στη συνεργασία των επαγγελματικών σχολών με τους κοινωνικούς φορείς και εταίρους είναι μια θετική μέριμνα. Βέβαια, όλα κρίνονται στην πράξη. Σας ευχαριστώ και πάλι, κύριε Πρόεδρε.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Μανούσος Γεώργιος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εμείς σας ευχαριστούμε, κυρία Βαλάση. Το λόγο έχει ο κ. Μέγγουλης.

**ΑΝΤΩΝΙΟΣ ΜΕΓΓΟΥΛΗΣ (Διευθυντής και Νομικός Σύμβουλος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ):** Ευχαριστώ πολύ, κύριε Πρόεδρε. Κυρίες και κύριοι βουλευτές, εύχομαι και εγώ καλή χρονιά και καλή δύναμη στις εργασίες της Επιτροπής. Ευχαριστούμε πολύ για την πρόσκληση να παραστούμε, σήμερα, στη συνεδρίαση, για να καταθέσουμε τις απόψεις μας. Θα ξεκινήσω και εγώ παραπονούμενος, γιατί στο συγκεκριμένο σχέδιο νόμου δεν προηγήθηκε η συνεργασία, που είχαμε, στο παρελθόν, με το Υπουργείο Παιδείας. Δεν θέλω να επεκταθώ σε αυτό.

Έχουμε πάντα τη βεβαιότητα ότι ο κοινωνικός διάλογος δίνει προστιθέμενη αξία και περισσότερη αποτελεσματικότητα στο νομοθετικό έργο. Τρανό παράδειγμα ήταν ο νόμος, τον οποίο πραγματευόμαστε σήμερα και συμπληρώνουμε, ο νόμος 4763/2020.

Επί του προκειμένου, τώρα. Το ενδιαφέρον και η προσήλωση και του εμπορικού κόσμου και της ΕΣΕΕ στα θέματα της επαγγελματικής εκπαίδευσης και κατάρτισης, είναι πάντα κορυφαίο, κινείται σε υψηλά επίπεδα, διότι επηρεάζουν άμεσα την αγορά, μέσω των δεξιοτήτων, μέσω του ανθρώπινου δυναμικού, έχουν άμεσο αντίκτυπο στην ανταγωνιστικότητα της μικρής επιχείρησης.

Θεωρούμε, λοιπόν, ότι το σχέδιο νόμου κινείται προς την ορθή κατεύθυνση και αναγνωρίζουμε την αξία της εισαγωγής των Κέντρων Επαγγελματικής Κατάρτισης, κυρίως, ως προς το γεγονός ότι δημιουργεί οικονομίες κλίμακας, αποσβένει ομαλότερα τις επενδύσεις, που έχουν να κάνουν με τον εργαστηριακό εξοπλισμό και αυτό είναι κάτι, που στο παρελθόν ήταν βασικός περιοριστικός παράγοντας στις δομές εκπαίδευσης, ειδικά όσον αφορά τις τεχνικές ειδικότητες.

Στο επίπεδο της υλοποίησης, ο σχεδιασμός είναι φιλόδοξος. Περιμένουμε να δούμε ένα λεπτομερές σχέδιο διαχείρισης, σε βασικές συνιστώσες, όπως είναι η στελέχωση, όπως είναι ο οικονομικός παράγοντας, όπως είναι η γεωγραφική διασπορά. Θέλουμε να σημειώσουμε ότι θεωρούμε πρόσφορο τομέα, για περαιτέρω παρεμβάσεις - και εδώ είμαστε πάντα στη διάθεση του Υπουργείου για τη συνεχιζόμενη επαγγελματική κατάρτιση – καθώς, πρώτον, αποτελεί βασικό εργαλείο βελτίωσης των δεξιοτήτων του εργατικού δυναμικού και δεύτερον, έχουν δαπανηθεί, ήδη και έχουν προγραμματιστεί να δαπανηθούν αρκετά κονδύλια και από το ΕΣΠΑ και από το Ταμείο Ανάκαμψης.

Τρίτον, η εφαρμογή του νεότερου μοντέλου της συνεχιζόμενης επαγγελματικής κατάρτισης, το οποίο χαρακτηρίζεται από την αυξημένη χρήση της εξ αποστάσεως εκπαίδευσης, την πιστοποίηση προσόντων, βάσει συστημάτων διαπίστευσης, χωρίς ουσιαστική εμπλοκή του δημοσίου, καθώς, το θυμίζω, λειτουργεί με ιδιωτικές εταιρείες πιστοποίησης, έχει δοκιμαστεί, για αρκετό διάστημα και μπορούν να εξαχθούν χρήσιμα συμπεράσματα και να υπάρξουν βελτιωτικές προσαρμογές.

Ωστόσο, στο γενικότερο πλαίσιο, οι ενέργειες για τη συνεχιζόμενη επαγγελματική κατάρτιση απουσιάζουν, με μόνη εξαίρεση την παράταση έναρξης ισχύος, που αφορά στο άρθρο 35, «Πιστοποίηση προγραμμάτων σπουδών των Κέντρων δια βίου Μάθησης» και, σε σχέση με αυτό, θα θέλαμε να σημειώσουμε ότι έχουν περάσει ήδη τέσσερα χρόνια, χωρίς να ενεργοποιηθεί η εν λόγω διάταξη, γεγονός που αφήνει ένα κενό στην αγορά και στα ζητήματα αξιοπιστίας της πιστοποίησης των προγραμμάτων συνεχιζόμενης επαγγελματικής κατάρτισης και κατ’ επέκταση των δεξιοτήτων των εκπαιδευομένων.

Θεωρούμε, πέρα από τη νομική διάσταση του θέματος, ότι θα πρέπει οι αρμόδιοι φορείς να αρχίσουν να λειτουργούν τα σχετικά καθήκοντα. Υπενθυμίζεται, ότι η συνεχιζόμενη επαγγελματική κατάρτιση αποτελεί βασικό άξονα ενίσχυσης των δεξιοτήτων του εργατικού δυναμικού, ενώ τα τέσσερα αυτά χρόνια έχει περάσει πολύτιμος χρόνος, στον οποίο έχει πραγματοποιηθεί ο μεγαλύτερος όγκος των προγραμμάτων και της συνεχιζόμενης επαγγελματικής κατάρτισης από το ΕΣΠΑ και το Ταμείο Ανάκαμψης.

Τελειώνοντας, γιατί κατά τα λοιπά έχω καλυφθεί από τους συναδέλφους των κοινωνικών εταίρων, θέλω να επαναλάβω και εγώ ότι στη σύνθεση των Συμβουλίων των Κέντρων Επαγγελματικής Κατάρτισης, όπου μετέχουν τα επιμελητήρια, τα οποία προφανώς και είναι ικανά να προσδώσουν τη δική τους άποψη και εμπειρία στον τοπικό χώρο και στην τοπική αγορά, αλλά δεν παύουν να είναι Νομικά Πρόσωπα Δημοσίου Δικαίου, συμμετέχουν

διευθυντές, συμμετέχουν εκπρόσωποι του δήμου, συμμετέχουν εκπρόσωποι των επιμελητηρίων. Λόγω του χαρακτήρα τους, ως νομικών προσώπων δημοσίου δικαίου, η όλη σύνθεση «αποπνέει πολύ δημόσιο». Θα το πω έτσι απλά: Νομίζουμε ότι στη σύνθεση συγκεκριμένων κέντρων, θα είναι πολύ καλύτερα να συμμετέχουν και φορείς από τους κοινωνικούς εταίρους, από τις τοπικές οργανώσεις, στις οποίες μετέχουν. Αυτό θα προσδώσει μια μεγαλύτερη διάσταση της σύνδεσής τους με την τοπική αγορά και άρα, την αποτελεσματικότητα του έργου των συγκεκριμένων συμβουλευτικών κέντρων.

Παραμένω στη διάθεση των βουλευτών, αν έχουν κάποια ερώτηση να μου κάνουν. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Σάββας Φωτιάδης.

**ΣΑΒΒΑΣ ΦΩΤΙΑΔΗΣ (Πρόεδρος του Δ.Σ. της Πανελλήνιας Ομοσπονδίας Συλλόγων Υπουργείου Παιδείας (ΠΟΣΥΠ):** Καλησπέρα σας και καλή χρονιά σε όλους σας. Ευχαριστούμε την Επιτροπή για την πρόσκληση της Ομοσπονδίας μας, η οποία καλύπτει και εκπροσωπεί τους διοικητικούς υπαλλήλους στο Υπουργείο Παιδείας. Τρία χρόνια μετά την ψήφιση του ν. 4763, έχουμε μια καινούργια νομοθετική πρωτοβουλία του Υπουργείου, που, κατά την άποψή μας, σε γενικές γραμμές, βαδίζει σε μία θετική κατεύθυνση.

Θέλω να πω ότι το 2023 για τα ΔΙΕΚ ήταν μια σημαντική χρονιά, σε συνεργασία με τον κύριο Γενικό, τον κύριο Βούτσινο και με την Ομοσπονδία μας, φροντίσαμε να δοθούν 382 κενές οργανικές θέσεις στα ΔΙΕΚ όλης της χώρας, ώστε καμία μεταρρύθμιση είτε εκπαιδευτική ή οποιαδήποτε άλλη, δεν μπορεί να πραγματοποιηθεί, αν δεν υπάρχουν υποστηρικτικές δομές και οι άνθρωποι για να την υποστηρίξουν.

Επίσης, θέλω να πω ότι τρία χρόνια μετά την ψήφιση του νόμου 4763, ακόμα δεν έχει τοποθετηθεί Γενικός Διευθυντής στη Γενική Γραμματεία Επαγγελματικής Εκπαίδευσης Κατάρτισης και διά βίου Μάθησης στο Υπουργείο. Αυτό, κατά την άποψή μας, είναι ένα αρνητικό, το οποίο θα πρέπει άμεσα τόσο και ο κύριος Γενικός, όσο και η πολιτική ηγεσία να το θεραπεύσουν. Επίσης, τρία χρόνια μετά την ψήφιση του νόμου 4763, δεν έχει αρχίσει η λειτουργία των ΓΕΑΣ στα ΔΙΕΚ και αυτό είναι κάτι το οποίο επαναφέρετε τώρα, αλλά δεν ξέρουμε αν θα μπορέσει τελικά να υλοποιηθεί.

Θέλω να προχωρήσω στις θετικές παρεμβάσεις του νομοσχεδίου. Μία από αυτές θεωρούμε ότι είναι η δημιουργία των Κέντρων Επαγγελματικής Εκπαίδευσης και Κατάρτισης, των λεγόμενων «Κάμπους». Οι δομές αυτές θα συνυπάρχουν με τις δομές εκπαίδευσης, που αντιστοιχούν στα επίπεδα εθνικών προσόντων 3, 4 και 5, οι οποίες όμως θα διατηρούν την αυτοτέλειά τους, εκπαιδευτική και διοικητική. Τα «Κάμπους», καθώς θα είναι θεματικά, αυτό δίνει με μεγάλες δυνατότητες σε ορισμένες περιοχές της Ελλάδος να αναπτύξουν τα ιδιαίτερα χαρακτηριστικά τους.

Επίσης, θεωρούμε ότι η μεταφορά πρακτικών που έχουν εφαρμοστεί πιλοτικά στα πρότυπα Επαγγελματικά Λύκεια είναι ένα θετικό βήμα. Θεωρούμε ότι η ένταξη στα ΔΙΕΚ των 130 νέων οδηγών κατάρτισης, δηλαδή, 130 νέων ειδικοτήτων, που έχουν διαμορφωθεί με συνεργασία των φορέων της επαγγελματικής εκπαίδευσης και κατάρτισης είναι μια θετική κατεύθυνση. Επανέρχομαι πάλι, για τη λειτουργία των ΓΕΑΣ, για την οποία θα έχω και μια άλλη πρόταση μετά, είναι προς τη θετική κατεύθυνση. Επίσης, θεωρούμε σημαντική τη δημιουργία του θεματικού Ερευνητικού Ινστιτούτου Επαγγελματικής Εκπαίδευσης και Κατάρτισης, το οποίο μπορεί να πραγματοποιήσει πολλές συνέργειες, σε τοπικό επίπεδο, με τα κλαδικά συμβούλια, την Τοπική Αυτοδιοίκηση, τους εργοδοτικούς φορείς, τους φορείς εργαζομένων, τις τοπικές επιχειρήσεις και βεβαίως τα Ανώτατα Εκπαιδευτικά Ιδρύματα.

Θεωρούμε σημαντικό ότι υπάρχει χρηματοδότηση και ελπίζουμε να έχει διασφαλιστεί αυτή η χρηματοδότηση για όλες αυτές τις δομές και, βεβαίως, θα πρέπει να υπάρξει μέριμνα, για την αναβάθμιση των Εργαστηριακών Κέντρων. Αυτό είναι για μας απαραίτητη προϋπόθεση. Τέλος, θεωρούμε πολύ σημαντική τη δημιουργία της ενιαίας Ψηφιακής Πύλης, η οποία θα είναι σαν το gov.gr της Επαγγελματικής Εκπαίδευσης και θα συμβάλει πάρα πολύ στα θέματα, που έχει να αναπτύξει το νομοσχέδιο.

Θέλαμε να κάνουμε δυο - τρεις παρατηρήσεις και δυο - τρεις παρεμβάσεις, σε κάποια άρθρα.

Η πρώτη παρατήρηση είναι για τα Κάμπους. Δράττομαι της ευκαιρίας, επειδή είμαι και δημοτικός σύμβουλος στο Δήμο Θέρμης, να πω ότι έχουμε, στην περιοχή του Δήμου μας, ένα από τα καλύτερα ΔΙΕΚ της χώρας, εννοώ κτηριακά και βεβαίως και σε εξοπλισμό και σε παραγωγή έργου, αυτό της Θέρμης, το οποίο συστεγάζεται με ΓΕΛ. Λοιπόν, πρέπει να αποσαφηνίσουμε, αν θα μπορούν να δημιουργηθούν Κάμπους, σε μη συστεγαζόμενες εκπαιδευτικές δομές, γιατί εμείς εδώ πέρα, έχουμε σε όμορη την περιοχή με το ΔΙΕΚ Θέρμης, το ΕΠΑΛ Βασιλικών, όπου υπάρχει και εργαστηριακό κέντρο και μπορούμε να κάνουμε το Κάμπους. Θέλουμε, επίσης διευκρινίσεις για το πού θα στεγάζεται ο οργανωτικός συντονιστής των Κάμπους. Αυτά δεν προβλέπονται στο νομοσχέδιο. Βέβαια, υπάρχουν πάρα πολλές προβλέψεις για υπουργικές αποφάσεις, οι οποίες θα εξειδικεύουν ορισμένα θέματα, αλλά πρέπει αυτά τα θέματα να μπουν και να επιλυθούν και επίσης θέλουμε διευκρινίσεις επί αυτών.

Επίσης, επειδή σε κάθε Κάμπους θα λειτουργεί ο συντονιστής - σύμβουλος, θα υπάρχει ψυχολόγος και βεβαίως, θα λειτουργήσει και το γραφείο ΓΕΑΣ θεωρούμε απαραίτητο, όπως χαρακτήρισε και μια κυρία προηγουμένως, είναι μια γιγαντιαία εκπαιδευτική-διοικητική μονάδα, ότι θα πρέπει να υπάρχει ανάλογη διοικητική δομή υποστήριξης της. Ο οργανωτικός συντονιστής των Κάμπους, όπως περιγράφεται στο νομοσχέδιο, έχει 16 αρμοδιότητες, οι οποίες διοικητικά είναι πάρα πολύ βαριές. Προτείνουμε και θα το στείλουμε σε υπόμνημα στην Επιτροπή σας, τη δημιουργία Διοικητικής Υποστηρικτικής Μονάδας σε κάθε Κάμπους, η οποία θα είναι σε επίπεδο τμήματος και θα στελεχώνεται, με μόνιμους υπαλλήλους των ΔΙΕΚ, γιατί εκεί υπάρχουν υπάλληλοι, με αποσπασμένους εκπαιδευτικούς.

Θα θέλαμε να κάνουμε δύο παρατηρήσεις επί δύο άρθρων και να ζητήσουμε μια αλλαγή. Η μια είναι στο άρθρο 28, για το Κεντρικό Συμβούλιο Εκπαίδευσης και Κατάρτισης, όπου υπάρχουν τρεις εκπρόσωποι της Γενικής Συνομοσπονδίας Εργατών Ελλάδος και ένας της ΑΔΕΔΥ. Προτείνουμε η εκπροσώπηση να είναι ισομερής, δηλαδή, να υπάρχουν δύο εκπρόσωποι από τη Γενική Συνομοσπονδία Εργατών Ελλάδος και δύο εκπρόσωποι από την ΑΔΕΔΥ. Το ίδιο προτείνουμε και στα ΣΦΑΕ, όπου αποκλείεται κάποιος εκπρόσωπος των εργαζομένων του δημόσιου τομέα και υπάρχουν δύο εργαζόμενοι, τους οποίους ορίζει μαζί με τους αναπληρωτές τους, η ΓΕΣΕΕ. Προτείνουμε, στα ΣΦΑΕ να υπάρχει ένας εκπρόσωπος, που θα υποδεικνύεται από τη ΓΕΣΕΕ και ένας εκπρόσωπος από την ΑΔΕΔΥ, δηλαδή, από τα κατά τόπους οικεία νομαρχιακά

της τμήματα.

Τέλος, θέλω να πω ότι υπάρχει μια θετική εξέλιξη στο νομοσχέδιο αυτό, για τους διοικητικούς υπαλλήλους, γιατί μετά τον αναιτιολόγητο και άδικο αποκλεισμό μας του 2013, οι διοικητικοί υπάλληλοι, όπως και όλοι οι δημόσιοι υπάλληλοι, μπορούν να διεκδικήσουν τις θέσεις των υποδιευθυντών στα ΔΙΕΚ. Παρά ταύτα, όπως έχει διατυπωθεί η σχετική διάταξη του άρθρου 33, ο υποδιευθυντής, διαβάζω «αυτολεξεί», πρέπει να έχει τουλάχιστον τετραετή εκπαιδευτική εμπειρία. Παρακαλούμε πολύ, γιατί υπάρχει θέμα και προφανώς δεν έχουν τετραετή εκπαιδευτική εμπειρία, διότι τέτοια μπορούν έχουν μόνο οι εκπαιδευτικοί, να αντικατασταθεί με «διοικητική ή επαγγελματική υπηρεσία» και θα πρότεινα «με επαγγελματική τετραετή υπηρεσία, στην Επαγγελματική Εκπαίδευση και Κατάρτιση», όπως ακριβώς περιγράφεται και στο εδάφιο της σχετικής διάταξης του παρόντος νομοσχεδίου, για τον οργανωτικό συντονιστή των ΚΕΕ. Θα ήθελα, επίσης να πω ότι, επειδή άκουσα ότι υπάρχουν προβλήματα διαφάνειας για τους εκπαιδευτές στα δημόσια ΔΙΕΚ και ότι θα πρέπει προς τα εκεί να μπορέσουμε να τα επιλύσουμε και βεβαίως, σε αυτό θα συμβάλει η διοικητική διάρθρωση της Γενικής Γραμματείας. Γι’ αυτό έχω πει εξαρχής, ότι πρέπει να τοποθετηθεί Γενικός Διευθυντής, στη Γενική Γραμματεία Επαγγελματικής Κατάρτισης και δια βίου Μάθησης, όπως και να υπάρχουν και διοικητικοί διευθυντές, οι οποίοι θα μπορέσουν να φέρουν σε πέρας το πάρα πολύ μεγάλο διοικητικό έργο, που από δω και πέρα και υφίσταται και θα είναι ακόμα μεγαλύτερο στο επόμενο διάστημα, με τις νέες προβλέψεις του σχετικού νομοσχεδίου. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κύριε Φωτιάδη.

Το λόγο έχει ο κύριος Βαρδακαστάνης, Πρόεδρος της Εθνικής Συνομοσπονδίας Ατόμων με Αναπηρία, ΕΣΑμεΑ.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ):** Κύριε Πρόεδρε, κυρίες και κύριοι Βουλευτές, θέλω να ευχαριστήσω θερμά εκ μέρους της ΕΣΑμεΑ για την πρόσκληση.

Επίσης, θέλω να εκφράζω την ικανοποίησή μας, γιατί κατά τη συζήτηση, που είχαμε με την πολιτική ηγεσία και ιδιαίτερα με το Γενικό Γραμματέα Επαγγελματικής Εκπαίδευσης και Κατάρτισης, τον κύριο Βούτσινο, σημαντικά θέματα, που επισημάναμε, όπως θέματα προσβασιμότητας και θέματα ουσιαστικής συμπερίληψης στο γενικό σύστημα επαγγελματικής εκπαίδευσης και κατάρτισης, συμμετοχής στα ΣΠΑΕ κ.λπ. έχουν επιλυθεί και θέλω να ευχαριστήσω, όπως είπα και τον Υπουργό τον κύριο Πιερρακάκη και τον κύριο Βούτσινο για την εξαιρετική συνεργασία.

Θέλω να επισημάνω δύο πράγματα. Πρώτον, ότι με τον ν. 4763 και με το παρόν σχέδιο νόμου έχει αρχίσει να αχνοφαίνεται μία συστηματική προσπάθεια στη χώρα, για την πραγματική συμπερίληψη και συμμετοχή των ατόμων με αναπηρία και χρόνια πάθηση στην επαγγελματική εκπαίδευση και κατάρτιση στην πατρίδα μας, έτσι ώστε να αποκτούν τα άτομα με αναπηρία και τα άτομα με χρόνιες παθήσεις τα ίδια προσόντα και συνεπώς, να μπορούν να διεκδικήσουν, όπως όλοι οι πολίτες, τη συμμετοχή τους στην αγορά εργασίας.

Είναι μια πάρα πολύ σημαντική διαδικασία, διότι, πρέπει να πω, κύριε Πρόεδρε και κυρίες και κύριοι βουλευτές, ότι η χώρα μας είναι η τελευταία χώρα, μαζί με την Ιρλανδία, στην απασχόληση ατόμων με αναπηρία 32%, στις 27 της Ευρωπαϊκής Ένωσης. Αμέσως μετά είναι η Κροατία με 37%.

Επίσης, θέλω να επισημάνω ότι δεν μπορούμε να μιλάμε για συμπερίληψη, για παράδειγμα, στην πρωτοβάθμια ή στη δευτεροβάθμια εκπαίδευση, δηλαδή, να μετέχουν στη γενική εκπαίδευση τα άτομα με αναπηρία και να μην μετέχουν στη γενική επαγγελματική κατάρτιση. Πραγματικά, έχω βρει, στις συζητήσεις με τον κύριο Βούτσινο, όχι απλά ευήκοα ώτα, αλλά μια πραγματική και σωστή ευρωπαϊκή αντίληψη για την εκπαίδευση ατόμων με αναπηρία.

Μένει, βεβαίως, αυτή η προσπάθεια στον τομέα της επαγγελματικής εκπαίδευσης και κατάρτισης να συνδεθεί με τις δεξιότητες και βεβαίως, με μία σοβαρή εθνική στρατηγική για την απασχόληση και την τροποποίηση των σχετικών νόμων, που έρχονται σε εμάς από τη δεκαετία του ΄80, για να μιλάμε για πραγματική αύξηση της συμμετοχής των ατόμων με αναπηρία και χρόνιες παθήσεις στον ενεργό πληθυσμό της χώρας.

Επιπλέον, θέλω να επισημάνω τα εξής: Πρώτον, είναι αδιανόητο να βρισκόμαστε στο 2024 και να μην έχουμε λύσει το ζήτημα των σχολών της Αθήνας και της Θεσσαλονίκης για τα άτομα με αναπηρία - σχολών σε εισαγωγικά- στον ΟΑΕΔ. Δεν έχουν καμία πιστοποίηση, δεν έχουν καμία αναγνώριση. Τα άτομα με αναπηρία φοιτούν εκεί και οι βεβαιώσεις, που λαμβάνουν, δεν εντάσσονται σε κανένα πλαίσιο προσόντων. Αυτή η ιστορία πρέπει να λήξει. Χρειάζεται μια σοβαρή πολιτική απόφαση από τη διοίκηση του ΟΑΕΔ, από το Υπουργείο Εργασίας και το Υπουργείο Παιδείας. Αυτά πρέπει να λυθούν τώρα, έπρεπε να έχουν λυθεί ήδη. Τα λέω συνέχεια και πολλές φορές στη Βουλή.

Επίσης, πρέπει να λυθεί στο Υπουργείο Παιδείας το ζήτημα των γνωστών Ε.Ε.Ε.Ε.Κ., που έχουν ιδρυθεί σε όλη τη χώρα, όπου το τελευταίο «Κ» αναφέρεται σε κατάρτιση, αλλά δεν κάνουν ουσιαστική κατάρτιση και αυτό που κάνουν είναι αδιαβάθμητο, με αποτέλεσμα οι απόφοιτοι από αυτά τα κέντρα, να μην μπορούν να ενταχθούν ούτε σε ΙΕΚ, ούτε σε ΣΕΚ, ούτε σε ΕΠΑΛ, ούτε πουθενά. Θα πρέπει, συνεπώς, τα Ε.Ε.Ε.Ε.Κ. να αναμορφωθούν, να γίνουν πραγματικά εκπαιδευτήρια κατάρτισης, να διαβαθμιστούν και να υπαχθούν στο Εθνικό Σύστημα Εκπαίδευσης και Επαγγελματικής Κατάρτισης. Δεν μπορεί να υπάγονται στον τομέα της Ειδικής Αγωγής στο Υπουργείο Παιδείας.

Τέλος, κύριε Πρόεδρε, κυρίες και κύριοι βουλευτές, πιστεύουμε ότι, όπως στους πολύτεκνους και στους τρίτεκνους κ.λπ., υπάρχει μοριοδότηση για να εγγραφούν στα ΙΕΚ κ.λπ., αντίστοιχη μοριοδότηση πρέπει να δοθεί και στα άτομα με αναπηρία και χρόνιες παθήσεις. Πρέπει να αναγνωριστεί ότι αυτά τα άτομα έχουν μια περαιτέρω δυσκολία. Δεν μπορεί να αναγνωρίζεται, ας πούμε, ειδική ποσόστωση στα πανεπιστήμια και στο επίπεδο των ΙΕΚ, για παράδειγμα, σε αυτό το επίπεδο της κατάρτισης, να μην έχουμε αντίστοιχη αντιμετώπιση. Το κουβεντιάσαμε και αυτό με τον κ. Βούτσινο και ξέρω ότι υπάρχει βούληση, αλλά έπρεπε να το αναφέρω και εδώ για τα πρακτικά, για να ενσωματωθεί στον κανονισμό αυτών των σχολών.

Η προσπάθεια είναι αέναη, να σπάσει κανείς τη στερεοτυπική αντίληψη, να σπάσει τα στεγανά και τις προκαταλήψεις και δεν είναι μια εύκολη διαδικασία, γιατί είναι βαθιά θεμελιωμένα από αιώνες. Όμως, θέλω αυτή την προσπάθεια, που ξεκίνησε, να την συνεχίσουμε όλοι μαζί, γιατί δεν επιτρέπεται σε μία χώρα, που γηράσκει – ας το πάρω από αυτή την πλευρά τώρα – να αφήνει να χάνεται εργατικό δυναμικό, γιατί δεν έχει φροντίσει να το βγάλει από το περιθώριο και να το εντάξει εκεί που του πρέπει. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κύριε Πρόεδρε.

Το λόγο έχει η Εισηγήτρια της Μειοψηφίας, κυρία Ουρανία Θρασκιά, προκειμένου να υποβάλει ερωτήσεις στους εκπροσώπους των φορέων.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Ευχαριστώ, κύριε Πρόεδρε.

Θα ήθελα να ρωτήσω την εκπρόσωπο της ΟΛΜΕ, την κυρία Μανουσογιωργάκη.

Κυρία Μανουσογιωργάκη, θα ήθελα να ξέρουμε από εσάς, τα σχόλιά σας, σε σχέση με τις ρυθμίσεις του νομοσχεδίου για τα ΕΠΑΛ, με τη δημιουργία του νέου οργάνου διοίκησης, της Επιτροπής Συντονισμού Τομεαρχών κ.λπ.. Αναρωτιόμαστε - γιατί έχουμε μείνει πολύ εμείς, ως ΣΥ.ΡΙΖ.Α. Προοδευτική Συμμαχία, σε αυτό - αν εναπομένει, τελικά, ο ουσιαστικός ρόλος του συλλόγου των διδασκόντων καθηγητών.

Δεν θα μιλήσω μόνο γι’ αυτό που σας άκουσα, με πολλή προσοχή να αναφέρεστε, σε σχέση με τις συγχωνεύσεις, με τους υπεράριθμους μαθητές, που θα προκύψουν, για τα θέματα ενδοσχολικής βίας κ.λπ., που ούτως η άλλως υπάρχουν μελέτες, που δείχνουν ότι στα ΕΠΑΛ είναι αυξημένη, η ήδη αυξημένη ενδοσχολική βία, που είναι ένα μείζον κοινωνικό πρόβλημα στα ΕΠΑΛ. Άρα, όλα αυτά που θα γίνουν με τη νέα διοίκηση, τις επιτροπές και όλα αυτά και χωρίς ουσιαστικό ρόλο στους συλλόγους των διδασκόντων καθηγητών, όλα αυτά θα είναι εύκολα την επαύριον; Θα ήθελα το δικό σας σχόλιο, γιατί εσείς είστε, ουσιαστικά, αυτοί που τα αντιμετωπίζετε καθημερινά και βλέπω τον ρόλο σας ολοένα και να μειώνεται. Πείτε μας λίγο γι’ αυτό.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Δελή, έχετε το λόγο.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ευχαριστώ πολύ, κύριε Πρόεδρε. Ας μου επιτραπεί, πρώτα, ένα συνολικό σχόλιο για τη σημερινή διαδικασία, για τη σημερινή συνεδρίαση, η οποία είναι εξόχως αποκαλυπτική, με την έννοια ότι αποκαλύφθηκε και το ταξικό πρόσημο του νομοσχεδίου, από τις τοποθετήσεις των φορέων. Ήταν χαρακτηριστικές οι θετικές τοποθετήσεις των εκπροσώπων των μεγάλων εργοδοτικών ενώσεων. Αναφέρω πρόχειρα το ΣΕΒ, το ΣΕΤΕ, τους βιομηχάνους, δηλαδή, και τους ξενοδόχους. Εξέφραζαν την αντίθεσή τους και οι ίδιοι οι σπουδαστές, τους οποίους αφορά, εν τέλει, αυτό το νομοσχέδιο, αλλά και η πλειοψηφία των εκπαιδευτικών. Αποδεικνύεται, με αυτόν τον τρόπο και από τα θετικά σχόλια, τα οποία δεν λυπήθηκαν εδώ οι εκπρόσωποι των μεγάλων εργοδοτικών ενώσεων και το με ποιους συνομιλεί η Κυβέρνηση, αλλά και το ποιους ακούει, τελικά, για να φέρει τέτοια νομοσχέδια στη Βουλή.

Μια ερώτηση έχω μόνο, κύριε Πρόεδρε, η οποία μου δημιουργήθηκε από την τοποθέτηση του εκπροσώπου της Ένωσης Τεχνολόγων Εκπαιδευτικών, επειδή έφερε ένα ζήτημα, το οποίο φαίνεται να έχει πέσει στην αφάνεια, ενώ δεν θα έπρεπε. Μιλάμε για την τύχη, για το τι μέλλει γενέσθαι με την ΑΣΠΑΙΤΕ, την παλιά ΣΕΛΕΤΕ. Δεν ξέρω, αν γνωρίζετε κάτι εσείς εκεί στην Ένωση Τεχνολόγων Εκπαιδευτικών. Εμείς είμαστε σε βαθύ σκοτάδι. Έχουμε κάνει πάρα πολλές ερωτήσεις. Δεν ξέρω, αν μπορεί να τοποθετηθεί, αν μπορεί να πει κάτι και η ίδια η Κυβέρνηση, με τους εκπροσώπους της, με την κυρία Λυτρίβη, με τον Υπουργό αύριο. Θα θέλαμε πάρα πολύ να μάθουμε κάτι, σχετικά με αυτό το ζήτημα, γιατί είναι ένα σοβαρό ζήτημα. Η ΑΣΠΑΙΤΕ είναι η μοναδική σχολή, η οποία παραμένει αυτή τη στιγμή στον αέρα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Η κυρία Ασημακοπούλου έχει το λόγο.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – Κυριάκος Βελόπουλος»):** Σας ευχαριστώ, κύριε Πρόεδρε. Καταρχάς, θα ήθελα να ευχαριστήσω τους εκπροσώπους των φορέων, για τη συμμετοχή τους στη σημερινή συζήτηση.

Ερώτηση προς την Εθνική Συνομοσπονδία Ατόμων με Αναπηρία. Θεωρείτε ότι μέσω του παρόντος εξασφαλίζονται, όπως και όσο θα έπρεπε, τα θέματα, που αφορούν στην προσβασιμότητα των ατόμων με αναπηρία;

Ερώτηση προς το Σωματείο Εκπαιδευτών Δημοσίων ΙΕΚ. Αναφέρεστε σε σχετική επιστολή σας, σχετικά με την εκπαίδευση εκπαιδευτών, στο πάγιο αίτημά σας για εκπαίδευση των εκπαιδευτικών ΙΕΚ σε διάφορα θέματα, η οποία ποτέ έως σήμερα δεν έχει πραγματοποιηθεί, παρά τις σχετικές υποσχέσεις. Σε ποια θέματα έχετε αιτηθεί να πραγματοποιηθεί και ποιες είναι οι απαντήσεις, που λαμβάνετε, αν λαμβάνετε, σχετικά με τη μη πραγματοποίησή τους;

Προς την Ομοσπονδία Λειτουργών Τεχνικής και Επαγγελματικής Εκπαίδευσης Ελλάδος. Σε σχετική ανακοίνωση σας, αναφέρεστε στην αποδόμηση, μέσω του παρόντος νομοσχεδίου, των εργαστηριακών κέντρων και ότι αυτό θέτει σε κίνδυνο τον εξοπλισμό των εργαστηρίων, ο οποίος θα πρέπει να διαφυλαχθεί, με κάθε κόστος, καθώς είναι πολύτιμος για την εκπαιδευτική διαδικασία και την ανάπτυξη δεξιοτήτων των μαθητών στα επαγγελματικά λύκεια και αποτελούν θεμέλιο για την εκπαίδευση, καθώς εκεί πραγματοποιείται η πρακτική άσκηση και εφαρμογή των θεωρητικών γνώσεων των μαθητών και αυτά είναι αναντικατάστατα. Ποιες κινήσεις θεωρείτε ότι πρέπει να γίνουν για τη διασφάλιση τους;

Τέλος, προς την ΕΤΕ. Λέτε σε σχετική ανακοίνωση, ότι με το παρόν επιχειρείται υποβάθμιση της επαγγελματικής εκπαίδευσης και προωθείται η ιδιωτικοποίησή της. Με ποιους τρόπους θα αποφύγουμε αυτό το σενάριο; Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Ασημακοπούλου. Κύριε Παραστατίδη, παρακαλώ, έχετε το λόγο.

# ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):

Θέλω να θέσω 3-4 ερωτήματα. Το πρώτο προς την Πανελλήνια Ένωση Διευθυντών Δημοσίων ΙΕΚ και τον κύριο Κακούρο Αναστάσιο, που έχω την τύχη να είναι και δίπλα μου, ο οποίος τόνισε ότι θεωρεί θετικό το ρόλο του συντονιστή στα ΚΕΕΚ, ο οποίος θα παίρνει και ένα πολύ υψηλό επίδομα, αυτό του προϊσταμένου της Γενικής Διεύθυνσης. Μάλιστα, ο κύριος Κακούρος περιέγραψε και τα προσόντα, τα οποία θα πρέπει να είναι αυξημένα, κατά την άποψή του. Τα προσόντα βεβαίως και οι προϋποθέσεις και οι περιγραφές θα γίνουν από το Υπουργείο, η τοποθέτηση θα γίνει από το Υπουργείο και η οποιαδήποτε παύση θα γίνει από το Υπουργείο. Γιατί δεν ζητάμε να γίνει με αξιοκρατικά κριτήρια η τοποθέτηση του συντονιστή, εφόσον μιλάμε για προσόντα; Δεν θα έπρεπε να γίνει με αξιοκρατικά κριτήρια; Είναι θετικός ο τρόπος, που γίνεται, εν έτει 2023, να διορίζει και να παύει ο Υπουργός; Και βεβαίως, αν έχει τη δυνατότητα να διορίζει και να παύει ο Υπουργός, οι υποψήφιοι συντονιστές, φαντάζομαι ότι θα βρίσκουν πολύ θετικό το νομοσχέδιο, έτσι;

Δεύτερον, επί της ένωσης της συγκεκριμένης απαιτείται χρηματοδότηση προφανώς. Υπήρχε πρόβλεψη για την ενίσχυση των 15 πειραματικών ΙΕΚ, με ένα σημαντικό ποσό από το Ταμείο Ανάκαμψης. Με υπουργική απόφαση, μάλιστα, φορέας διάθεσης αυτών των χρημάτων ορίστηκε το ΙΝΕΔΙΒΙΜ. Έχουν φτάσει τα χρήματα αυτά για την αναβάθμιση του εξοπλισμού των υποδομών στα συγκεκριμένα ΙΕΚ; Τι γίνεται με τη χρηματοδότηση των ΙΕΚ, αλλά και με την πρόσληψη εκπαιδευτικού προσωπικού;

Ερώτηση δεύτερη για τον ΣΕΒ, προς την κυρία Οικονόμου Ντόρα. Στο Special Report 2020, για την επαγγελματική εκπαίδευση, αναφέρεται ότι η ίδια απαξιωτική αντίληψη επικρατεί και στην αγορά εργασίας, αφού ούτε οι επιχειρήσεις αναγνωρίζουν την αρχική επαγγελματική εκπαίδευση και κατάρτιση, ως μια αξιόπιστη δεξαμενή ανθρώπινου δυναμικού. Μετά από 30 σχεδόν χρόνια, πιστεύετε ότι αυτή η αντίληψη έχει αλλάξει; Κατά την εκτίμησή σας, στο νομοσχέδιο αυτό, είναι μια πραγματική μεταρρύθμιση για την επαγγελματική εκπαίδευση, όπως ζητά ο ΣΕΒ στις αναλύσεις του;

Ερώτηση προς την κυρία Βαλάση Δέσποινα της ΓΣΕΒΕΕ. Στη μελέτη του ΙΜΕ του Ινστιτούτου Μικρομεσαίων Επιχειρήσεων της ΓΣΕΒΕΕ 2023, για τη συνεχιζόμενη επαγγελματική κατάρτιση, αναφέρεται ότι, για να ολοκληρωθεί το εγχείρημα, είναι απαραίτητη μια ευρεία διαβούλευση, μεταξύ των εκπροσώπων των κρατικών φορέων, των κοινωνικών εταίρων, των εμπειρογνωμόνων, των παρόχων και των στελεχών και εκπαιδευτών του πεδίου του ΣΕΚ, καθώς επίσης μια επόμενη εκτενής ερευνητική προσέγγιση με τη συμμετοχή όλων των ενδιαφερομένων, η οποία θα αποσκοπεί στη διατύπωση βραχυπρόθεσμων μεσοπρόθεσμων και στρατηγικού χαρακτήρα προτάσεων παρέμβασης, με στόχο την αναβάθμιση της ποιότητας του πεδίου και την εξασφάλιση της βιωσιμότητάς του. Ερώτηση: Έγινε η διαβούλευση αυτή; Το νομοσχέδιο αυτό είναι μια ριζική αναδιαμόρφωση και αναβάθμιση του συστήματος, προκειμένου να λειτουργήσει αποδοτικά, όπως αναφέρεται στη μελέτη σας; Και πού νομίζετε ότι οφείλεται το πολύ χαμηλό ποσοστό συμμετοχής ενηλίκων σε προγράμματα επαγγελματικής εκπαίδευσης και κατάρτισης; 3,5% μόλις για την Ελλάδα, σε σχέση με το 11,9%, που είναι ο ευρωπαϊκός μέσος όρος, με βάση τουλάχιστον τα στοιχεία της EUROSTAT.

Ερώτηση προς τον κύριο Θεοδωρόπουλο Σωτήριο από την ΕΤΕ, την Ένωση Τεχνολόγων Εκπαιδευτικών, η οποία, πράγματι, είχε ένα εξαιρετικό και λεπτομερές υπόμνημα. Στα ελάχιστα θετικά o κύριος Θεοδωρόπουλος ανέφερε την ρύθμιση για την ηλεκτρονική πύλη. Υπάρχει η αντίστοιχη πύλη και για τους αποφοίτους των ΕΠΑΛ;

**ΣΩΤΗΡΙΟΣ ΘΕΟΔΩΡΟΠΟΥΛΟΣ (Μέλος του Δ.Σ. της Ένωσης Τεχνολόγων Εκπαιδευτικών (ΕΤΕ) – Υπεύθυνος Επιστημονικών Θεμάτων):** Όχι, δυστυχώς, δεν υπάρχει και είναι αίτημά μας. **ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ωραία, άρα εδώ να μη βγάλουμε το συμπέρασμα, αλλά τέλος πάντων το ερώτημα υπάρχει.

Τέλος, προς την ΟΛΜΕ και την κυρία Μανουσογιωργάκη Στυλιανή να πω και να ρωτήσω με ποιο συγκεκριμένο τρόπο πιστεύετε ότι το νομοσχέδιο ενισχύει την κατάρτιση σε βάρος της επαγγελματικής εκπαίδευσης, όπως αναφέρετε; Αυτά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Ο κ. Κατσιβαρδάς;

**ΧΑΡΑΛΑΜΠΟΣ ΚΑΤΣΙΒΑΡΔΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Πρόεδρε, δεν έχω καμία ερώτηση.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Ο κ. Τσιρώνης έχει το λόγο.

# ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα

**«Νίκη»**): Μία ερώτηση μόνο θα ήθελα να κάνω, προς τον κύριο Σωτήριο Θεοδωρόπουλο, μέλος του διοικητικού συμβουλίου της Ένωσης Τεχνολόγων Εκπαιδευτικών. Αναφερθήκατε για τα προβλήματα, που δημιουργούνται στα εργαστηριακά κέντρα, με την εφαρμογή του νομοσχεδίου, όσων προβλέπονται στο νομοσχέδιο. Μπορείτε να γίνετε λίγο πιο ειδικός σε αυτό;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Το λόγο έχει ο κ. Κόνσολας.

**ΕΜΜΑΝΟΥΗΛ ΚΟΝΣΟΛΑΣ (Εισηγητής της Πλειοψηφίας)**: Πράγματι, ήταν μια συνεδρίαση εξαιρετικά σημαντική, αφού οι φορείς κατέθεσαν προτάσεις, κατέθεσαν ενστάσεις, κατέθεσαν, όμως και πολλοί από αυτούς τη θετική τους στάση απέναντι στο νομοσχέδιο. Θέλω να υπενθυμίσω ότι το σχέδιο νόμου, που καταθέτει το Υπουργείο Παιδείας, είναι ένα σημαντικό βήμα και ως προέκταση του ν.4763/20 και κανείς δεν το προσπερνάει αυτό. Όπως είπε ο Υπουργός - και θέλω να το τονίσω αυτό - είναι ένα βήμα επί του πεδίου, που προσθέτει τη φιλοσοφία του ν.4763 και επίσης προσανατολίζει στο μέλλον με τις διατάξεις και τις προβλέψεις αυτού του συγκεκριμένου σχεδίου.

Ωστόσο, διαπιστώνω από την τοποθέτηση των φορέων, που για μένα ήταν μια ευκαιρία μάθησης, ότι υπάρχει σε κάποιο βαθμό - δεν θέλω να πω μεγάλο βαθμό - αναντιστοιχία των θέσεων των φορέων στη διαβούλευση και σήμερα. Αυτό είναι ένα σημείο. Γιατί συμβαίνει αυτό, στους φορείς, που γνωρίζουμε όλοι καλά, ότι κάνουν τοποθέτηση διαφορετική από τη διαβούλευση και σε στοιχεία διαφορετικά σε παραμέτρους από τη διαβούλευση; Επίσης, αξίζει να δούμε τη συζήτηση με τους φορείς, στο πλαίσιο του νομοσχεδίου 4763/20 και καταλαβαίνουν οι περισσότεροι τι εννοούμε με αυτό. Γιατί καταγράφουμε ποιοι είναι οι θετικοί, αλλά και αυτοί που είναι αρνητικοί, που συλλήβδην απορρίπτουν τις προβλέψεις. Διερωτώμαι, αν αυτό το νομοσχέδιο δεν έχει μια θετική πρόβλεψη και δεν θέλω παραδειγματικά να αναφερθώ σε ένα φορέα. Όμως, να τονίσω στους σκοπούς αυτού του νομοσχεδίου, που είναι οι δύο άξονες, αναβάθμιση των προβλέψεων για την κατάρτιση, καθώς επίσης και την αναβάθμιση των προβλέψεων για τη συμβουλευτική και τον επαγγελματικό προσανατολισμό, δεν υπάρχει μια σωστή διάταξη; Όταν λέμε ότι η παιδεία είναι ο χώρος, όπου μπορούμε να συγκλίνουμε και είναι εθνική υπόθεση, δεν υπάρχει κάτι, το οποίο να μπορέσουμε να συνεννοηθούμε και να προχωρήσουμε τη διαβούλευση; Είπε ο κ. Παραστατίδης για τον τομέα ανάπτυξης ανθρώπινου δυναμικού του ΣΕΒ. Αυτό το νομοσχέδιο δεν είναι στις ανάγκες των προβλέψεων των επιχειρήσεων, των βιομήχανων, του συνδέσμου επιχειρήσεων και βιομηχάνων;

Άκουσα με προσοχή τον εκπρόσωπό του ΙΝΣΕΤΕ, τον κύριο Κουτσοκώστα. Μπορεί κάποιος να καταθέσει την άποψή του, αν αυτό το νομοσχέδιο συνδέει τους κοινωνικούς φορείς, τους παραγωγικούς φορείς σε μια ολιστική αντίληψη για την κατάρτιση, εκπαίδευση και δια βίου μάθηση; Αυτός δεν είναι ο στόχος του νομοσχεδίου; Γιατί το προσπερνάμε αυτό; Υπήρχε μέχρι τώρα συντονισμός; Άρα, ακόμα ακόμα και η ΟΛΜΕ, που με σεβασμό άκουσα τη συνάδελφο να καταθέτει συλλήβδην την άρνησή της στο νομοσχέδιο, σε αυτό το νομοσχέδιο δεν υπάρχει πρόβλεψη, που συνδέει την παραγωγική διαδικασία με την μεταλυκειακή τάξη και δεν τονίζει κανείς από την ΟΛΜΕ, ότι για παράδειγμα η συμμετοχή εκπαιδευτικών στη μεταλυκειακή αυτή τάξη από τις ηλικιακές δομές, είναι τόσο μεγάλη και μάλιστα και από τους μαθητές, αφού επιδοτείται και μισθοδοτείται ακόμα και η πρακτική άσκησή τους για αυτό; Ως παράδειγμα, το αναφέρω. Άρα, για μένα το σημαντικό είναι αν το νομοσχέδιο προσθέτει σε αυτές τις επιδιώξεις, που θέτει, θετικό πρόσημο ή όχι. Δεν νομίζω να υπάρχει κάποιος, που θα πει όχι. Είναι καλό να πούμε, επειδή βλέπω κάποιες ενστάσεις, ότι πρέπει να αφήσουμε την παρελθοντολογία, διότι και το ΠΑΣΟΚ συμμετείχε στη συγκυβέρνηση Σαμαρά-Βενιζέλου, το τονίζω και θα το πούμε στην επόμενη συνεδρίαση και ο ΣΥΡΙΖΑ, στην προηγούμενη τετραετία, είχε την ευκαιρία. Γιατί δεν είχαν προστεθεί αυτές όλες οι αναφορές, που κάνουν τα Κόμματα και οι θέσεις, που καταθέτουν, σήμερα, ιδιαίτερα η Αξιωματική Αντιπολίτευση και η μείζων Αντιπολίτευση, στην τότε διεργασία;

Αυτό είναι ένα ερώτημα, το οποίο να το αφήσω να απαντηθεί στις επόμενες συνεδριάσεις, διότι θέλω να παρακαλέσω και οι φορείς να καταθέσουν τα υπομνήματα, πέρα από την τοποθέτησή τους σήμερα εδώ και να υπάρχει και ένα συνολικό υπόμνημα, με δεύτερη ανάγνωση, από το Υπουργείο Παιδείας. Θα περιμένω και την ηγεσία του Υπουργείου Παιδείας πόσες από αυτές τις προτάσεις, που έχουν καταθέσει οι φορείς, θα συμπεριλάβει στον τελικό σχεδιασμό, ώστε να δούμε, στην Ολομέλεια, τι μπορούμε ακόμα να αμβλύνουμε στο επίπεδο του δημόσιου διαλόγου για τα θέματα της επαγγελματικής κατάρτισης για την ενίσχυση του Εθνικού Συστήματος Επαγγελματικής Εκπαίδευσης και Κατάρτισης.

Κύριε Πρόεδρε, ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Κόνσολα. Το λόγο έχει ο κ. Βλαχάκος.

**ΝΙΚΟΛΑΟΣ ΒΛΑΧΑΚΟΣ:** Ευχαριστώ, κύριε Πρόεδρε.

Καταρχάς, να συγχαρώ όλους τους συμμετέχοντες γι΄ αυτήν την άρτια κατάθεση των ιδεών που έδωσαν.

Θα ήθελα να απευθύνω δύο ερωτήσεις στην κυρία Σιοτρόπου, την Πρόεδρο της Πανελλήνιας Ένωσης Ιδιωτικών ΙΕΚ, αφού πρώτα πω ότι συμφωνώ μαζί της σε μια πρόταση, που έκανε σχετικά με την αναβάθμιση των ΙΕΚ, για περισσότερα εξάμηνα. Νομίζω ότι αυτά τα εξάμηνα θα δώσουν περισσότερη πρακτική και θεωρητική εμπειρία στους νέους και στις νέες εκείνες, που θα σπουδάσουν.

Η πρώτη ερώτηση που θέλω να κάνω: Ποια είναι η γνώμη της για τη λειτουργία των Συμβουλίων Στρατηγικής και Ποιότητας της Ανώτερης Επαγγελματικής Εκπαίδευσης.

Και η δεύτερη: Γιατί ζητούν εκπρόσωπο σε κάθε ένα από τα Όργανα, τα οποία θα συστηθούν, προκειμένου να ενταχθούν στο καινούργιο νομοθετικό πλαίσιο; Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Βλαχάκο. Το λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ, κύριε Πρόεδρε.

Θέλω να ρωτήσω κάτι την Πρόεδρο των ιδιωτικών ΙΕΚ. Στα ιδιωτικά ΙΕΚ, στο Τμήμα Θεάτρου, ποιοι ακριβώς θα μπορέσουν να διδάξουν; Αυτό ήθελα να ρωτήσω.

Ευχαριστώ, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κ. Μπιμπίλα.

Παρακαλούμε για τις απαντήσεις. Θα ξεκινήσουμε από την κυρία Μανουσογιωργάκη.

**ΣΤΥΛΙΑΝΗ ΜΑΝΟΥΣΟΓΙΩΡΓΑΚΗ (Γενική Γραμματέας της Ομοσπονδίας Λειτουργών Μέσης Εκπαίδευσης (ΟΛΜΕ):** Ευχαριστώ, κύριε Πρόεδρε.

Ξεκινώ από την ερώτηση της κυρίας Θρασκιά. Είπα και στην πρώτη μου ομιλία ότι αυτό που ουσιαστικά κάνει το νομοσχέδιο είναι να δημιουργεί ένα δαιδαλώδη γραφειοκρατικό μηχανισμό. Δεν μένω σε αυτό. Ανέλυσα -νομίζω αρκετά- τις σοβαρότατες παιδαγωγικές και εκπαιδευτικές συνέπειες, που υπάρχουν.

Εν τάχει, λοιπόν, να ξαναπώ ότι, αυτήν τη στιγμή, οι εκπαιδευτικοί της Ελλάδας -με τα επίσημα στοιχεία και της Ευρωπαϊκής Ένωσης και του «ΕΥΡΥΔΙΚΗ»- έχουν ραγδαία αύξηση στην επαγγελματική εξουθένωση. Γιατί συμβαίνει αυτό; Διότι οι εκπαιδευτικοί της Ελλάδας είναι οι μοναδικοί εκπαιδευτικοί στην Ευρώπη, που είναι ταυτόχρονα δάσκαλοι και δασκάλες, ψυχολόγοι, επιστάτες, καθαριστές και ό,τι άλλο μπορείτε να φανταστείτε μέσα στο σχολείο - ενίοτε και αστυνομικοί.

Αυτό το πράγμα, που φέρνει τώρα η Νέα Δημοκρατία και το φέρνει συνεχώς, με πολλαπλά και απανωτά νομοσχέδια, είναι η συνεχής αύξηση της γραφειοκρατίας, μέσα στα σχολεία. Οι εκπαιδευτικοί έχουν πάψει να είναι εκπαιδευτικοί. Είναι άνθρωποι, που όλη μέρα τρέχουν να συμπληρώνουν φόρμες, να κυνηγάνε γονείς, να ψάχνουν πώς θα γίνουν όλα αυτά τα διοικητικά, με τις δαιδαλώδεις διαδικασίες. Και έτσι, δεν μπορούμε να αφιερώσουμε το χρόνο, που πρέπει να αφιερώσουμε, στον παραγωγικό μας ρόλο, για τον οποίο έχουμε προσληφθεί και για τον οποίο έχουμε καταρτιστεί και έχουμε εκπαιδευτεί.

Για τα Εργαστηριακά Κέντρα, η κατάργηση των Τομεαρχών, το ανέφεραν και άλλοι συνάδελφοι, δεν είναι απλά ότι καταργείται μία δομή και τάχα μου οι Τομεάρχες μεταφέρονται απλά στα ΕΠΑΛ. Ποιος θα συντηρεί τον εξοπλισμό, ποιος θα εποπτεύει και εάν αρχίσουν να λείπουν πράγματα από αυτά τα πανάκριβα εργαστήρια, ποιος φέρει την ευθύνη;

Μια πολύ επιτυχημένη δομή, τα Εργαστηριακά Κέντρα, εννοώ, ξαφνικά και χωρίς καμία τεκμηρίωση, χωρίς καμία αποτίμηση ή μια μελέτη, που κάτι να μας δείχνει ότι πρέπει να αλλάξει, ουσιαστικά καταργούνται. Αυτό, προφανώς, έχει παιδαγωγικές συνέπειες.

Σχετικά με την κατηγοριοποίηση των σχολείων, άλλο τα πρότυπα ΕΠΑΛ πια, άλλο τα ΕΠΑΛ των Campus, άλλο τα λοιπά ΕΠΑΛ. Διαλύεται ο ενιαίος χαρακτήρας της εκπαίδευσης.

Για τη βία, το ξαναείπα, υπάρχουν αμέτρητες διεθνείς έρευνες, που δείχνουν ότι όσο μεγαλύτερο είναι ένα σχολείο τόσο μεγαλύτερη είναι η σχολική βία. Χρειάζεται να το εξηγήσει κανείς; Είναι το ίδιο να ελέγχεις και να διαπαιδαγωγείς μια Κοινότητα 100, 200, 300 ατόμων με μια Κοινότητα χιλίων ατόμων;

Σας το λέω ευθέως. Οι εκπαιδευτικοί στα πολύ μεγάλα σχολεία, που κάποιες περιπτώσεις υπάρχουν, δεν προλαβαίνουν ούτε να μάθουν τα ονόματα των παιδιών, όχι να ασκήσουν και παιδαγωγικές διαδικασίες ψυχολογικής υποστήριξης.

Τα τεράστια σχολεία επίσης θα δημιουργήσουν τεράστιους Συλλόγους Διδασκόντων και Διδασκουσών. Όταν είναι 100 αυτοί οι άνθρωποι, για όνομα του Θεού, πώς θα συνεδριάζουν, σε ποιους χώρους, με ποιες διαδικασίες; Πώς είναι δυνατόν ένα Όργανο τόσο μεγάλο να είναι και αποτελεσματικό;

Όλα αυτά και πολλά άλλα, αλλά φαντάζομαι δεν έχω πολύ χρόνο, είναι ξεκάθαρες παιδαγωγικές και εκπαιδευτικές συνέπειες, που θα έρθουν, με το συγκεκριμένο νομοσχέδιο.

Για την ερώτηση του κυρίου Παραστατίδη, πώς ενισχύει την κατάρτιση σε βάρος της εκπαίδευσης, το ένα είναι ότι συνεχίζουν να υπάρχουν οι ΕΣΚ, οι οποίες αποδείχτηκε ότι δεν μπορούν να λειτουργήσουν. Έχουν νομοθετηθεί από το 2020, παταγώδης αποτυχία. Καμία αποτίμηση δεν έχει κάνει η Κυβέρνηση για όλο αυτό, γιατί αν την κάνει, θα αποδειχθεί η κριτική που τόσο έκανε η ΟΛΜΕ, γιατί όλα όσα είχαμε πει έχουν αποδειχτεί πια στην πράξη.

Τι είναι οι ΕΣΚ; Ουσιαστικά τα παιδιά δεν πάνε στο Λύκειο και πάνε για κατάρτιση. Το όνομά τους το λέει. Σχολές Κατάρτισης είναι οι ΕΣΚ και μάλιστα σε πολύ μικρή ηλικία, με την παιδική εργασία, ήδη, μέσα, εκεί υπάρχει ξεκάθαρη παιδική εργασία, αναρωτιέμαι, αν αυτό ανήκει στη νοοτροπία της Ευρώπης, που υποτίθεται ότι ανήκουμε, η πρακτική άσκηση και στα ΕΠΑΛ, που μπαίνουν στους ανηλίκους, ενώ μέχρι τώρα είχαμε στο 4ο έτος και εκεί δεν υπήρχε αντίρρηση, έρχεται ουσιαστικά να κάνει τι;

Αυτές οι 22 μέρες από πού είναι; Φεύγουν από το μάθημα και πάνε να κάνουν πρακτική άσκηση. Αυτό δεν είναι κατάρτιση εις βάρος της εκπαίδευσης; Γιατί πρέπει να χάνονται μαθήματα; Γιατί πρέπει να αντικαθίστανται τα Εργαστήρια με το να πηγαίνουν τα παιδιά απλήρωτα και ανασφάλιστα να «καταρτίζονται»; Να γίνονται αντικείμενα εκμετάλλευσης είναι η πραγματική λέξη.

Επίσης, ο αποκλεισμός των εκπαιδευτικών, των ανθρώπων, που είναι και ζουν και μοχθούν για την επαγγελματική εκπαίδευση, από κάθε διαδικασία διαλόγου. Είπα πριν, ότι εμείς δεν ερωτηθήκαμε ποτέ για τίποτα. Με έκπληξη, ίσως όχι και τόση, άκουσα ότι πάρα πολλοί φορείς είχαν κάνει συναντήσεις και εντελώς τυχαία ήταν όλοι οι φορείς της αγοράς. Εμείς δεν έχουμε λόγο για τίποτα.

Ο αποκλεισμός, λοιπόν, και από το διάλογο, αλλά και από κάθε Συμβούλιο, που ουσιαστικά συγκροτείται, οι εκπαιδευτικοί δεν είμαστε πουθενά. Δεν υπάρχουμε σε αυτό το νομοσχέδιο.

Αυτά ακριβώς δείχνουν και το σκοπό. Ποιος είναι ο σκοπός; Ότι η εκπαίδευση, το παιδαγωγικό κομμάτι, το εκπαιδευτικό κομμάτι έρχεται σε δεύτερη, για να μην πω τελευταία μοίρα. Ποιοι συμμετέχουν, ποιοι αποφασίζουν; Οι εκπρόσωποι της αγοράς, που έχουν ανάγκη την κατάρτιση, παιδιά που θα γίνονται φθηνό, μισοκαταρτισμένο, απόλυτα ελεγχόμενο εργατικό δυναμικό.

Για τον κύριο Κόνσολα, που ρώτησε για τη σύνδεση της επαγγελματικής εκπαίδευσης με την αγορά. Η σύνδεση της επαγγελματικής εκπαίδευσης με την εργασία, προφανώς και είναι αυτονόητη. Κανείς δεν λέει όχι σε αυτό. Οι διαδικασίες, όμως και οι νομοθετικές ρυθμίσεις, που προωθείτε, σε αντίθεση με αυτά, που ίσχυαν, παλαιότερα χρόνια, ουσιαστικά μετατρέπουν την αναγκαία σύνδεση της εκπαίδευσης με την κοινωνία και την εργασία, σε υποταγή της εκπαίδευσης στις βραχυπρόθεσμες ανάγκες των επιχειρήσεων, χωρίς καμία απολύτως σύνδεση, χωρίς κανέναν σχεδιασμό, σε μια μακροπρόθεσμη, αναπτυξιακή στρατηγική σε όφελος της πλειοψηφίας της χώρας.

Όταν, δηλαδή, για να πω ένα απλό παράδειγμα, οι τοπικοί φορείς, οι τοπικές επιχειρήσεις αποφασίσουν ότι η τάδε ειδικότητα δεν τους κάνει πια, την καταργήσουν, να βγάλουν μια άλλη, γιατί άνοιξε μια άλλη επιχείρηση, σε ένα μικρό νησί, τα παιδιά θα εκπαιδεύονται σε αυτό που αποφασίζει ο χ, ψ επιχειρηματίας. Αν αυτή η επιχείρηση κλείσει, τι κάνουν τα παιδιά αυτά; Τίποτα.

Σε μία κοινωνία μεταβιομηχανική, της παγκοσμιοποίησης, το να κάθεστε να μας λέτε ότι είναι στρατηγικός σχεδιασμός να αποφασίζουν τοπικά και βραχυπρόθεσμα κάποιοι άνθρωποι εκτός εκπαίδευσης τι θα σπουδάσουν τα παιδιά, είναι αδιανόητο.

Δηλαδή, απορώ, πραγματικά απορώ, γιατί είμαι και οικονομολόγος και δεν μπορώ να πιστέψω αυτά που ακούω. Δεν έχει καμία σχέση αυτό, που φέρνετε εδώ, με μία ουσιαστική μακροπρόθεσμη στρατηγική ανάπτυξης της οικονομίας και της εργασίας. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Θεοδωρόπουλος.

**ΣΩΤΗΡΙΟΣ ΘΕΟΔΩΡΟΠΟΥΛΟΣ (Μέλος του Δ.Σ. της Ένωσης Τεχνολόγων Εκπαιδευτικών (ΕΤΕ), Υπεύθυνος επιστημονικών θεμάτων):** Κύριε Πρόεδρε, θα αφήσω για το τέλος την ερώτηση του κ. Δελή, διότι είναι απών, μήπως επιστρέψει.

Ξεκινώ με την ερώτηση για την υποβάθμιση του ρόλου της επαγγελματικής εκπαίδευσης. Να τη διατυπώσω, όπως τέθηκε: «Επιχειρείται η υποβάθμιση του ρόλου της επαγγελματικής εκπαίδευσης, σε σχέση με την αρχική κατάρτιση, με τη χρήση των υποδομών και τη σταδιακή υποκατάσταση της επαγγελματικής εκπαίδευσης από τις δομές της αρχικής κατάρτισης».

Αναφέρθηκαν πολλοί και από τους συναδέλφους για την κατηγοριοποίηση των ΕΠΑΛ, της επαγγελματικής εκπαίδευσης, ΕΠΑΛ, ΠΕΠΑΛ, ΕΣΚ κ.λπ.. Η κατάρτιση ήταν μια δοκιμασμένη μέθοδος, τα προηγούμενα χρόνια, με τις ΤΕΣ, εκεί όπου οι μαθητές, οι καταρτιζόμενοι στις ΕΠΑΣ, δεν έπαιρναν γνώσεις μορφωτικού επιπέδου, δεν έπαιρναν γνώσεις γενικής παιδείας. Θέλαμε ή θέλουμε τώρα με τις ΕΣΚ, βάζοντας και δίνοντας πρόσβαση στους ανήλικους μαθητές, στα ανήλικα παιδιά μας, να έχουμε τεχνικούς αμόρφωτους; Νομίζω από την εμπειρία μου τόσων ετών, ότι η γενική μόρφωση πρέπει να είναι παράλληλα με την τεχνική μόρφωση, πρέπει να βγάζουμε από τα σχολεία μας μαθητές, τεχνικούς μορφωμένους, να μπορείτε να συνεννοηθείτε και στο συνεργείο, όπου πάτε το αυτοκίνητό σας και στο σπίτι σας.

Είναι πάγια η θέση μας ότι στις ΕΣΚ θα πρέπει να εγγράφονται ενήλικοι μαθητές, για να αποφύγουμε τη σχολική διαρροή από την εκπαίδευση από το λύκειο και δεύτερον, η υποβάθμιση γίνεται, μέσω της μείωσης των κονδυλίων για τα ΕΠΑΛ. Το ένα εκατομμύριο ευρώ προσφέρθηκε, ως χρηματοδότηση για τα ΠΕΠΑΛ, για τα ΕΠΑΛ δεν έχει πάει τίποτα. Τα προγράμματα σπουδών, τα βιβλία ακόμη είναι «βαλτωμένα». Οι επιτροπές που συνεδριάζουν στο ΙΕΠ έχουν σταματήσει, στη δημοσιότητα δεν έχουμε κάτι, δεν ξέρουμε τι γίνεται, θεωρούμε ότι έχουμε «βαλτώσει». Αυτό εννοούμε υποβάθμιση του ρόλου της επαγγελματικής εκπαίδευσης.

Στη δεύτερη ερώτηση, βάζουμε ένα θετικό πρόσημο στην ηλεκτρονική πύλη, στην οποία έχουν τη δυνατότητα, όπως διαβάζω από το νομοσχέδιο, όλοι οι καταρτιζόμενοι και οι απόφοιτοι του επιπέδου 5 του Εθνικού Πλαισίου Προσόντων, που αποκτούν πρόσβαση στην ειδική εφαρμογή κ.λπ..

Ερώτημα: Μπορούν οι απόφοιτοι ή και οι μαθητές του μεταλυκειακού έτους τάξης μαθητείας να έχουν πρόσβαση σε αυτή την πλατφόρμα; Η απάντηση είναι όχι, απ΄ ό,τι προκύπτει, διαβάζοντας το σχέδιο νόμου. Γι’ αυτό, λοιπόν, βάλαμε το θετικό πρόσημο, με μία επιφύλαξη. Θα πρέπει όλοι οι καταρτιζόμενοι και οι μαθητές και όσοι οδεύουν προς το επίπεδο 5 να έχουν πρόσβαση σε αυτή την πλατφόρμα. Άλλωστε, βοήθεια θα προσφέρουμε στα παιδιά μας και κόστος δεν έχει κάτι επιπλέον για το ελληνικό δημόσιο. Θεωρούμε ότι αυτό θα έπρεπε να γίνει.

Στην ερώτηση του κυρίου Τσιρώνη, σχετικά με τα εργαστηριακά κέντρα, έκανα μια εισαγωγή στην πρωτολογία μου και είπα το εξής. Η πρώτη μου φράση ήταν ότι καταργούνται τα Εργαστηριακά Κέντρα και παραμένουν ως δομές παιδαγωγικού χαρακτήρα. Τι θέλω να πω με αυτό; Φανταστείτε, όταν μέσα σε ένα σχολείο, δεν υπάρχει Σύλλογος Διδασκόντων, αλλά υπάρχει μόνο ένας διευθυντής και δύο λειψοί - επιτρέψτε μου για την έκφραση – υποδιευθυντές, για να καλύψουν ένα εύρος ωραρίου, από το πρωί στις 8 μέχρι τις 11 το βράδυ, που τελειώνουν και τα εσπερινά, για όλες τις δομές, ποια παιδαγωγική προσέγγιση θα έχουμε στους μαθητές μας, όταν απουσιάζει ο Σύλλογος, που είναι επιφορτισμένος, με θέματα παιδαγωγικά, με θέματα ασφαλείας, αν θέλετε, που είναι πολύ βασικό το θέμα ασφάλειας;

Στα Εργαστηριακά Κέντρα θα προσέρχονται μαθητές, θα ανοίγουν μία αίθουσα και ξέρετε, κυρίες και κύριοι βουλευτές και συνάδελφοι, ότι οι αίθουσες των Εργαστηριακών Κέντρων είναι μικρά εργοστάσια, σε τετραγωνικά της τάξεως των 150 έως 200 τετραγωνικών είτε σε ένα εργαστηριακό κέντρο με 10 – 15 αίθουσες της τάξεως των 2.000 τετραγωνικών μέτρων. Τρεις μόνο άνθρωποι θα περιφέρονται για την ασφάλεια των μαθητών μας, σε αυτή την εποχή, που ζούμε, με την έξαρση της παραβατικότητας, σε όλη την κοινωνία.

Εμείς, λέμε, τουλάχιστον, οι υπεύθυνοι των εργαστηρίων να παραμείνουν στα Εργαστηριακά Κέντρα, να είναι υπό την αιγίδα, αν θέλετε ή υπό τη διοίκηση του Εργαστηριακού Κέντρου, για να υπάρχει ένα, αν δεν θέλετε να το πείτε Σύλλογο Διδασκόντων, θα παραμείνουμε εκπαιδευτική, παιδαγωγική μονάδα, ένα συντονιστικό όργανο λειτουργίας. Πουθενά, δεν υπάρχει, σε καμία δομή, που να μην υπάρχει ένα συντονιστικό όργανο λειτουργίας. Δεν ήρθε στο μυαλό μου κάποια δομή και μάλιστα εκπαίδευσης, που να τη διοικεί ένας, ο διευθυντής, με δύο υποδιευθυντές και να έχει να κάνει με ανθρώπινες ψυχές, με παιδιά. Σκεφτείτε το.

Οι υπεύθυνοι εργαστηρίων θα πρέπει να παραμείνουν στα Εργαστηριακά Κέντρα έστω αυτό το μικρό.

Έλεγε κάποιος, ως αντίλογο, κυρία Υφυπουργέ, «Μα θα έχετε τόσους Τομεάρχες», πολλοί Τομεάρχες. Σας ανέφερα στην αρχή τρεις Τομεάρχες εξυπηρετούσαν τέσσερα σχολεία, τώρα, θα γίνουν 17 ή 19, αν δεν απατώμαι, στο πλήθος τους, μαζί με των γενικών μαθημάτων. Μα, αυτοί τα καθήκοντά τους θα είναι συν αυτά, που έχουν στα ΕΠΑΛ, θα έχουν να οργανώσουν και το θεωρητικό μέρος και το πρακτικό μέρος.

Τώρα, στα ΕΚ, όπως είναι δομημένα, έχουμε Τομεάρχες για το αντικείμενό τους πληροφορική στην πληροφορική. Παρότι στην τελευταία χρονιά, για περιορισμό των δαπανών του δημοσίου, μας υποχρέωσαν να κάνουμε σύμπτυξη τομέων και ένας της πληροφορικής να είναι μαζί με τους μηχανολόγους κλπ., το κατ’ ελάχιστο, που μπορείτε να κάνετε, είναι να επιτρέψετε, να ορίσετε τους υπεύθυνους εργαστηρίων, ως μέλη ενός, όπως θέλετε πείτε το,

«Συντονιστικού Οργάνου» ή «Συλλόγου Διδασκόντων» του Εργαστηριακού Κέντρου, για να υπάρχει η δυνατότητα εφημεριών κλπ..

Ένα ζήτημα, που προκύπτει επιπλέον, είναι η σύνταξη των προγραμμάτων, τρία διαφορετικά, τέσσερα διαφορετικά σχολεία, που αναφέρονται και φιλοξενούνται από τις υποδομές του ΕΚ, δύο έστω δουλεύουν σε μία βάρδια, ένα σε εσπερινή, βγάζει το καθένα το δικό του πρόγραμμα, που αλληλοκαλύπτεται. Δεν προβλέπεται πουθενά, ενώ στο προηγούμενο προβλεπόταν. Το ΕΚ καθόριζε το πρόγραμμα και με τη σύμφωνη γνώμη γίνονταν οι αμοιβαίες υποχωρήσεις. Είμαστε εκπαιδευτικοί και πράγματι κάνουμε αμοιβαίες υποχωρήσεις και παραχωρήσεις, όπου χρειαστεί και όταν πρέπει.

Αυτό, λοιπόν, θα οδηγήσει, αν παραμείνει όπως έχει, σε μία «Βαβέλ», που κανείς δεν θα ξέρει πού είναι υπεύθυνος, ποια είναι η δικαιοδοσία του και αν είναι, μπορεί να είναι απομακρυσμένα. Δεν μπορούμε να σκεφτούμε την επόμενη μέρα τι μπορεί να γίνει, σε τι κατάσταση θα είναι, όπως ανέφερε και η συνάδελφος, η υλικοτεχνική, η πανάκριβη υλικοτεχνική υποδομή. Να σκεφτούμε τα χρήματα του Ελληνικού Δημοσίου, που και τώρα πρόσφατα σε κάποιο βαθμό μας έφεραν κάποιον εξοπλισμό. Κάποιος πρέπει να τα διασφαλίσει, να τα διαφυλάξει. Θεωρώ ότι δεν κάνετε ένα νομοσχέδιο για αύριο ή για ένα χρόνο, το κάνετε για ένα βάθος χρόνου. Αργότερα, αυτοί οι εξοπλισμοί θα αρχίσουν να έχουν προβλήματα. Κάποιος πρέπει να τους εκσυγχρονίσει, αυτοί είναι οι υπεύθυνοι εργαστηρίων.

Είπα στην πρωτολογία μου, τελειώνοντας, ότι η αναβάθμιση της τεχνικής επαγγελματικής εκπαίδευσης περνάει μέσα από την αναβάθμιση του εκπαιδευτικού της προσωπικού. Τι κι αν έχεις εξοπλισμό εκατομμυρίων η δισεκατομμυρίων και δεν έχεις ευρυμαθείς και άρτια καταρτισμένους εκπαιδευτικούς, για να διδάξουν το αντικείμενο, όπως πρέπει να διδαχτεί και χωρίς να υποτιμώ τα άλλα αντικείμενα, η Ιστορία είναι Ιστορία, την ξέρει κάποιος φιλόλογος, πραγματικά θέλει σύγχρονες παιδαγωγικές τεχνικές μεθόδους, αλλά η εξέλιξη της τεχνολογίας στην ψηφιακή εποχή, που φτάσαμε, απαιτεί ιδιαιτερότητες στην τεχνική μετάδοσης της γνώσης.

Αυτή, λοιπόν, η αναβάθμιση των εκπαιδευτικών περνάει μέσα από μία σχολή, που έκανε πολύ καλά τη δουλειά της, εδώ και δεκαετίες. Την Σ.Ε.Λ.Ε.Τ.Ε με την ΑΣΕΤΕΜ και σήμερα την Α.Σ.ΠΑΙ.ΤΕ..

Αυτή η Σχολή, όπως αναφέρθηκε ο κύριος Δελής, πραγματικά κι εμείς δεν ξέρουμε τι γίνεται. Εικάζουμε, σήμερα, ότι έχει μπει σε ένα χρονοντούλαπο, από τότε που όλα τα ΤΕΙ πέρασαν στην Τριτοβάθμια Εκπαίδευση και παραμένει η μοναδική Σχολή στη χώρα μας, που είναι εκτός πανεπιστημιακού πεδίου. Πολλές φορές, στο παρελθόν και προς τιμήν τους, τα Κόμματα και το Κόμμα του κυρίου Δελή και ο ΣΥΡΙΖΑ και το ΠΑΣΟΚ – ΚΙΝΗΜΑ ΑΛΛΑΓΗΣ, αλλά και από τη Νέα Δημοκρατία άκουσαν, με προσοχή τις ανησυχίες μας, ως εκπαιδευτικοί και δεν είναι συναισθηματικό μόνο, επειδή οι περισσότεροι εξ ημών της Ένωσης έχουμε τελειώσει αυτή τη Σχολή, αλλά είναι και θέμα βελτίωσης του επιπέδου της Τεχνικής Επαγγελματικής Εκπαίδευσης.

Όλες οι προηγούμενες ηγεσίες, όπως σας είπα, του Υπουργείου Παιδείας, ουδέποτε δέχτηκαν να ακούσουν τις απόψεις μας. Γι’ αυτό, κυρία Υφυπουργέ, είναι μια παράκληση προς εσάς, δεχτείτε μας, καλέστε μας, όχι μόνο την Ένωση Τεχνολόγων Εκπαιδευτικών, αλλά και τις άλλες Ενώσεις, που έχουν να κάνουν με Τεχνική Επαγγελματική Εκπαίδευση. Ακούστε τις απόψεις μας, τι έχουμε. Κυρίως εμείς, σαν ΕΤΕ, σε σχέση με την ΑΣΠΑΙΤΕ, ένα ίδρυμα, που ρέπει προς την καταστροφή. Αν μένετε προς τα βόρεια προάστια, περάστε μια βόλτα, έχει πάρα πολύ ωραίο κάμπους, αλλά ο χώρος, πλέον έχει καταστραφεί. Κρέμονται οι τοίχοι του, γκράφιτι ανορθόδοξα παντού και me μια Διοικούσα Επιτροπή, που κάνει ό,τι κάνει, που συμφωνεί, που προσπαθεί για την ένταξη της Σχολής στον πανεπιστημιακό χώρο.

Κλείνοντας, περιμένουμε την πρόσκληση σας. Σας ευχαριστούμε πολύ.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Σας ευχαριστούμε, κύριε Θεοδωρόπουλε. Το λόγο έχει ο κύριος Κόνσολας.

**ΕΜΜΑΝΟΥΗΛ ΚΟΝΣΟΛΑΣ (Εισηγητής της Πλειοψηφίας):** Επειδή ο κύριος Θεοδωρόπουλος ήταν πολύ οξύς σε κάποιους χαρακτηρισμούς, εγώ θέλω να τον ρωτήσω, με πολύ σεβασμό.

Θεωρείτε ακατάλληλους συλλήβδην όλους τους εκπαιδευτές, πλην των αποφοίτων της ΑΣΠΑΙΤΕ, προφανώς. Εγώ, λοιπόν, θέλω να αναλάβετε πρωτοβουλία, κύριε Πρόεδρε, να ενημερωθεί η Διοίκηση της ΑΣΠΑΙΤΕ, να συναντηθεί μαζί με το Προεδρείο της ΕΤΕ, να δώσει απαντήσεις. Σας το ζητώ, διότι πιστεύω θα συμφωνούν και τα άλλα Κόμματα, αλλά θεωρώ την επισήμανση του κ. Θεοδωρόπουλου, ότι είναι όλοι άχρηστοι, ενώ υπάρχει μηχανισμός αξιολόγησης, αποτίμησης και διαδικασία πρόσληψης των εκπαιδευτών, αν τυχόν δεν είναι, έτσι αυτή η αναφορά που καταθέσατε σήμερα, τα πρακτικά υπάρχουν εδώ. Όμως, πρέπει να λάβετε πρωτοβουλία, να συναντηθεί με την ΑΣΠΑΙΤΕ, αν πράγματι έχει καταρρεύσει ή είναι μια απαξιωτική δομή, που δεν πρέπει να συμμετέχει κανένας. Με συγχωρείτε, πάρα πολύ.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Το λόγο έχει ο κύριος Θεοδωρόπουλος.

**ΣΩΤΗΡΗΣ ΘΕΟΔΩΡΟΠΟΥΛΟΣ (Μέλος του Δ.Σ της Ένωσης Τεχνολόγων Εκπαιδευτικών (ΤΕΕ) - Υπεύθυνος Επιστημονικών θεμάτων):** Κύριε Πρόεδρε, δεν είπα σε κανένα μέρος της ομιλίας μου ότι οι εκπαιδευτικοί, οι απόφοιτοι της ΑΣΕΤΕΜ - ΣΕΛΕΤΕ είναι οι καλύτεροι, είπα ότι υπάρχει μια διαφορά, σε σχέση με το πώς διδάσκουμε το αντικείμενο. Επειδή, ο τόρνος, ο ηλεκτρικός πίνακας και όλα τα ηλεκτρονικά προχωράνε στην ψηφιακή εποχή, θέλει κάθε φορά ανανέωση του τρόπου. Αυτό ακριβώς είπα. Και είπα, με όλο το σεβασμό, δεν μέμφομαι κανέναν. Είναι αξιόλογοι οι συνάδελφοι και αξιολογότατοι και από εμένα, αρκετοί.

Δεύτερον, για την ΑΣΠΑΙΤΕ, πρέπει και είπα πού: Υλικοτεχνικά. Αν περάσετε είπα απέξω, βλέπουμε ότι υπάρχει μία κατάρρευση στο όλο κτιριακό, σε αυτό το περίφημο κάμπους, που ιδρύθηκε επί Κωνσταντίνου Καραμανλή. Αυτό ρέπει, αυτό εννοώ και δεν το παίρνω πίσω με την έννοια, γιατί καταλαβαίνετε τι εννοώ. Εξωτερικά φαίνεται ότι ρέπει.

**ΧΡΗΣΤΟΣ ΚΕΛΛΑΣ (Προέδρος της Επιτροπής ):** Ευχαριστούμε πολύ. Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Θα ήθελα να κάνω δύο ερωτήσεις μόνο. Ακούστηκε από πολλούς και πολλές ότι δεν υπήρξε κοινωνικός διάλογος. Ερωτώ, λοιπόν, το Ινστιτούτο της ΓΣΕΕ, που υποτίθεται ότι είναι ένας φορέας, που πρέπει να συμβουλεύει την πολιτεία, ποια είναι η εκτίμησή του ότι δεν υπήρξε κοινωνικός διάλογος. Επίσης, την εκπρόσωπο της ΟΛΜΕ, η οποία μας είπε ότι οι άνθρωποι, που καλούνται να υπηρετήσουν ακριβώς αυτό το όραμα, δεν εκλήθησαν από κανένα για να πουν τις απόψεις τους. Το ίδιο νομίζω είπαν και οι τεχνολόγοι εκπαιδευτικοί. Το ίδιο ειπώθηκε και από το Ινστιτούτο της ΓΣΕΒΕΕ.

Υποτίθεται, ότι εδώ πάμε να κάνουμε μία μεταρρύθμιση ή τη συνέχιση μιας μεταρρύθμισης. Ποια είναι η εκτίμησή τους; Γιατί δεν έγινε ο επαρκής κοινωνικός διάλογος;

Γιατί στον κοινοβουλευτικό διάλογο συντμήθηκαν τόσο πολύ οι προθεσμίες, που πραγματικά υπήρξε πάρα πολύ μεγάλη δυσκολία και ξέρετε ότι βγήκε μέσα στις γιορτές για να μπορέσουμε να δουλέψουμε ουσιαστικά σε αυτή την κατεύθυνση.

Λοιπόν και το δεύτερο το οποίο θέλω να ρωτήσω, είναι ποια είναι η εκτίμηση, γιατί δεν αξιολογήθηκαν οι μέχρι τώρα, εν πάση περιπτώσει, καινούργιες δομές. Θα ρωτήσω και εγώ τον εκπρόσωπο των Τεχνολόγων-Εκπαιδευτικών, που είπε ότι δεν αξιολογήθηκε τι έγινε με τα ΠΕΠΑΛ. Έτσι δεν είναι; Είπατε για τα Πρότυπα ότι ενώ προβλέπονταν οι αξιολογήσεις, για να δούμε πού πάμε, δεν υπήρξε αξιολόγηση. Εκτιμάτε, γιατί δεν υπάρχει αυτή η αξιολόγηση και τι σημαίνει αυτό; Πάμε και όπου βγει; Γιατί γίνεται ακριβώς αυτό;

Αυτά εγώ νομίζω, γιατί ουσιαστικά είμαι και λίγο εκτός διαδικασίας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κ. Ιωάννης Γιαννακλής.

**ΙΩΑΝΝΗΣ ΓΙΑΝΝΑΚΛΗΣ (Μέλος του Σωματείου Εκπαιδευτών Δημοσίων ΙΕΚ):** Θα ήθελα πριν τοποθετηθούμε πάνω στην ερώτηση, να κάνω ένα μικρό σχόλιο για ποιο λόγο, ενώ το λέμε στο υπόμνημά μας και το έχουμε καταθέσει και σε δημόσια διαβούλευση, δεν αναφερθήκαμε στα σεμινάρια, στην πρωτολογία της Προέδρου μας, της κυρίας Βασιλείου. Ο λόγος είναι ότι θέλαμε στο λίγο χρόνο, που είχε η κυρία Βασιλείου, να εστιάσουμε σε τρία πολύ βασικά ζητήματα των εκπαιδευτών, που είναι οι συμβάσεις, οι οποίες δεν είναι αυτές, που πρέπει να είναι. Δηλαδή, δεν είναι εξαρτημένης εργασίας, με αποτέλεσμα να δημιουργούνται πολλά προβλήματα στην ασφάλιση και την επιδότηση της ανεργίας, αλλά και στην απεικόνιση της ασφαλιστικής ικανότητας σε πολλούς συναδέλφους.

Στο δεύτερο, ήταν στη Διαφάνεια των Αναθέσεων.

Στο τρίτο, στην αξιολόγηση, με την έννοια, ότι η αρνητική βαθμολογία, κατά την αξιολόγηση των εκπαιδευτών, μπορεί να οδηγήσει σε αλλαγή της αξιολογικής σειράς. Άρα, ενδεχομένως μπορούμε να διαμορφώσουμε εμείς μια λίστα.

Τώρα, ως προς το ερώτημά σας. Το σωματείο μας έχει πολλές φορές λάβει τη διαβεβαίωση από τους υπηρεσιακούς παράγοντες του Υπουργείου Παιδείας, ότι το κονδύλι για τα σεμινάρια των εκπαιδευτών υπάρχει και έχει εγκριθεί. Όμως, τα σεμινάρια, τα οποία ήταν, επειδή υπήρχε και το πρόβλημα με τον κορονοϊό, όπως γνωρίζετε, ήταν κάτι πρωτόγνωρο και για μας, να τρέξουμε εξ αποστάσεως εκπαίδευση. Ένα αντικείμενο, λοιπόν, που θα ήταν, το πώς κάνουμε την εξ αποστάσεως εκπαίδευση, που κληθήκαμε ξαφνικά να διδάξουμε, μια περίοδο απομακρυσμένα, ήτανε άλλα θέματα πληροφορικής για πολλούς συναδέλφους και είναι και θέματα, επειδή κάποιοι συνάδελφοι δεν είναι πιστοποιημένοι, ιδίως στην επαρχία. Είναι και θέματα παιδαγωγικά, το πώς να κάνουν μαθήματα σε ενήλικες, γιατί όπως γνωρίζετε, οι ενήλικες μαθαίνουν διαφορετικά από τα μικρότερα παιδιά.

Άρα, έχουμε τις διαβεβαιώσεις από τους υπηρεσιακούς παράγοντες, ότι τα λεφτά υπάρχουν, αλλά τα σεμινάρια ακόμα δεν έχουν ξεκινήσει. Δεν ξέρουμε, όμως γιατί. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κ. Νικόλαος Σεκεριάδης.

**ΝΙΚΟΛΑΟΣ ΣΕΚΕΡΙΑΔΗΣ (Ταμίας του Δ.Σ της Ομοσπονδίας Λειτουργών Τεχνικής και Επαγγελματικής Εκπαίδευσης Ελλάδος (ΟΛΤΕΕ):** Ειλικρινά, αναρωτιόμαστε σαν Ομοσπονδία, με ποια οικονομοτεχνική μελέτη καταργούν τα εργαστηριακά κέντρα;

Ποιος είναι αυτός ο φωτεινός εγκέφαλος, που κάθισε και σκέφτηκε ότι τα εργαστηριακά κέντρα, 100 περίπου στο σύνολο, με τεράστια περιουσία, πρέπει να καταργηθούν;

Αυτό, ειλικρινά, δεν το καταλαβαίνουμε. Αυτό που καταλαβαίνουμε είναι ότι, αν θέλεις να υποβαθμίσεις την τεχνική επαγγελματική εκπαίδευση και να την πας παρακάτω, είναι εύκολο πολύ. Καταργείς τα εργαστηριακά κέντρα. Θα σας πω και πώς τα καταργείς. Η αποδόμησή τους είναι δεδομένη. Όταν δεν υπάρχει σύλλογος καθηγητών σε ένα σχολείο, παύει το σχολείο αυτό να λειτουργεί. Αφήνετε εργαστηριακά κέντρα με έναν διευθυντή και με έναν υποδιευθυντή. Μάλιστα. Εδώ ακόμα δεν έχει αποφασιστεί, αν αυτοί οι άνθρωποι θα έχουν ωράριο. Σε ποια σχολική μονάδα θα έχουν ωράριο; Θα πάρουν θεωρητικό μάθημα; Θα πάρουν πρακτικό; Θα μου πείτε αυτά θα βγουν, με υπουργικές αποφάσεις. Μόνο που αυτές, με την εμπειρία, που έχουμε, από την ελληνική πολιτεία, αργούν πάρα πολύ. Προσπαθείτε, σε μία εποχή, που το αστυνομικό δελτίο είναι γεμάτο, να δημιουργήσετε σχολεία - τέρατα των 1.000 και 1.200 ατόμων. Με ποια φύλαξη; Με ποιο προσωπικό; Με ποιους επιστάτες; Πού θα συνεδριάζουν αυτοί οι σύλλογοι των 150 ατόμων; Θα μας δώσει η Κυβέρνηση κάποιο αμφιθέατρο;

Αναρωτήθηκε κάποιος βουλευτής, εάν όλα στο νομοσχέδιο είναι στραβά. Όχι, δεν είναι όλα στραβά, αλλά δεν είμαστε εδώ, για να κάνουμε ευχολόγια. Εδώ είμαστε, για να δούμε τα κακώς κείμενα. Και αν το νομοσχέδιο έχει 2 - 3 άρθρα καλά στο σύνολο των 40, αυτό δεν θεωρείται επιτυχημένο νομοσχέδιο.

Ξέρετε οι λέξεις σηματοδοτούν νοήματα. Λέμε «campus». Τι ωραία λέξη! Το ακούει ο μέσος Έλληνας και σκέφτεται αυτά, που έχει δει σε αμερικάνικες ταινίες, γκαζόν, γρασίδι, κολυμβητήρια, γυμναστήρια. Σε ποια σχολεία θα γίνουν αυτά; Στα κτίρια της δεκαετίας του ’70; Ξέρετε, τα κτίρια όλων των σχολείων ανήκουν στους δήμους. Όλοι σας λίγο - πολύ αντιλαμβάνεστε τι επικρατεί στους δήμους. Φαντάζεστε, λοιπόν, ότι ούτε υδραυλικός δεν έρχεται ούτε ηλεκτρολόγος, για να φτιάξει κάτι στα ερειπωμένα σχολεία. Και αντί η Κυβέρνηση να σκεφτεί είτε να αναβαθμίσει τα ήδη υπάρχοντα είτε να χτίσει καινούργια με προβλέψεις για ΑμεΑ, προφανώς, δεν κάνει τίποτα από όλα αυτά και στα ήδη υπάρχοντα σχολεία προσπαθεί να βάλει 1.000 άτομα.

Προσπαθεί σε κτίρια – τέρατα, που θα δημιουργήσει, να έχει δομές διαφορετικού επιπέδου, 3, 4 και 5. Μάλιστα. Ποιο εργαστηριακό κέντρο θα τις υποστηρίξει τις δομές αυτές; Εργαστηριακό κέντρο, χωρίς τομεάρχες, δεν μπορεί να λειτουργήσει. Είναι απλά τα πράγματα, για όποιον ζει στην τεχνική εκπαίδευση. Το κακό είναι ότι αυτοί που βγάζουν τα νομοσχέδια αυτά μάλλον ούτε απ’ έξω από το επαγγελματικό λύκειο δεν θα έχουν περάσει και αυτό, δυστυχώς, είναι ένα μεγάλο πρόβλημα.

Από πού ξεκινάει το πρόβλημα; Ακούστηκε ότι το Υπουργείο έχει φωνάξει όλους τους φορείς. Ποιους φορείς; Εκπαιδευτικούς δεν έχει φωνάξει ποτέ. Ούτε την ΟΛΤΕΕ ούτε την ΟΛΜΕ ούτε κανέναν εκπαιδευτικό φορέα. Ο σημερινός Υπουργός συνεχίζει την τακτική της κυρίας Κεραμέως, επί έξι χρόνια, να μην έχει δει κανέναν εκπρόσωπο εκπαιδευτικών. Συνεπώς, το αν βλέπει το Υπουργείο τους εκπροσώπους του ΣΕΒ, της ΓΣΕΕ και της ΓΣΕΒΕΕ αυτά είναι λίγα για μας, δεν μας αφορούν. Οι άνθρωποι αυτοί κάνουν καλά τη δουλειά τους, στη δική τους δουλειά. Εμάς θα έπρεπε να μας φωνάζει το Υπουργείο, για τη δική μας δουλειά. Και, δυστυχώς, ξαναλέω, σε επίπεδο Υπουργού, δεν μας έχει καλέσει στο Υπουργείο. Προφανώς, Υφυπουργός, Γενικός Γραμματέας, εντάξει, εκεί δεν μπορούμε να έχουμε παράπονο.

Γενικότερα, θέλουμε να πούμε για το νομοσχέδιο ότι καταρχήν υπάρχει ελλιπής χρηματοδότηση. Ναι, σε κάποια ΕΠΑΛ ήρθαν καινούργια μηχανήματα, αλλά η χρηματοδότηση για τα αναλώσιμα, που θα έπρεπε να είναι μεγάλη, δεν υπάρχει καθόλου.

Θα πω και κάτι άλλο. Δημιουργεί το νομοσχέδιο αυτό επιτροπές επί επιτροπών και ξέρουμε πολύ καλά όλοι μας τι συμβαίνει στην Ελλάδα. Αν θέλεις κάτι να το υπονομεύσεις, ρίξ΄ το σε δύο επιτροπές. Εδώ οι επιτροπές του ν. 4763, που είχαν συσταθεί, δεν λειτούργησαν ποτέ. Συνεπώς, συζητάμε τώρα για καινούργιες δομές, για καινούργιες επιτροπές, όπου οι εκπαιδευτικοί και τα συνδικαλιστικά τους όργανα δεν μετέχουν πουθενά. Είμαστε άφαντοι. Αποφασίζουν άλλοι για τη μοίρα αυτών, που εργάζονται στα σχολεία και αυτό είναι ένα πολύ μεγάλο πρόβλημα.

Δυστυχώς, το μέλλον για την τεχνική εκπαίδευση, χωρίς εργαστηριακά κέντρα, είναι ζοφερό.

Μην αναρωτηθεί κάποιος, «μα δεν καταργούνται». Μα, προφανώς, καταργούνται. Όταν τα αφήνεις μόνο με έναν διευθυντή και έναν υποδιευθυντή, για να κάνουν τους κλειδούχους ή τους αυτοφοράκηδες, με την έννοια, στο οποιοδήποτε ατύχημα θα τρέχουν το διευθυντή; Το σκεπτικό για εμάς ποιο είναι; Το κάνεις αυτό για να λήξει η θητεία των υπαρχόντων διευθυντών και τότε να τα καταργήσεις. Δεν μπορούν τα δημόσια σχολεία να λειτουργούν με λογικές μάρκετινγκ. Δεν είναι δυνατόν αυτές οι επιτροπές να καταργούν ή να βάζουν νέες ειδικότητες. Με ποιο σκεπτικό; Δικό τους; Αποκλειστικά της αγοράς; Τι να πω; Δεν ξέρω. Αυτά και σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κι εμείς σας ευχαριστούμε.

Το λόγο έχει ο κ. Κακούρος, προκειμένου να απαντήσει στις ερωτήσεις του κ.

Παραστατίδη.

# ΑΝΑΣΤΑΣΙΟΣ ΚΑΚΟΥΡΟΣ (Πρόεδρος της Πανελλήνιας Ένωσης Διευθυντών Δημοσίων ΙΕΚ (ΠΑΝΕΔΔΙΕΚ): Ευχαριστώ πολύ.

Καταρχήν, όντως, θα πρέπει να τηρηθεί η αξιοκρατία και συμφωνώ απόλυτα για τα προσόντα του οργανωτικού συντονιστή. Εμείς γι’ αυτό κάναμε αυτές τις δύο προτάσεις και θα θέλαμε να κάνουμε κι άλλες. Όταν βγει η προκήρυξη, που λέει τα απαιτούμενα προσόντα- προφανώς θα βγει κάποια προκήρυξη με μοριοδότηση - θα σας θέλαμε σύμμαχούς μας, ούτως ώστε, η προκήρυξη να είναι όσο γίνεται πιο αξιοκρατική. Συμφωνούμε, απολύτως. Και εμείς θα κάνουμε τις προτάσεις για τα ειδικότερα προσόντα της θέσης.

Επίσης, απαντώντας στη δεύτερη ερώτηση, που μου έχει τεθεί, να πω ότι, δεν έχουν δοθεί χρήματα για τα πρότυπα κλπ., γιατί η διαδικασία ήταν πάρα πολύ πολύπλοκη και είναι η εξής : προτείνει το πρότυπο ΕΠΑΛ ή το πρότυπο ΙΕΚ τι θέλει, ο δήμος πρέπει να κάνει τον ανάλογο σχεδιασμό, την ανάλογη μελέτη - εκεί είχαμε πάρα πολλά προβλήματα, στο να δεχτούν οι δήμοι να κάνουν τις μελέτες - και στη συνέχεια, πηγαίνει στο ΙΝΕΔΙΒΙΜ. Το ΙΝΕΔΙΒΙΜ έχει ιδρυθεί από το 2011 και έχει πολλά δομικά προβλήματα. Δεν ξέρω γιατί και τι θα γίνει και αυτό είναι πρόβλημα. Γι’ αυτό, όμως, ζητάμε και εμείς στο υπόμνημά μας, όσο γίνεται να υπάρχει κάποια οικονομική αυτοτέλεια, να υπάρχει και συντονισμός και στα θέματα των προμηθειών και σε οτιδήποτε άλλο υπάρχει. Το θέλουμε να γίνει. Γι’ αυτό θεωρούμε, ότι στη Βουλή ό,τι νομοθετείται είναι προς το καλό. Εγώ δεν θεωρώ και προσωπικά, ότι οι εκπρόσωποι του έθνους νομοθετούν κάτι, το οποίο δεν είναι καλό. Σας θέλουμε σύμμαχους σε όλα αυτά. Εμείς θα προσπαθήσουμε, από τη μεριά μας, όσο γίνεται και πιο αξιοκρατικά και να υπάρχει η κατάρτιση, που απαιτείται και η επαγγελματική εκπαίδευση, που απαιτείται, για τους σπουδαστές μας.

Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής) :** Κι εμείς ευχαριστούμε κύριε Κακούρο. Το λόγο έχει η κυρία Σιοτρόπου.

# ΙΩΑΝΝΑ ΣΙΟΤΡΟΠΟΥ (Πρόεδρος της Πανελλήνιας Ένωσης Ιδιωτικών ΙΕΚ (ΠΕΙΙΕΚ):

Ευχαριστώ, κύριε Πρόεδρε.

Πριν απαντήσω στον κ. Μπιμπίλα, θέλω να ζητήσω συγνώμη, αν έγινε κάποια παρανόηση. Εγώ αναφερόμουν στον τίτλο της μετονομασίας σε σχολές ανώτερης επαγγελματικής κατάρτισης και ανέφερα, ως παράδειγμα, τις ανώτερες σχολές των ηλεκτρονικών. Δεν είπα κάτι, που ήταν σε σχέση με ίδρυση νέας σχολής.

Όσον αφορά στην ερώτηση για την αναβάθμιση των σπουδών των ΙΕΚ, υπάρχει μία μελέτη, που κάναμε και αρκετοί συνάδελφοι. Όσον αφορά σε πάρα πολλές χώρες της Ευρώπης, η διάρκεια σπουδών του επιπέδου 5, είναι 3 χρόνια, δεν είναι 2,5. Γιατί αυτή τη στιγμή έχουμε δύο χρόνια συν έξι μήνες πρακτική άσκηση. Συνεπώς, είναι τρία χρόνια και αυτό ζητάμε, για να γίνει μια ουσιαστική αναβάθμιση και όχι μόνο κατά τίτλο.

Για τη δεύτερη ερώτηση του κ. Βλαχάκου, θα ήθελα να απαντήσει ο συνάδελφός μου, ο κύριος Αδαμόπουλος.

Ευχαριστώ πολύ.

**ΒΑΣΙΛΕΙΟΣ ΑΔΑΜΟΠΟΥΛΟΣ (Μέλος της Πανελλήνιας Ένωσης Ιδιωτικών ΙΕΚ (ΠΕΙΙΕΚ)**: Κύριε Πρόεδρε, κυρία Υπουργέ, κυρίες και κύριοι βουλευτές, κύριοι εκπρόσωποι φορέων, εύχομαι καλή χρονιά, με υγεία.

Όσον αφορά την ερώτηση του κ. Βλαχάκου, για το ΣΠΑΕ, θα μεταφέρω μία προσωπική εμπειρία, για να τεκμηριώσουμε το αίτημά μας να συμμετέχουμε, ως εκπρόσωποι φορέων, οι οποίοι εκπροσωπούν το 60% των μαθητών της αρχικής επαγγελματικής εκπαίδευσης, στο επίπεδο 5, δηλαδή, στα ΙΕΚ. Το 60% φοιτούν σε ιδιωτικά λύκεια και βλέπουμε ότι η σημερινή συζήτηση έχει στραφεί, δικαίω τω λόγω, αλλά εμείς δεν είμαστε παρίες. Όλα αυτά πρέπει να γίνουν για το καλό των μαθητών μας. Το ΣΠΑΕ, από την εμπειρία μας, μόνο πολύ θετικά σχόλια μπορούμε να μεταφέρουμε. Θα σας φέρω χαρακτηριστικό παράδειγμα το ΣΠΑΕ 2, όπως το λέτε, το δυτικής Αθήνας, Πειραιώς και ούτω καθεξής, το οποίο με την έναρξη της λειτουργίας του, πρώτο επίτευγμα ήταν το πρότυπο ΕΠΑΛ Περάματος και ήταν επίτευγμα, παρά τις αντιρρήσεις. Το δεύτερο ήταν το θεματικό ΙΕΚ του Αιγάλεω, του οποίου τα αποτελέσματα είναι εντυπωσιακά. Μπορεί να το καταμαρτυρήσω εγώ, που λειτουργώ ΙΕΚ, στην περιοχή του Αιγάλεω. Όλος ο κόσμος προτιμά το δημόσιο ΙΕΚ και έχει εξαιρετικά αποτελέσματα.

Το παράπονο μας και αυτό το οποίο εμείς έχουμε να εισφέρουμε. Σας μεταφέρω πάλι το παράδειγμα του Περάματος, όπου όταν εγώ εκλήθην από το ΣΠΑΕ, διαμέσου της περιφέρειας Αττικής, του εκπροσώπου της περιφέρειας Αττικής, που συμμετέχει στο ΣΠΑΕ και υποδείξαμε ποιοι φορείς έπρεπε να έρθουν, για να συζευχθεί, όπως είπε ο εκπρόσωπος, αν δεν κάνω λάθος, της ΓΣΕΕ, η αγορά εργασίας, δεν είχαν γνώση οι διευθυντές των δημοσίων σχολείων ή οι συγκεκριμένοι εκπρόσωποι επιμελητηρίων, για τη συγκεκριμένη περιοχή, ποιες ήταν οι ανάγκες της αγοράς εργασίας. Εκείνοι είχαν τα περιγράμματα τα επαγγελματικά και τελικά, όταν τους φέραμε τους εκπροσώπους των εργοδοτικών φορέων -και μιλάμε για το Πέραμα δεν μιλάμε για μεγάλο βιομήχανους, μιλάμε για μία γειτονιά που μαστιζόταν από την ανεργία- το αποτέλεσμα ήταν, ότι έρχεται το Βιοτεχνικό Επιμελητήριο Πειραιώς, έρχονται οι εκπρόσωποι ΣΕΝΑΒΙ των μικροεπισκευαστών κτλ. και λένε, θέλουμε τορναδόρους, δεν βρίσκουμε τορναδόρους, δεν βρίσκουμε ηλεκτροσυγκολλητές, δεν βρίσκουμε τίποτα. Μέχρι τότε, οι ηλεκτροσυγκολλητές καλύπτονταν από μία ιδιωτική σχολή και πλήρωναν πανάκριβα δίδακτρα, για να πιστοποιηθούν από την TIF. Αμέσως μετά, ιδρύθηκε επαγγελματική σχολή κατάρτισης, ΕΣΚ, στο Πέραμα και λύθηκε άμεσα το πρόβλημα. Αυτή τη στιγμή, πάρα πολλά παιδιά στο Πέραμα μπορούν να γελάνε, γιατί ξέρουν ότι έχουν εξασφαλισμένη εργασία. Αυτό, λοιπόν, είναι ελληνικά ένα παράδειγμα επιτυχούς εφαρμογής ή αγγλιστί success story . Κρατήστε το αυτό.

Ποιο είναι το πρόβλημα, τώρα. Ενώ το ΣΠΑΕ 1, κεντρικού τομέα Ανατολικής Αττικής, συνεδριάζει τακτικά, το ΣΠΑΕ 2, δυστυχώς, έχει να συνεδριάσει, τουλάχιστον, από το 2022. Τελευταία φορά, που είχε θέσει θέμα προς συζήτηση – που δεν ξέρω αν απαντήθηκε και αν συνεδρίασαν- ήταν 12.5.2023 από τον κύριο Κακούρο, για τα προγράμματα των ΕΠΑΛ.

Τέλος, σε κάποια άλλα πράγματα, τα οποία ευκαιρίας δοθείσης το λόγο, θα είμαι σύντομος. Εκτός από το ότι αργούν πάρα πολύ οι ΔΕΚ, είναι εντελώς αντιπαραγωγική η μέθοδος εγκρίσεως ολοκλήρωσης πρακτικής άσκησης αποφοίτων ΙΕΚ από τις υπηρεσίες. Πρέπει να το δείτε, κύριε Γενικέ και πρέπει να το δείτε, κυρία Υπουργέ. Δεν είναι δυνατόν να έχουμε στείλει και να έχουμε έξι μήνες αίτημα, για να εξεταστεί η ολοκλήρωση, ώστε να επιτραπεί η έκδοση ΔΕΚ. Και 8 μήνες. Γνωρίζουμε πάρα πολύ καλά την έλλειψη προσωπικού, που αντιμετωπίσατε. Γνωρίζουμε πάρα πολύ καλά ότι πρόσφατα το καλύψατε, αλλά θα πρέπει να δοθούν οι κατάλληλες οδηγίες ή να αλλάξει η διαδικασία. Απειλούμεθα όλοι, με αγωγές και ύβρεις και τελικά, η κατάληξη είναι να δρέπει την οργή των πολιτών, των μαθητών, το Υπουργείο και η Γενική Γραμματεία.

Πολλή κουβέντα θα γίνει για το -και αυτό θα μπορούσαμε να το έχουμε περάσει μέσω του ΣΠΑΕ, εάν συμμετείχαμε, για αυτό απαντάω ακόμα στον κύριο Βλαχάκο- για το θέμα ξενόγλωσσης διδασκαλίας. Αυτή τη στιγμή, είναι νομοθετημένα τα κολέγια, τα οποία, ως επί το πλείστον, διδάσκουν στα αγγλικά. Πάμε να νομοθετήσουμε, σαν χώρα, σαν Κυβέρνηση, τα ιδιωτικά πανεπιστήμια, τα οποία είναι franchises ξένων πανεπιστημίων, άρα, πιθανότατα, η διδασκαλία θα είναι στα αγγλικά. Υπάρχει τεράστια ζήτηση από χώρες είτε της Ευρωπαϊκής Ένωσης, αλλά του ανατολικού τομέα της Ευρωπαϊκής Ένωσης είτε εκτός Ευρωπαϊκής Ένωσης, για να έρθουν να σπουδάσουν εδώ και το μόνο, που ζητάμε, είναι τη δυνατότητα να υλοποιήσουμε ξενόγλωσσα προγράμματα, πάνω στο περίγραμμα, όπως είναι. Θα έρθουν πολλά χρήματα στην Ελλάδα, με αυτόν τον τρόπο. Εάν ο σκοπός της Κυβέρνησης είναι να κάνει την Ελλάδα εκπαιδευτικό προορισμό –hub, αγγλιστί – είναι μια πρόταση, την οποία θα πρέπει κυρία Υπουργέ και κύριε Γενικέ, να δείτε.

Τέλος, θα ήθελα απλά να σας υπομνήσω δύο πράγματα, που μου έχουν μεταφερθεί, από επικοινωνία τόσο με σπουδαστές όσο και δια του ανταγωνισμού, πρώτον, επισκεπτόμενος το πρότυπο ΕΠΑΛ Περάματος, όχι την ημέρα, που ήταν ο Πρωθυπουργός, που ήμουνα, μια εβδομάδα πριν και συνομιλώντας με τον διευθυντή και μαθητές, διαπιστώσαμε ότι θα πρέπει να συμπληρωθεί υπουργική απόφαση ή με νόμο, η δωρεάν μεταφορά μαθητών των πρότυπων σχολείων, με τα λεωφορεία αυτά, τα κονδύλια, που πληρώνει η Περιφέρεια Αττικής. Δημιουργήθηκε τεράστιο κοινωνικό πρόβλημα με τη μετατροπή, ειδικά στο Πέραμα του απλού ΕΠΑΛ σε πρότυπο, διότι τα παιδιά δεν μπορούν να μεταφερθούν, δεν τους δικαιολογείται ούτε το πάσο για το λεωφορείο. Δεν είναι τίποτα, απλά να ενσωματωθούν τα πρότυπα σχολεία στις διατάξεις, περί δωρεάν μεταφοράς μαθητών και το τελευταίο: Επειδή πολλή κουβέντα έγινε και για τον ΕΟΠΠΕΠ, που η κυρία Υπουργός έχει θητεύσει, να ξέρετε ότι κάνουμε δύσκολη τη ζωή των παιδιών, που επιλέγουν το τυπικό σύστημα, το δημόσιο σχολείο, το ιδιωτικό σχολείο, για να εκπαιδευτούν επαγγελματικά ή να καταρτιστούν μεταγενέστερα, όταν κάτω από τη μύτη μας, αυτή τη στιγμή, πουλιούνται, μέσα από κομμωτήρια ή οτιδήποτε, τουρκικές πιστοποιήσεις, οι οποίες οδηγούν σε άδεια ασκήσεως επαγγέλματος. Ευχαριστώ, που με ακούσατε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ. Ο κύριος Γούλας έχει φύγει. Να μας απαντήσει η κυρία Μανουσογιωργάκη στην ερώτηση της Νέας Αριστεράς της κυρίας Τζούφη;

**ΣΤΥΛΙΑΝΗ ΜΑΝΟΥΣΟΓΙΩΡΓΑΚΗ (Γενική Γραμματέας της Ομοσπονδίας Λειτουργών Μέσης Εκπαίδευσης (ΟΛΜΕ):** Ναι, ευχαριστώ πολύ. Θα απαντήσω πολύ σύντομα για τις δύο ερωτήσεις της κυρίας Τζούφη.

Κατ’ αρχάς το γιατί εκτιμάμε ότι δεν έχει γίνει καμία ουσιαστική αποτίμηση από πλευράς Υπουργείου, για τα πρότυπα ΕΠΑΛ και να προσθέσω εγώ και για τις επαγγελματικές σχολές κατάρτισης, θα είχε πολύ ενδιαφέρον, αν βλέπατε την τοποθέτηση της ΟΛΜΕ, 4 χρόνια πριν, όταν νομοθετούνταν, με το ν.4763, αυτοί οι θεσμοί και βλέπατε τι έχει συμβεί αυτά τα 4 χρόνια, ακριβώς σε αυτούς τους θεσμούς, θα βλέπατε ότι έγινε ακριβώς ό,τι είχαμε προβλέψει και ας μας έλεγαν τότε κάποιοι «Κασσάνδρες». Να θυμούνται βέβαια ότι στη μυθολογία η Κασσάνδρα έκανε σωστές προβλέψεις και δεν έπεφτε έξω.

Θεωρούμε, λοιπόν, ξεκάθαρα, ότι το Υπουργείο δεν τολμάει να κάνει μια πραγματική επιστημονική και αντικειμενική αξιολόγηση των θεσμών, που νομοθέτησε, ακριβώς γιατί θα

φανεί ότι όλες οι τότε αντιδράσεις της εκπαιδευτικής κοινότητας - να υπενθυμίσω ότι και η Ομοσπονδία Γονέων, αλλά και το μαθητικό κίνημα είχε επίσης εκφράσει τις ενστάσεις του τότε

- έχουν αποδειχθεί στην πράξη.

Και για να περάσω στο δεύτερο ερώτημα της κυρίας Τζούφη, περί διαλόγου, ακριβώς αυτό, που μόλις περιέγραψα, αποδεικνύει και την αξία του διαλόγου, γιατί και η κυρία Κεραμέως, φυσικά, δεν έκανε κανένα απολύτως διάλογο. Εάν τότε είχαμε εισακουστεί, πολλά πράγματα από αυτά, που βιώνουμε, τα τελευταία 4 χρόνια και φαίνεται το Υπουργείο να κάνει ότι δεν τα γνωρίζει καν, θα είχαν αποφευχθεί. Το γεγονός ότι μας στερείτε, συνέχεια, στους εκπαιδευτικούς να τοποθετηθούμε επί της ουσίας, να κάνουμε προτάσεις και επιτέλους να βρούμε απέναντί μας ανοιχτά αυτιά, που θέλουν να ακούσουν προτάσεις, όχι απλά να τα λέμε, για να πείτε ότι τα ακούσατε και να μην υιοθετείτε ποτέ κανένα αίτημα, καμιά πρόταση του εκπαιδευτικού κινήματος, θα είχαμε καταφέρει σήμερα η επαγγελματική εκπαίδευση να είναι πολύ, πολύ καλύτερη.

Στην πρώτη μου ομιλία είπα κάποια στοιχεία περί διαλόγου. Σας είπα, ότι δεν κληθήκαμε ποτέ, με το νομοσχέδιο στα χέρια, στο Υπουργείο, να τοποθετηθούμε. Αν αυτό λέγεται διάλογος, νομίζω ότι διαφωνούμε. Γνωρίζετε, φαντάζομαι, όλοι, ότι από το 2019 μέχρι σήμερα η ΟΛΜΕ έχει συρθεί στα δικαστήρια εννιά φορές ! Πριν από αυτό, η τελευταία φορά που συρθήκαμε στα δικαστήρια ήταν στη χούντα! Αυτό λέγεται διάλογος; Λέγεται μια καλή σχέση συνεργασίας; Οι εκπαιδευτικοί των παιδιών στα δικαστήρια, επειδή τολμάνε να έχουν άλλη άποψη. Αυτό ήταν το κατηγορητήριο, επί της ουσίας. Για το διάλογο, όμως, να πω, ότι δεν είναι μόνο, όταν υπάρχει απλά ένα νομοσχέδιο. Είναι διαχρονικό. Για παράδειγμα, το Υπουργείο Παιδείας από το 2019 και πέρα, δεν έχει δημοσιεύσει μισό στοιχείο για το τι συμβαίνει στην εκπαίδευση - αυτό είναι πρωτοφανές - και μάλιστα, ακόμα και όταν το ζητάμε. Ρωτάμε, πόσα προσφυγόπουλα φοιτούν στα σχολεία; Σιωπή. Πόσα παιδιά φοιτούν στην ειδική αγωγή; Σιωπή. Πόσα παιδιά φοιτούν στην επαγγελματική εκπαίδευση, τι συμβαίνει με τα εργαστήρια, τι συμβαίνει με όλα αυτά, που σήμερα συζητάμε; Σιωπή. Ποτέ, κύριε Κόνσολα, δεν έχει ξαναγίνει αυτό, να μη δημοσιεύει το Υπουργείο τα επίσημα στοιχεία. Έχετε κάτι να κρύψετε, άραγε;

Επίσης, να πω, ότι δεν κάνετε διάλογο ούτε με αυτά, που εσείς θεσμοθετείτε. Από το 2020, στο ν.4763, έχετε θεσμοθετήσει το ΚΣΕΕΚ, το κεντρικό συμβούλιο επαγγελματικής εκπαίδευσης και κατάρτισης, δικό σας δημιούργημα, ενώ εμείς διαφωνούσαμε. Ούτε το ΚΣΕΕΚ δεν καλέσατε να πει τη γνώμη του γι’ αυτό το νομοσχέδιο. Με τέτοιες fast track διαδικασίες, αλλάζετε τις δομές της εκπαίδευσης. Κανένας, λοιπόν, διάλογος και βέβαια, όταν λέω ότι είναι διαχρονικό και δεν είναι μόνο, όταν συζητάμε ένα νομοσχέδιο, ο διάλογος ουσιαστικά απ’ ό,τι καταλαβαίνουμε με βάση το νομοσχέδιο, θα γίνεται τα επόμενα χρόνια, μέσω όλων αυτών των θεσμών και των συμβουλίων, που συγκροτούνται. Ούτε σε ένα από αυτά δεν υπάρχουν εκπαιδευτικοί. Κανένας απολύτως διάλογος, είναι η πρόθεση της Κυβέρνησης από το 2019 μέχρι σήμερα. Έχει αποκλείσει, έχει συκοφαντήσει, έχει διαλύσει κάθε δυνατότητα συνεργασίας με την ΟΛΜΕ, που εκπροσωπεί τους εκπαιδευτικούς δευτεροβάθμιας εκπαίδευσης. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Το λόγο έχει η κυρία Βαλάση.

**ΔΕΣΠΟΙΝΑ ΒΑΛΑΣΗ (Επιστημονική Σύμβουλος του Ινστιτούτου Μικρών Επιχειρήσεων της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΙΜΕ/ ΓΣΕΒΕΕ)**: Ανέκαθεν και συστηματικά, η ΓΣΕΒΕΕ βάζει τα θέματα του κοινωνικού διαλόγου, σε πολύ υψηλή θέση, είναι προτεραιότητά μας και σπεύδουμε πάντα να συμμετάσχουμε, με τον καλύτερο τρόπο, κάθε φορά, που προσκαλούμαστε και θέτουμε πάντα, νομίζω, με πολύ εμπεριστατωμένο και τεκμηριωμένο τρόπο, όλα τα θέματα.

Η αλήθεια είναι ότι στη συγκεκριμένη εισήγησή μου δεν έκανα κάποια ειδική αναφορά, για το αν υπήρξε ή όχι κοινωνικός διάλογος, πέρα από την παρούσα διαβούλευση. Αυτό, βέβαια, δεν σημαίνει, ότι δεν είναι σημαντικός και θα έπρεπε να έχει προηγηθεί αναλυτικά και απλά να υπενθυμίσω ότι δέχθηκα και μια άλλη ερώτηση, όποτε το κρίνετε εσείς, μπορώ να επανέλθω. Ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Δόθηκαν όλες οι απαντήσεις στις ερωτήσεις, που ετέθησαν.

Το λόγο έχει η κυρία Υφυπουργός.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού)**: Καταρχάς, θα ήθελα να ευχαριστήσω όλους εσάς, που είστε εδώ σήμερα και καταθέτετε τις προτάσεις σας, σε έναν εποικοδομητικό διάλογο και έχει πολύ μεγάλη αξία και η κατάθεση των υπομνημάτων.

Ξέρετε, οι νόμοι, τα νομοθετήματα, είναι το πλαίσιο, όπως με το ν.4763 που ήταν ο νόμος – πλαίσιο, για την επαγγελματική εκπαίδευση και κατάρτιση.

Αυτή τη στιγμή, χτίζοντας πάνω σε αυτόν, διορθώνοντας ενδεχόμενες ελλείψεις, κυρίως αφουγκραζόμενοι το τι συμβαίνει, αυτή τη στιγμή, στο τέλος πλέον της τέταρτης βιομηχανικής επανάστασης, βαδίζοντας γρήγορα προς την πέμπτη, και λαμβάνοντας υπόψη τις αλλαγές, που συμβαίνουν γύρω μας, προσπαθούμε να ενσωματώσουμε στο καινούργιο νομοθέτημα, που, αυτή τη στιγμή, φέρνουμε προς ψήφιση στη Βουλή, τις εξελίξεις, τις αλλαγές.

Ξαναλέω, σε διαρκή κουβέντα και συζήτηση με το παραγωγικό πρότυπο, με τους ανθρώπους της αγοράς, με τους ανθρώπους του πεδίου, γιατί στο τέλος της ημέρας, νομίζω, και αυτός είναι στόχος όλων μας θεωρώ, οι ωφελούμενοι, που είναι οι σπουδαστές μας, που είναι οι άνθρωποι οι καταρτιζόμενοι, που είναι οι άνθρωποι, οι οποίοι παρακολουθούν στις δομές αυτές και ελπίζουν σε ένα καλύτερο μέλλον, να έχουν μία καλύτερη απορρόφηση στην αγορά εργασίας, να είναι πιο καταρτισμένοι, να είναι πιο ενημερωμένοι, βάσει των εξελίξεων και να αισθάνονται πιο πλήρεις και ολοκληρωμένοι, για να μπορούν να παράξουν στον τόπο τους.

Ακούστηκαν πολλά, για τα οποία θα μιλήσω και στην επόμενη συνεδρίαση, αλλά και στη δεύτερη ανάγνωση και στην Ολομέλεια. Ο Υπουργός, πρωτίστως, και εγώ αυτό, που πήρα, ακούγοντας σας όλους προσεκτικά, είναι ότι δεν άκουσα τίποτα θετικό. Ξέρετε, καμιά φορά, αντιλαμβάνομαι απολύτως ποιος είναι ο λόγος, πόσο πρέπει να ακούμε ότι υπάρχουν όντως αρνητικά, τα οποία είμαστε εδώ, για να τα συζητήσουμε, να προχωρήσουμε, να τα βελτιώσουμε, αλλά δεν μπορεί να μην ακούσαμε τίποτα θετικό. Δηλαδή, ούτε η σύνδεση, με την τοπική αγορά εργασίας ούτε η αναβάθμιση της συμβουλευτικής και η ρύθμιση για τα ΓΕΑΣ ούτε η προσπάθεια για επικοινωνία και συνέργειες, μεταξύ των επιπέδων 3, 4 και 5 ούτε οι κόμβοι, σε επίπεδο νομού, που θα επικοινωνούν με το παραγωγικό πρότυπο ούτε η πρόβλεψη για επιπλέον στελέχωση; Εμείς προχωράμε, προχωράμε σύγχρονα, προχωράμε προοδευτικά, κοινωνικά, σε συνεργασία με το παραγωγικό σύστημα και τους ανθρώπους του πεδίου, εκπαιδευτικούς, διευθυντές, εκπαιδευτές, με όποιες ενδεχόμενες ελλείψεις και προβλήματα και θα τα λύνουμε βήμα - βήμα.

Άκουσα από πολλούς ότι δεν υπάρχουν πολλές λεπτομέρειες, μέσα στο νόμο, ξαναείπα, είναι ένα πλαίσιο. Στις περισσότερες ρυθμίσεις θα ξεκινήσει η εφαρμογή τους από 2025, 2026. Τις λεπτομέρειες είμαστε εδώ για να τις συζητήσουμε, κατά την κατάρτιση των κανονισμών. Άρα, εκεί που θα εξειδικευθούν όλα όσα, αυτή τη στιγμή, συζητάμε σε επίπεδο πλαισίου. Γιατί νομίζω ότι είναι κοινός στόχος όλων αυτοί οι άνθρωποι, οι οποίοι βρίσκονται μέσα σε αυτές τις δομές, εκπαιδευόμενοι και εκπαιδευτές, καταρτιζόμενοι και οι εκπαιδευτικοί τους, να είναι όσο το δυνατόν πιο ευχαριστημένοι, στο τέλος της ημέρας. Και ξαναλέω, δεν μιλάμε για μαγικές λύσεις, όμως είμαστε εδώ, εργαζόμαστε, συνεργαζόμαστε και αυτό που ήθελα να πω, κλείνοντας, είναι ότι όλες τις προκλήσεις - προσκλήσεις τις αποδέχομαι με χαρά και θα το δείτε στο αμέσως επόμενο διάστημα, γιατί, αυτή τη στιγμή βρισκόμαστε σε διαδικασία ψήφισης του σχεδίου νόμου και αμέσως μετά αρχίζει η πραγματική δουλειά, αρχίζει η υλοποίηση. Εκεί, νομίζω, ότι αυτό, που χρειάζεται να κάνουμε όλοι, έχοντας όλοι, ως κοινό στόχο τον ίδιο, να είμαστε μαζί, να συνεργαστούμε και να δούμε κατά το δυνατόν πώς μπορεί να υλοποιηθεί καλύτερα ο νόμος αυτός. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κυρία Υφυπουργέ. Αγαπητοί συνάδελφοι, νομίζω ότι έχει εξαντληθεί το θέμα. Ευχαριστούμε τους εκπροσώπους των φορέων. Νομίζω ότι δεν πρέπει να έχουν παράπονο, τους δόθηκε ο χρόνος να πουν ό,τι ήθελαν. Ακολουθεί η επόμενη συνεδρίαση.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Καλλιάνος Ιωάννης, Καπετάνος Χρήστος, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Θρασκιά Ουρανία (Ράνια), Λινού Αθηνά, Μάλαμα Κυριακή, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Μανούσος Γεώργιος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

Τέλος και περί ώρα 16.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ**

 **ΧΡΗΣΤΟΣ ΚΕΛΛΑΣ**